Yesaya | Ewe Lyrics\n1 Yesaya, Amoz vi, ƒe ŋutega si wòkpɔ ku ɖe Yuda kple Yerusalem ŋu le Yuda-fia siwo nye Uziya, Yotam, Ahaz kple Hizkiya ŋɔli lae nye esi:\n2 Mi dziƒowo, misee, eye anyigba, ƒu to anyi,\nElabena Afetɔ gblɔ be:\n“Menyi viwo wotsi,\nKe wodze aglã ɖe ŋunye.\n3 Nyitsu nyaa eƒlela,\nEye tedzi nyaa eƒe aƒetɔ ƒe lãnuɖunu;\nKe Israel ya menyam o,\nNye dukɔ mewɔa gɔmesese ŋu dɔ o.”\n4 Baba na dukɔ wɔnuvɔ̃,\nDukɔ si ƒe vodada kpe,\nDzidzime si wɔa vɔ̃, vi gblẽkuwo!\nWogblẽ Afetɔ ɖi;\nWomede bubu Israel ƒe Kɔkɔetɔ la ŋu o;\nWotrɔ megbe dee.\n5 Afi kae woagaƒo na mi esi miegale aglãdzedze dzi?\nTa blibo la katã dze dɔ,\nEye dzi blibo la le dɔ lém.\n6 Tso miaƒe afɔƒome va se ɖe dzodome la, nyuiƒe aɖeke meli o,\nNegbe abi kple dodro kpakple abi yeye sɔŋ;\n—Womeklɔ wo o, womebla wo o, eye womeɖo ami wo ne woabɔbɔ hã o.\n7 Miaƒe anyigba zu gbegbe,\nDzo fiã miaƒe duwo.\nDu bubu me tɔwo le miaƒe agblemenuwo ɖum le miawo ŋutɔ mia ŋkume.\nEle abe afi si du bubu me tɔwo va gblẽ nu le wòzu gbegbe ene.\n8 Zion vinyɔnu la tsi anyi abe agbadɔ le waingble me ene,\nAbe agblexɔ le aŋanyigble me ene,\nAbe du si woɖe to ɖo ene.\n9 Ne ɖe aʋakɔwo ƒe Afetɔ mekpɔtɔ ame ʋɛ aɖewo ɖi na mí o la,\nAnye ne míezu abe Sodom ene,\nAnye ne míeɖi Gomora.\n10 Mi Sodom ƒe dziɖula sẽŋutawo, mise Afetɔ ƒe nya.\nMi Gomora dukɔ, miƒu to anyi ɖe mía Mawu ƒe se la ŋu.\n11 Afetɔ be: “Vi kae miaƒe vɔsa gbogboawo ɖena nam?\nMiaƒe agbowo ƒe numevɔsawo kple lã damiwo ƒe ami ti kɔ nam,\nNyitsuiwo kple alẽtsuiwo kpakple gbɔ̃tsuwo ƒe ʋu medzea ŋunye o.\n12 Ne mieva be yewoado ɖe ŋkunyeme la,\nAme kae bia tso mia si\nBe mianɔ afɔ ƒom nye xɔxɔnuwo?\n13 Midzudzɔ nuɖuvɔsa maɖinuwo tsɔtsɔ vɛ.\nMiaƒe dzudzɔdodowo nye ŋunyɔ nam.\nMieɖua dzinu yeye kple sabat, eye miewɔa takpekpewo\n—Gake nyemate ŋu ado dzi atsɔ miaƒe akunyawɔwɔ kple miaƒe takpekpe tɔxɛwo o.\n14 Melé fu miaƒe dzinu yeyewo kple ŋkekenyuiwo.\nWozu agba nam;\nWo tsɔtsɔ tim.\n15 Ne mieke miaƒe abɔwo me la,\nMaɣla ŋkume ɖe mi.\nNe mieli kɔ gbedodoɖawo gleglegle hã la,\nNyemele wo se ge o;\nElabena ʋu yɔ asi me na mi.\n16 Mile tsi; mikɔ mia ɖokuiwo ŋu;\nMiɖe miaƒe nu vɔ̃ɖi wɔwɔwo ɖa le ŋkunyeme;\nMidzudzɔ nu baɖa wɔwɔ.\n17 Misrɔ̃ nu nyui wɔwɔ; midi dzɔdzɔenyenye yome mɔ,\nMiɖɔ ame si tea ame ɖe anyi la ɖo,\nMiʋli tsyɔ̃eviwo ta,\nEye mixɔ ahosiwo ƒe nya ɖe akɔ.”\n18 Afetɔ be: “Miva ne míakpɔ mía dome nyawo gbɔ.\nNe miaƒe nu vɔ̃wo biã helĩhelĩ hã la,\nWoafu abe sno ene;\nNe wobiã abe nyagadzĩ ene hã la,\nWoazu abe alẽfu ene.\n19 Ne mielɔ̃ heɖo to la,\nEkema miaɖu anyigba la dzi nu nyuiwo.\n20 Ke ne miegbe hedze aglã la,\nEkema yi aɖu mi,\nElabena Afetɔ ƒe nue gblɔe.”\n21 Aleke du wɔnuteƒe la zu gbolo ale!\nTsã la, nya dzɔdzɔe yɔe fũu;\nEye dzɔdzɔenyenye nɔ eme,\nKe azɔ la, amewulawoe xɔ aƒe ɖe eme.\n22 Wò klosalo va zu gamĩ,\nEye wotɔ tsi wò aha.\n23 Wò amegãwo nye tosẽlawo, eye wodea ha kple fiafiwo.\nWo dometɔ ɖe sia ɖe lɔ̃a zãnuxɔxɔ, eye wòtia nunana yome.\nWometsoa afia dzɔdzɔe na tsyɔ̃eviwo o,\nEye womekpɔa ahosiwo ƒe nya gbɔ hã o.\n24 Eya ta ale Aƒetɔ vavã la, aʋakɔwo ƒe Afetɔ,\nIsrael ƒe Ŋusẽtɔ la gblɔe nye esi:\n“Kpɔ ɖa! Maɖe nye ketɔwo ɖa le ɖokuinye ŋu,\nEye mabia hlɔ̃ nye futɔwo.\n25 Matrɔ nye asi ɖe ŋuwò,\nMalólo wò gamĩ abe adzalẽɖaɖi wotsɔ lóloe ene,\nEye maɖe wò ɖinuwo katã ɖa.\n26 Magaɖo ʋɔnudrɔ̃lawo na wò abe tsã ene,\nKple adaŋudelawo na wò abe le gɔmedzedzea me ene.\nEsia megbe woayɔ wò be Dzɔdzɔenyenye Ƒe Du, Du Wɔnuteƒe.\n27 Woatsɔ ʋɔnu dzɔdzɔe dɔdrɔ̃ aɖe Zion,\nEye woatsɔ dzɔdzɔenyenye aɖe eƒe ame siwo trɔ gbɔ la.\n28 Woagbã aglãdzelawo kple nu vɔ̃ wɔlawo le ɣeyiɣi ɖeka me,\nEye ame siwo gblẽ Afetɔ ɖi la nu ayi.\n29 Elabena ŋu akpe wo le ati gã siwo ŋu miekpɔa dzidzɔ ɖo la ŋu,\nEye miaƒe mo atsi dãa le abɔ siwo mietia la ta.\n30 Elabena miazu abe ati gã si ƒe aŋgbawo le yɔyrɔm ene,\nAbe abɔ si mekpɔ tsi o ene.\n31 Ame sesẽ la azu abe ɖetifu ene,\nEye eƒe dɔwɔwɔ azu dzoxi;\nWo kple eve la siaa ayi dzo me le ɣeyiɣi ɖeka me,\nEye ame aɖeke mate ŋu atsii o.”\n1 Nu si Yesaya, Amoz vi, kpɔ le Yuda kple Yerusalem ŋue nye esi:\n2 Le ŋkeke mamlɛawo me la,\nAfetɔ ƒe aƒe ƒe to la\nAli ke sesĩe, akɔ ta agbɔ towo ŋu,\nEye wòakɔ aƒo togbɛwo ta,\nEye dukɔwo katã aƒo zi ɖe eŋu.\n3 Eye dukɔ geɖewo ava agblɔ be:\n“Miva míayi Afetɔ ƒe to la dzi,\nMíayi Yakob ƒe Mawu ƒe aƒe la me.\nAfia eƒe mɔwo mí,\nEye míazɔ eƒe toƒewo.”\nElabena sedede atso Zion,\nEye Afetɔ ƒe nya atso Yerusalem.\n4 Atso afia na dukɔwo,\nEye wòadzra dukɔ geɖewo dome ɖo.\nWoatsɔ woƒe yiwo atu agblenuwoe,\nEye woatsɔ woƒe akplɔwo atu hɛ gobɛwoe.\nDukɔ magatsɔ yi ɖe dukɔ ŋu azɔ o,\nEye womagasrɔ̃ aʋawɔwɔ azɔ o.\n5 Oo, Yakob ƒe aƒe la me tɔwo,\nMiva míazɔ le Afetɔ ƒe kekeli me.\n6 Ègblẽ wò dukɔ, Yakob ƒe aƒe la ɖi,\nElabena Ɣedzeƒetɔwo ƒe nuwɔnawo yɔ wo fũu;\nWowɔ akunya abe Filistitɔwo ene,\nEye du bubu me tɔwo bɔ ɖe wo dome fũu.\n7 Klosalo kple sika bɔ ɖe woƒe anyigba dzi,\nEye seɖoƒe meli na woƒe kesinɔnuwo o.\nSɔwo bɔ ɖe woƒe anyigba dzi fũu,\nEye seɖoƒe meli na woƒe tasiaɖamwo o.\n8 Mawu maɖinuwo yɔ woƒe anyigba dzi taŋ.\nWodea ta agu na woawo ŋutɔwo ƒe asinudɔwɔwɔwo,\nNu siwo wotsɔ woawo ŋutɔwo ƒe asibidɛwo wɔ.\n9 Ale amegbetɔ ɖi gbɔ eɖokui, eda eɖokui ɖe anyi;\nMàtsɔe ake wo akpɔ o.\n10 Yi ɖe kpeto me, ne nàɣla ɖokuiwò ɖe ke me\nLe Afetɔ ƒe ŋɔdzi\nKple eƒe gãnyenye ƒe atsyɔ̃ la ta.\n11 Woabɔbɔ amegbetɔ ƒe dadaŋkuwo ɖe anyi,\nEye amegbetɔwo ƒe dada ayi to.\nAfetɔ ɖeɖe koe woado ɖe dzi le ŋkeke ma dzi.\n12 Elabena aʋakɔwo ƒe Afetɔ ƒe ŋkekee.\nAva ame siwo katã doa wo ɖokui ɖe dzi hedana la dzi,\nAva ame ɖe sia ɖe dzi, eɖanye ame ŋkuta alo ame tsɛ o,\n13 Ava Lebanon ƒe sederti kɔkɔ dedziwo katã\nKple Basan ƒe logotiwo katã dzi,\n14 Ava to kɔkɔwo katã\nKple togbɛ kɔkɔwo katã dzi,\n15 Ava mɔ́ kɔkɔ ɖe sia ɖe kple gli sesẽ ɖe sia ɖe dzi,\n16 Ava Tarsis tɔdziʋu gãwo katã\nKple tɔdziʋu nyuiwo katã dzi.\n17 Woabɔbɔ amegbetɔ ƒe ɖokuidodoɖedzi ɖe anyi,\n18 Mawu maɖinuwo nu ayi keŋkeŋ.\n19 Ne Afetɔ tso be yeana anyigba la nadzo kpekpekpe ŋɔdzitɔe la,\nAmewo age ɖe kpetowo\nKple dowo me le anyigba tume\nLe eƒe ŋɔdzi\n20 Gbe ma gbe la, amegbetɔwo atsɔ woƒe klosalomawu dzodzro kple sikamawu maɖinu\nSiwo wowɔ na wo ɖokuiwo be woade ta agu na la\nAƒu gbe ɖo ɖe atɔewo kple agutɔwo,\n21 Ne woage ɖe kpetowo\nKple agatowo me,\nKple eƒe gãnyenye ƒe atsyɔ̃ la ta,\nNe etso be yeana anyigba la nadzo kpekpekpe ŋɔdzitɔe.\n22 Midzudzɔ ŋuɖoɖo ɖe amegbetɔ gbɔlo, si nye gbɔgbɔ dzro le eƒe ŋɔti me la ŋu,\nNe eme nanyo na mi.\nNu ka ta gɔ̃ woabu eya amea ŋu?\n1 Elabena kpɔ ɖa, Aƒetɔ vavã, aʋakɔwo ƒe Afetɔ,\nLe ziɔɖeŋu kple kpekpeɖeŋu ɖe sia ɖe ɖem ɖa le Yerusalem kple Yuda,\nAɖe abolo kple tsi siwo katã léa wo ɖe te,\n2 Aɖe ŋutsu kalẽtɔ kple aʋawɔla,\nƲɔnudrɔ̃la kple nyagblɔɖila, afakala kple dumemetsitsiwo,\n3 Ame blaatɔ̃ ƒe tatɔ, bubume, aɖaŋuɖola,\nAkunyawɔla bibi kple gbesala bibi siaa ɖa.\n4 Matsɔ ɖeviwo aɖo amegãwoe ɖe wo nu,\nEye ame maɖoŋuɖeŋua akplɔ wo.\n5 Woasẽ ŋuta le wo nɔewo ŋu,\nAme sia ame ɖe ehavi ŋu.\nÐevi atso ɖe ame tsitsi ŋu,\nEye ame tsɛ atso ɖe bubume ŋu.\n6 Elabena wo dometɔ ɖe sia ɖe alé nɔvia le fofoa ƒe me agblɔ be:\n“Awu ʋlaya le asiwò—ɖu amegã ɖe mía dzi.\nNànɔ glikpo sia nu.”\n7 Aɖo eŋu na wo gbe ma gbe be:\n“Nyemele abi aɖeke bla ge na mi o;\nAbolo alo awu ʋlaya hã mele aƒenye me o.\nMigatsɔm ɖo amegã ɖe dukɔ la dzi o.”\n8 Elabena Yerusalem kli nu,\nEye Yuda dze anyi,\nLe esi wotsɔ woƒe nya kple nuwɔnawo tso ɖe Afetɔ ŋu,\nEye wodze aglã le Kɔkɔetɔ la ŋkume ta.\n9 Woƒe moɖoɖo ɖeɖe hã le ha ɖem wo,\nEye woɖea woƒe nu vɔ̃ si le abe Sodom tɔ ene la gblɔna.\nBaba na wo! Elabena wole gbegblẽ hem va wo ɖokuiwo dzi.\n10 Migblɔ na ame dzɔdzɔewo be eme anyo na wo;\nWoaɖo woƒe nuwɔnawo teƒe na wo.\n11 Baba na ame vɔ̃ɖi!\nGbegblẽ ava edzi,\nElabena woaxe nu si eƒe asiwo wɔ la ŋuti fetu nɛ!\n12 Ke nye dukɔ la ƒe kplɔlawo ƒe nya me sẽ,\nEye nyɔnuwo ɖu fia ɖe wo dzi.\nOo, nye dukɔ, kplɔwòlawo na nèle tsaglãla tsam,\nEye wobaɖa wò afɔtoƒewo.\n13 Afetɔ le enɔƒe be yeahe nya ɖe go;\nEle tsitrenu be yeadrɔ̃ ʋɔnu dukɔwo.\n14 Afetɔ adrɔ̃ ʋɔnu eƒe dukɔ ƒe ametsitsiwo kple amegãwo.\n“Mietɔ dzo waingble la,\nEye nu si mieda adzo ame dahe xɔ le esi la le miaƒe xɔwo me.\n15 Mɔ kae miekpɔ be miegbã nye dukɔ la gudugudu,\nEye mietigi ame dahewo ƒe mo ɖe ke me?” Aƒetɔ Dziɖulagã, aʋakɔwo ƒe Afetɔ ye gblɔe.\n16 Afetɔ be: “Esi Zion vinyɔnuwo doa wo ɖokuiwo ɖe dzi,\nEye wowua mo dzi nɔa yiyim,\nHeɖoa ahiãmo nɔa atsyãzɔli zɔm,\nEye woƒe afɔgɛwo nɔa ɖiɖim gleŋgleŋgleŋ ta la,\n17 Afetɔ hã ana Zion vinyɔnuwo ƒe dzodome nade akpa,\nEye Afetɔ ana woƒe ŋgonu nakpa.\n18 Gbe ma gbe Afetɔ aɖe woƒe atsyɔ̃ɖonu siwo nye afɔgɛwo,\nŊgoblanuwo, atsyɔ̃ɖonu gobɛwo,\n19 Togɛwo, alɔnugɛwo, motsyɔnuwo,\n20 Tatsyɔnuwo, afɔkɔsɔkɔsɔwo, akɔtablanuwo,\nAmi ʋeʋĩ goewo kple sebɛwo,\n21 Asigɛwo, ŋɔtigɛwo,\n22 Atsyɔ̃ɖowuwo, awudziwuiwo, awu ʋlayawo, gakploviwo,\n23 Asihuhɔ̃ewo, aklalawuwo,\nTablanuwo kple motsyɔnuwo ɖa.\n24 “Ʋeʋẽ kũ axɔ ɖe balsam-mi ƒe ʋeʋẽ teƒe;\nKa axɔ ɖe alidziblanu teƒe;\nTabebe axɔ ɖe atsyãɖaƒoƒo teƒe;\nAkpanya axɔ ɖe awu xɔasiwo teƒe;\nDzobi axɔ ɖe tugbedzedze teƒe.\n25 Wò ŋutsuwo atsi yi nu,\nEye wò kalẽtɔwo atsi aʋa.\n26 Eƒe agbowo afa konyi ahaxa nu,\nEye woaɖi gbɔlo ahabɔbɔ nɔ anyigba.”\n1 Gbe ma gbe la, nyɔnu adre alé ŋutsu ɖeka agblɔ be:\n“Míaɖu míawo ŋutɔ míaƒe abolo,\nEye míado míawo ŋutɔwo míaƒe awuwo;\nNa woayɔ wò ŋkɔ ɖe mía ŋu ko,\nNe nàɖe míaƒe ŋukpe ɖa.”\n2 Gbe ma gbe la, nu si Afetɔ na wòmie la anye atsyɔ̃ kple ŋutikɔkɔe, eye anyigba la dzi kutsetse anye adegbeƒonu kple atsyɔ̃ na Israel ƒe ame siwo tsi agbe.\n3 Woayɔ ame siwo kpɔtɔ ɖe Zion kple ame siwo wogblẽ ɖe Yerusalem, ame sia ame si ƒe ŋkɔ woŋlɔ ɖi be wòanɔ agbe le Yerusalem la, be kɔkɔe.\n4 Ne Afetɔ tsɔ ʋɔnudɔdrɔ̃ ƒe gbɔgbɔ kple dzobibi ƒe gbɔgbɔ klɔ Zion vinyɔnuwo ƒe ɖiƒoƒo ɖa, eye wòklɔ ʋu si Yerusalem kɔ ɖi la ɖa le eme la,\n5 ekema Afetɔ aɖo alilikpo kple dzudzɔ ɖe Zion To la katã kple eƒe takpeƒe la dzi le ŋkeke me, eye wòaɖo dzobibi keklẽ ɖa le zã me; agbadɔ anɔ eƒe ŋutikɔkɔe nɔƒe blibo la katã tame.\n6 Eye agbadɔ anɔ anyi anye vɔvɔli le ŋkeke me le ŋdɔkutsu nu, eye wòanye sitsoƒe kple bebeƒe tso ahom kple tsidzadza nu.\n1 Na madzi ha na nye lɔlɔ̃tɔ,\nMadzi ha le nye lɔlɔ̃tɔ kple eƒe waingble ŋu.\nWaingble aɖe le nye lɔlɔ̃tɔ si le togbɛ wɔnu aɖe dzi.\n2 Edzobo eme, eye wòɖe kpewo le eme.\nEdo wain dzĩ nyuitɔ ƒe ka ɖe eme,\nEtu xɔ tsrala aɖe ɖe etitina.\nEwɔ wainfiãƒe hã ɖe eme.\nEye wòle mɔ kpɔm be wòatse ku nyuiwo,\nKe etse ku manyomanyowo.\n3 “Azɔ mi Yerusalem nɔlawo kple mi Yuda ŋutsuwo,\nTaflatsɛ midrɔ̃ nya le nye kple nye waingble la dome.\n4 Nu kae gasusɔ mawɔ na nye waingble la,\nSi nyemewɔ nɛ o?\nNu ka tae mekpɔ mɔ be wòatse wainku nyuiwo,\nKe wòva tse wainku manyomanyowo?\n5 Eya ta meɖe kuku, mina magblɔ\nNu si wɔ ge mala na nye waingble la na mi:\nMakaka kpɔ le eŋu,\nEye matɔ dzoe.\nMagbã gli le eŋu,\nNe woazɔ edzi.\n6 Mana wòazu gbegbe.\nWomaɖe eŋu o, eye womaga eme o.\nŊù kple gbe axɔ eme;\nEye made se na alilikpowo be woagadza tsi ɖe edzi azɔ o.\n7 Elabena aʋakɔwo ƒe Afetɔ ƒe waingble lae nye Israel ƒe aƒe;\nYudatɔwoe nye agble si gbɔ melɔ̃a nu le o la.\nEkpɔ mɔ na ʋɔnu dzɔdzɔe dɔdrɔ̃,\nKe kpɔ ɖa, sedzidadae li;\nEkpɔ mɔ na dzɔdzɔenyenye,\nKe kpɔ ɖa, konyifafae li.”\n8 Baba na ame siwo le xɔ tsiãm ɖe xɔ nu\nKple ame siwo le agble tsiãm ɖe agble nu,\nVa se ɖe esime teƒe aɖeke megali o,\nAle be miawo ɖeɖe koe susɔ ɖe anyigba la dzi!\n9 Aʋakɔwo ƒe Afetɔ ka atam mese be,\nXɔ gã nyui geɖeawo\nAzu nu wɔmoyaa,\nEye ame aɖeke manɔ wo me o.\n10 Eye wain baf ɖeka koe woakpɔ tso waingble agbleka ewo me,\nEye nuku efa ɖeka koe woakpɔ tso nuku homer ɖeka si woƒã la me.\n11 Baba na ame siwo fɔna ŋdi kanya noa aha sesẽ,\nAme siwo nɔa enono dzi va se ɖe esime xexea me tsyɔna, be wain nade dzo lãme na yewo!\n12 Saŋku kple kasaŋku,\nAxatsɛ kple dze kpakple wain nɔa woƒe azãɖuƒewo;\nKe womeléa ŋku ɖe Afetɔ ƒe dɔwɔwɔ ya ŋu o,\nEye womekpɔa eƒe asinudɔwɔwɔ o.\n13 Eya ta woaɖe aboyo nye dukɔ\nLe esi medzea si nu o ta;\nDɔ awu woƒe bubumewo\nEye tsikɔ awu woƒe amehawo ate wo ŋu.\n14 Eya ta Tsiẽƒe vu eɖokui gblotoo,\nEye wòke eƒe nu baa;\nEƒe atsyɔ̃, kple eƒe amehawo ƒe hoowɔwɔ kpakple aseyetsolawo\nAge adze eme.\n15 Amegbetɔ abɔbɔ ɖe anyi,\nWoabɔbɔ amegbetɔ ɖe anyi,\nEye woabɔbɔ dadalawo ƒe ŋkuwo ɖe anyi.\n16 Aʋakɔwo ƒe Afetɔ ado gã eɖokui to eƒe ʋɔnudɔdrɔ̃ me,\nEye Mawu vavã, Kɔkɔetɔ la, akɔ eɖokui ŋu le dzɔdzɔenyenye me.\n17 Alẽviwo aɖu gbe le afi ma abe woƒe gbeɖuƒee wònye ene;\nEye amedzrowo aɖu nu le lã damiwo nɔƒe siwo ɖi gbɔlo.\n18 Baba na ame siwo tsɔa alakpaka dea woƒe vodada nɔa hehem,\nEye wotsɔa tasiaɖamkawo dea woƒe nu vɔ̃ nɔa hehem;\n19 Ame siwo gblɔna be: “Newɔ kabakaba,\nNeʋã ɖe eƒe dɔ ŋu ne míakpɔe.\nIsrael ƒe Kɔkɔetɔ la ƒe tameɖoɖo neva eme,\nNe míadze sii!”\n20 Baba na ame siwo yɔa nyui be vɔ̃ heyɔa vɔ̃ be nyui,\nAme siwo tsɔa viviti ɖɔlia kekeli hetsɔa kekeli ɖɔlia vivitii,\nAme siwo tsɔa veve wɔa vivi hetsɔa vivi wɔa vevee!\n21 Baba na ame siwo bua wo ɖokui nunyalawo,\nEye wonye aɖaŋudzelawo le woawo ŋutɔwo ŋkume!\n22 Baba na ame siwo nye kalẽawo le wain nono me\nKple ŋutsu siwo bi ɖe aha muamewo tɔtɔ me,\n23 Ame siwo xɔa zãnu hetsoa afia dzɔdzɔe na ame vɔ̃ɖi,\nEye wogbea nya dzɔdzɔe dɔdrɔ̃ na ame dzɔdzɔe!\n24 Eya ta ale si ko dzo fiãa ahɔ̃liti,\nEye dzobibi fiãa gbe ƒuƒu la,\nNenemae woƒe kewo anyunyɔ,\nEye woƒe seƒoƒo aʋu ya abe ʋuʋudedi ene,\nElabena wogbe aʋakɔwo ƒe Afetɔ ƒe se,\nEye womede bubu Israel ƒe Kɔkɔetɔ la ƒe nya ŋu o.\n25 Esia tae Afetɔ ƒe dɔmedzoe bi ɖe eƒe dukɔ la ŋu,\nEye ado eƒe alɔ ɖe dzi ahaƒo wo.\nTowo adzo kpekpekpe,\nEye woƒe kukuawo azu abe gbeɖuɖɔ ene le kpɔdomeewo.\nEsiawo katã megbe hã la, eƒe dɔmedzoe nu mefa o,\nEƒe alɔ gale dzi kokoko be yeaƒo wo.\n26 Edo dzesiti ɖe dzi na dukɔ aɖe le didiƒe;\nElia aku na wo be woatso anyigba ƒe mlɔenu ava;\nKpɔ ɖa, wole du dzi sesĩe gbɔna.\n27 Ðeɖi mete ame aɖeke ŋu o, eye ame aɖeke mekli nu le wo dome o.\nWo dometɔ aɖeke medɔ akɔlɔ̃e alo dɔ alɔ̃ o.\nAlidziblanu metu le woƒe ali o,\nEye woƒe afɔkpakawo metso o.\n28 Wonyre woƒe aŋutrɔwo,\nEye wovu woƒe dawo katã me.\nWoƒe sɔwo ƒe afɔkliwo le abe kpe sesẽ ene,\nEye woƒe tasiaɖamfɔtiwo le abe ahom ene.\n29 Woƒe gbeɖeɖe le abe dzata tɔ ene,\nWoɖea gbe abe dzatatsui ene.\nWoaɖe gbe ahalé nu,\nWoatsɔ nulélea adzoe, ke xɔnametɔ aɖeke manɔ anyi o.\n30 Gbe ma gbe la, woaɖe gbe ɖe edzi\nAbe atsiaƒu ƒe gbeɖeɖe ene.\nAme sia ame si alé ŋku ɖe anyigbaa ŋu la akpɔ viviti dziŋɔ;\nKekeli hã do viviti le alilikpo dodowo ta.\n1 Le ƒe si me Fia Uziya ku la, mekpɔ Afetɔ wòbɔbɔ nɔ fiazikpui gã aɖe si le dzi boo la dzi, eye eƒe awu togawo yɔ gbedoxɔ la taŋ.\n2 Serafiwo le etame; wo dometɔ ɖe sia ɖe to aʋala ade. Wotsɔ eve tsyɔ mo, wotsɔ eve tsyɔ afɔ, eye wotsɔ eve dzona.\n3 Eye wodo ɣli ɖo ɖe wo nɔewo gblɔ be:\n“Kɔkɔe, kɔkɔe, kɔkɔe nye aʋakɔwo ƒe Afetɔ.\nEƒe ŋutikɔkɔe yɔ anyigba blibo la katã dzi.”\n4 Eye woƒe gbe ƒe ɖiɖi na kpuiawo ƒe agunuwo ʋuʋu, eye dzudzɔ yɔ xɔ la taŋ.\n5 Eye megblɔ be: “Aléle!\nElabena nuyi makɔmakɔtɔe menye,\nEye dukɔ si ƒe nuyi mekɔ o domee mele;\nElabena nye ŋkuwo kpɔ Fia la, aʋakɔwo ƒe Afetɔ ŋutɔ!”\n6 Ke serafiawo dometɔ ɖeka dzo va gbɔnye, eye wòlé dzoka xɔxɔ, si wòtsɔ abè ɖe le vɔsamlekpuia me la, ɖe asi. 7 Eye wòtsɔe ka nu nam hegblɔ be:\n“Kpɔ ɖa! Esia ka wò nuyiwo ŋu,\nWoɖe wò fɔɖiɖi ɖa,\nEye wolé avu ɖe wò nu vɔ̃ ta.”\n8 Eye mese Afetɔ ƒe gbe wògblɔ be: “Ame kae madɔ, eye ame kae ayi na mí?” Ale megblɔ be: “Nyee nye esi! Dɔm!”\n9 Eye wògblɔ nam be, “Heyi ɖagblɔ na dukɔ sia be:\n‘Miase nu agasee ake,\nKe miase egɔme o;\nMiakpɔ nu agakpɔe ake,\nKe miadze si nu o.’\n10 Na dukɔ sia ƒe dzi naku atri,\nTu woƒe towo,\nEye nàtre woƒe ŋkuwo,\nNe woagakpɔ nu kple woƒe ŋkuwo,\nAse nu kple woƒe towo,\nEye woase nu gɔme kple woƒe dzi,\nNe woatrɔ be woada gbe le wo ŋu o.”\n11 Eye megblɔ be: “Oo Afetɔ, va se ɖe ɣekaɣi?” Eye wòɖo eŋu be:\n“Va se ɖe esime duwo nagbã azu aƒedo, eye ame aɖeke maganɔ wo me o,\nVa se ɖe esime aƒewo katã naɖi gbɔlo,\nEye anyigba la nazu gbegbe;\n12 Va se ɖe esime Afetɔ nanya amegbetɔwo ɖo ɖe didiƒe ʋĩi,\nEye anyigba la nazu gbegbe sɔŋ.\n13 “Togbɔ be amewo me mama ɖe ewo ƒe akpa ɖeka asusɔ ɖe edzi hã la, woagatɔ dzoe, eye wòanɔ abe ati gã alo logoti si ne wolãe la, takpoea tsia anyi ene; dzidzime kɔkɔe aɖee anye takpoea.”\n1 Le Ahaz, Yotam vi, Uziya vi, ame si nye Yuda-fia ŋɔli la, Siria-fia Rezin kple Israel-fia Peka, Remaliya vi, ho ɖe Yerusalem ŋu be yewoawɔ aʋa kplii, ke mete ŋu ɖu edzi o.\n2 Eye wova gblɔ na David ƒe aƒe la be: “Siria ƒe aʋakɔ va wɔ ɖeka kple Efrayim ƒe aʋakɔ.”\nAle Ahaz kple eƒe amewo ƒe dzi ʋuʋu abe ale si avemetiwo ʋuʋuna le ya nu ene.\n3 Eye Afetɔ gblɔ na Yesaya be: “Meɖe kuku, wò kple viwò Sear-Yasub mido go yi ɖakpe Ahaz le dzigbeta la ƒe tɔʋu ƒe mlɔenu le avɔnyala ƒe agblemɔ gã la to.\n4 Eye nàgblɔ nɛ be: ‘Lé ɖokuiwò, nànɔ anyi kpoo. Mègavɔ̃ o, eye mègana dzi naɖe le ƒowò le dzoti takpoe eve siawo, siwo le dzudzɔ tum, siwo nye Siria-fia Rezin kple Remaliya vi la ƒe dziku ta o.\n5 Elabena Siria kple Efrayim kpakple Remaliya vi la ɖo vɔ̃ ɖe ŋuwò gblɔ be,\n6 “Mina míaho ɖe Yuda ŋu, míavuvui, eye míadze edzi ahaxɔe na mía ɖokui, ne míatsɔ Tabeel vi aɖo fiae ɖe enu.”\n7 “‘Ale Aƒetɔ Dziɖulagã Afetɔ gblɔe nye esi:\nMadze edzi o,\nEye madzɔ hã o.\n8 Elabena Siria ƒe tae nye Damasko,\nEye Damasko ƒe tae nye Rezin.\nLe ƒe blaade vɔ atɔ̃ pɛ ko me la,\nWoagbã Efrayim gudugudu, eye maganye dukɔ azɔ o.\n9 Efrayim ƒe tae nye Samaria,\nEye Samaria ƒe tae nye Remaliya vi la.\nNe miexɔe se o la,\nEkema miali ke o.”’”\n10 Eye Afetɔ gagblɔ na Ahaz be:\n11 Bia dzesi tso Afetɔ wò Mawu la gbɔ; ate ŋu agoglo abe Tsiẽƒe ene alo akɔkɔ abe dziƒo ene.”\n12 Ke Ahaz gblɔ be: “Nyemabia o, eye nyemado Afetɔ kpɔ hã o.”\n13 Eye Yesaya gblɔ be: “Oo, David ƒe aƒe, meɖe kuku, misee. Nu tsɛ wònye be miedo amewo ƒe dzigbɔɖi kpɔ hafi miebe yewoado Mawu hã ƒe dzigbɔɖi kpɔa?\n14 Eya ta Afetɔ ŋutɔ ana dzesi mi: Kpɔ ɖa! Ðetugbui afɔ fu adzi ŋutsuvi; eye wòana ŋkɔe be Imanuel.\n15 Anɔ notsi kpekẽ kple anyitsi nom hafi ava nya vɔ̃tsitsri kple nyuitiatia.\n16 Elabena hafi ɖevi la nava nya vɔ̃tsitsri kple nyuitiatia la, fia eve siwo le ŋɔ dzim na wò la ƒe anyigba aɖi gbɔlo.\n17 Afetɔ ahe ɣeyiɣi sesẽ siwo tɔgbi meva kpɔ tso gbe si gbe Efrayim klã ɖa tso Yuda gbɔ o la, ava wò ŋutɔ kple wò dukɔ la kpakple fofowò ƒe aƒe la dzi, elabena akplɔ Asiria-fia aƒu wò.\n18 “Le ŋkeke ma dzi la, Afetɔ alia aku ayɔ nu dzodzoe siwo le Egipte ƒe Nil-tɔsisi la ƒe alɔdze siwo le adzɔge ke kple anyi siwo le Asiria-nyigba dzi,\n19 eye wo katã woava ƒo ɖe tɔʋu globowo, agatowo kple ŋuvewo katã me kple tsiteƒewo katã.\n20 “Gbe ma gbe la, Afetɔ azã talũhɛ si Ahaz da tso Tɔsisi la ƒe nuto me, si nye Asiria-fia, atsɔ alũ ɖa le ta nɛ, alũ fu le afɔ ŋu nɛ ahaƒlɔ ge nɛ keŋkeŋ.\n21 “Gbe ma gbe la, ame ɖeka axɔ nyinɔe kple alẽ eve ɖe agbe.\n22 Eye le esi notsi bɔ ta la, ano notsi kpekẽ, elabena notsi kpekẽ kple anyitsi koe ame siwo katã susɔ ɖe anyigba la dzi la ano.\n23 “Gbe ma gbe la, afi sia afi si wainka akpe ɖeka le tsã, eye wòxɔa klosalo akpe ɖeka la, ŋùwo kple gbewo amie ɖe wo teƒe.\n24 Aŋutrɔ kple da ye amewo atsɔ hafi ayi afi ma, elabena ŋù kple gbe sɔŋ koe axɔ anyigba blibo la katã dzi.\n25 Eye miagayi to siwo katã dzi wotsɔa kodzi ŋlɔna tsã la dzi o, le vɔvɔ̃ na ŋùwo kple gbewo ta; eye woazu nyiwo ƒe gbeɖuƒe kple alẽwo toƒe.”\n1 Eye Afetɔ gblɔ nam be: “Tsɔ nuŋlɔkpe gã aɖe, eye nàtsɔ nuŋlɔti aŋlɔ ɖe edzi be: ‘Maher-Salal-Has-Baz.’\n2 Eye na nye ɖasefo wɔnuteƒe, siwo nye nunɔla Uriya kple Zakariya, Yeberekiya vi, naŋlɔ nu aɖo kpe edzi.”\n3 Eye medɔ kple nyɔnunyagblɔɖila la, eye wòfɔ fu dzi ŋutsuvi. Eye Afetɔ gblɔ nam be: “Tsɔ ŋkɔ nɛ be Maher-Salal-Has-Baz,\n4 elabena hafi ɖevi la nanya ‘Papa!’ kple ‘Dada!’ yɔyɔ la, woalɔ Damasko ƒe kesinɔnuwo kple Samaria ƒe aboyonuwo ayi Asiria-fia gbɔe.”\n5 Afetɔ gagblɔ nam be:\n6 “Esi dukɔ sia gbe Siloa tsi siwo sina blewu,\nEye wole aseye tsom ɖe Rezin kple Remaliya vi ŋu ta la,\n7 Kpɔ ɖa, Afetɔ akplɔ\nTɔsisi la ƒe tsi gã sẽŋuawo,\nSiwo nye Asiria-fia kple eƒe bubu la katã, ava ƒo ɖe wo dzi.\nAyɔ eƒe tɔʋuwo katã me,\nEye eƒe tɔgowo katã agbagba\n8 Eye wòasi ato Yuda.\nAɖɔ agbagba asi ava yi, aɖɔ va se ɖe ve ke.\nEƒe aʋala siwo ke la, asɔ ɖe wò anyigba ƒe kekeme nu!”\n9 Oo, dukɔwo, miwɔ vɔ̃, gake woagbã mi gudugudu;\nMi ame siwo katã le didiƒewo le anyigba dzi la, miƒu to anyi!\nMibla aʋakpa, gake woagbã mi gudugudu!\n10 Mide adaŋu, gake woagblẽ eme.\nMigblɔ nya sia nya si dze mia ŋu, gake madze edzi o,\nElabena Mawu li kpli mí.\n11 Afetɔ ƒe asi sẽ ɖe dzinye eye wògbe nam be magazɔ dukɔ sia ƒe mɔ dzi o hegblɔ nam be:\n12 “Migayɔ nu si dukɔ sia le yɔyɔm be, ‘Nugbeɖoɖo!’ la be ‘Nugbeɖoɖo!’ o,\nMigavɔ̃ nu si vɔ̃m wole la o;\nEye megadzi ŋɔ na mi o.\n13 Aʋakɔwo ƒe Afetɔ ye miabu Ame kɔkɔe,\nEye eyae nye ame si wòle be wòadzi ŋɔ na mi.”\n14 Azu kɔkɔeƒe;\nGake anye kpe si woakli\nSi Israel ƒe aƒe eveawo akli,\nEye wòanye mɔ̃ kple adoboli\nNa Yerusalem nɔlawo.\n15 Wo dometɔ geɖewo akli nu adze anyi ahaŋe,\nEye woatre mɔ̃ na wo aɖe wo.\n16 Bla ɖaseɖiɖi ƒe nuŋlɔɖi la;\nTre se la nu le nye nusrɔ̃lawo dome!\n17 Manɔ Afetɔ, ame si ɣla eƒe ŋkume ɖe Yakob ƒe aƒe la, sinu kpɔm, eye manɔ mɔ kpɔm nɛ.\n18 Kpɔ ɖa! Nye kple vi siwo Afetɔ nam la, míenye dzesi kple nukunu le Israel tso aʋakɔwo ƒe Afetɔ, ame si le Zion To dzi la gbɔ.\n19 Eye ne wogblɔ na mi be: “Mibia nu ŋɔliyɔlawo alo nukalawo, ame siwo nɔa ŋɔtimegbee kple dalĩ dom” la, ɖe dukɔ mabia nu eƒe Mawu oa? Ðe woabia nu ta se le kukuawo gbɔ na agbagbeawoa?\n20 Ele be woatrɔ ɖe se la kple ɖaseɖiɖi ƒe nuŋlɔɖi la boŋ ŋu!\nNe womeƒo nu alea o la, womakpɔ kekeli o.\n21 Wo dometɔ ɖe sia ɖe anɔ tsaglãla tsam le anyigba la dzi, nu ate eŋu, eye dɔ awui; esi dɔ le ewum, eye wòdo dziku ta la, afɔ mo dzi ado ɖiŋu na Fia la kple eƒe Mawu.\n22 Eye ne etrɔ mo ɖe anyigba dzi la, xaxa kple viviti, tsizi, nɔnɔme sesẽwo kple blukɔ tsiɖitsiɖi si me kekeli aɖeke mele o la koe wòakpɔ.\n1 Ke hã viviti la manɔ abe tsã esime anyigba la ɖo xaxa me, eye wodo vlo Zebulon-nyigba kple Naftali-nyigba la ene o. Gake emegbe ana woade bubu anyigba ma, ƒutamɔ si le Yordan nuto me, si nye dukɔwo ƒe Galilea, la ŋu.\n2 Dukɔ si nɔ viviti me zɔm la,\nKpɔ kekeli gã aɖe.\nEye ame siwo le anyigba si dzi blukɔ do ɖo la,\nKekeli klẽ na wo.\n3 Èna dukɔ la dzi ɖe edzi;\nÈna wòkpɔ dzidzɔ gã aɖe.\nWokpɔ dzidzɔ le ŋkuwòme\nAbe ale si wokpɔa dzidzɔ le nuŋeɣi ene,\nAbe ale si wotsoa aseye ne wole aboyonu mam ene.\n4 Elabena èŋe woƒe agba ƒe kɔkuti,\nAti si le woƒe abɔta kple ame si ƒoa du ɖe wo nu be woawɔ dɔ la ƒe ameƒoti,\nAbe ale si wònɔ le Midian ŋɔli ene.\n5 Afɔkpa ɖe sia ɖe si ʋuʋua anyigba ne wole zɔzɔm\nKple awu ɖe sia ɖe si ƒo ʋu blibaa la,\n6 Elabena wodzi vi na mí,\nWona ŋutsuvi mí;\nDziɖuɖu anɔ abɔta nɛ.\nEye woayɔ eŋkɔ be Aɖaŋuɖola Bibi, Mawu Ŋusẽtɔ, Fofo Mavɔ, Ŋutifafafia.\n7 Eƒe dziɖuɖu akeke ta,\nEye seɖoƒe manɔe na ŋutifafa\nLe David ƒe fiazikpui dzi kple eƒe fiaɖuƒe la me o,\nNe wòali kee ahalée ɖe te\nTo nu dzɔdzɔe wɔwɔ kple dzɔdzɔenyenye dzi,\nTso fifia yi mavɔmavɔ me.\nAʋakɔwo ƒe Afetɔ ƒe dzonɔameme awɔ esia ade goe.\n8 Afetɔ gblɔ nya aɖe ɖe Yakob ŋu,\nEye wòva ƒo ɖe Israel dzi.\n9 Dukɔwo katã adze sii,\n—Efrayim kple Samaria nɔlawo adze sii—\nAme siwo gblɔ le woƒe dada kple dzimesesẽ me be:\n10 “Anyikpewoe mu dze anyi,\nKe kpe fufuwoe míatsɔ atui.\nKe sedertiwoe míatsɔ aɖɔli woe.”\n11 Afetɔ ana Rezin ƒe ketɔwo natso ɖe eŋu,\nEye wòade adã tame na eƒe futɔwo,\n12 Siriatɔwo atso ɣedzeƒe eye Filistitɔwo atso ɣetoɖoƒe,\nWoake nu aɖu Israel wòavɔ keŋkeŋ.\n13 Elabena dukɔ la metrɔ ɖe ame si le wo ƒom la ŋu o;\nWomedi aʋakɔwo ƒe Afetɔ yome mɔ o.\n14 Afetɔ atsrɔ̃ ta kple asike,\nGbe fẽ kple keti siaa ɖa le Israel le ŋkeke ɖeka dzi.\n15 Dumemetsitsi kple bubumee nye ta la,\nEye nyagblɔɖila si fiaa alakpanu lae nye asike la.\n16 Dukɔ sia kplɔlawo kplɔ wo trae,\nEye wole ame siwo kplɔm wole la tɔtɔm.\n17 Esia tae Afetɔ makpɔ dzidzɔ ɖe woƒe ɖekakpuiwo ŋu o,\nEye makpɔ nublanui na woƒe tsyɔ̃eviwo kple ahosiwo o,\nElabena wo katã wonye xɔsegbelawo kple nu vɔ̃ɖi wɔlawo,\nEye ame sia ame ƒe nu gblɔa bometsinya.\n18 Elabena vɔ̃ɖinyenye le bibim abe dzo ene,\nLe ŋùwo kple gbewo fiãm.\nEye dzudzɔ ade dzi kɔtɔɔ.\n19 Aʋakɔwo ƒe Afetɔ ƒe dɔmedzoe helĩhelĩ\nNa anyigba la lé dzo,\nEye dukɔ la azu nake na dzo la.\nAme aɖeke makpɔ nublanui na nɔvia gɔ̃ hã o.\n20 Woavuvu nu le ɖusime,\nKe dɔ aganɔ wo wum kokoko;\nWoaɖu nu le miame,\nKe womaɖi ƒo o.\nWo dometɔ ɖe sia ɖe aɖu eya ŋutɔ ƒe abɔ ƒe lã,\n21 Manase aɖu Efrayim,\nEye Efrayim aɖu Manase.\nWoawɔ ɖeka atso ɖe Yuda ŋu.\n1 Baba na ame siwo dea se siwo agblẽ nu le amewo ŋu,\nEye wonɔa se siwo woatsɔ ate amewo ɖe anyi la ŋɔŋlɔ dzi,\n2 Ne woate ame tsɛwo ƒe nyawo ɖe to,\nNe woagbe nya dzɔdzɔe dɔdrɔ̃ na nye dukɔ la ƒe ame tsɛwo,\nNe ahosiwo nazu woƒe aboyonu,\nEye tsyɔ̃eviwo nazu woƒe nuhaha!\n3 Nu kae miawɔ le akɔntanagbe,\nNe tsɔtsrɔ̃ tso adzɔge va?\nAme ka gbɔe miasi ayi be wòakpe ɖe mia ŋu,\nEye afi kae miagblẽ miaƒe kesinɔnuwo ɖo?\n4 Naneke masusɔ wu be miado dɔgɔ̃e ɖe gamenɔlawo dome o,\nAlo miaku atsi ame tsiaʋawo dome.\n5 “Ahã! Asiriatɔ la,\nEnye ameƒoti si matsɔ aɖe nye dziku afia,\nEye nye fɔbuame ƒe ati le woƒe asi me!\n6 Madɔe ɖe dukɔ gbexɔse la ŋu,\nÐe dukɔ si do dziku nam la ŋu;\nMade se nɛ wòaha nu geɖe ahada adzo nu geɖe,\nEye wòafanya wo abe ba le kpɔdomee ene.\n7 Gake eya masusui alea o,\nEye maɖoe ɖe dzi me alea hã o;\nElabena ele dzi me nɛ be yeagblẽ nu,\nEye yeatsrɔ̃ dukɔ geɖewo, menye dukɔ ʋɛ aɖewo ko o.\n8 Elabena egblɔ be:\n‘Ðe nye amegãwo katã menye fiawo oa?\n9 Ðe Kalno mele abe Karkemis ene oa?\nÐe Hamat mele abe Arpad ene oa?\nÐe Samaria mele abe Damasko ene oa?\n10 Nye asi su mawu maɖinuwo ƒe fiaɖuƒewo dzi,\nSiwo ƒe legbawo sɔ gbɔ wu esiwo le Yerusalem kple Samaria!\n11 Ðe nyemawɔ Yerusalem kple eƒe legbawo\nAbe ale si mewɔ Samaria kple eƒe mawu maɖinuawo ene oa?’\n12 “Ne Afetɔ wu eƒe dɔwo katã nu le Zion To dzi kple Yerusalem vɔ la, ahe to na Asiria-fia ɖe eƒe dzimesesẽ kple eƒe dadaŋkuwo ta. 13 Elabena egblɔ be,\n‘Nye asi ƒe ŋusẽ\nKple nye nunyae matsɔ awɔ esiae, elabena nunyalae menye.\nMaɖe dukɔwo ƒe liƒowo ɖa,\nMaha woƒe kesinɔnuwo,\nEye mabɔbɔ wo me nɔlawo ɖe anyi abe ŋusẽtɔ ene.\n14 Ale si woƒoa asi ɖe xevitɔ mee la,\nNenemae nye asi asu dukɔwo ƒe nunɔamesiwo dzi;\nAle si wolɔa xevizi siwo wogblẽ ɖi la,\nNenemae malɔ anyigba blibo lae!\nAme aɖeke maƒo aʋala ake nu alo axlɔ̃ o.’”\n15 Ðe fía ado eɖokui ɖe dzi ɖe ame si tsɔe le nu lãmee ŋua?\nÐe laxalaxa ado eɖokui ɖe dzi ɖe ame si le ehem la ŋua?\nÐe atizɔti ate ŋu anyè ame si le ezãm laa?\nÐe ati ate ŋu akɔ ame si menye ati o la ɖe dzia?\n16 Eya ta Aƒetɔ vavã, aʋakɔwo ƒe Afetɔ\nAna Asiria ƒe ame damiwo naɖi ku glaŋglaŋ,\nAdo dzo ɖe eƒe bubu te wòabi vlavlavla.\n17 Israel ƒe Kekeli azu dzo,\nEye eƒe Kɔkɔetɔ la azu dzoƒaɖe;\nAlé eye wòafiã eƒe gbewo kple ŋùwo le ŋkeke ɖeka dzi.\n18 Atsrɔ̃ eƒe ave kple eƒe atikutsetsebɔ dzeaniawo keŋkeŋ;\nAnɔ abe ale si dɔnɔ ɖia ku glaŋglaŋ ene.\n19 Eye ati siwo susɔ ɖe eƒe avewo me la\nAnɔ ʋɛ ale gbegbe be ɖevi sue ɖeka pɛ ate ŋu axlẽ wo aŋlɔ ɖi.\n20 Le ŋkeke ma dzi la, Israel ƒe ame siwo susɔ\nKple Yakob ƒe aƒe la me tɔ siwo tsi agbe\nMagaziɔ ɖe ame si ƒo wo la ŋu azɔ o;\nKe boŋ woaziɔ ɖe Afetɔ,\nIsrael ƒe Kɔkɔetɔ la ŋu le nyateƒe me.\n21 Ame susɔe aɖewo koe atrɔ agbɔ,\nYakob ƒe ame susɔe aɖewo koe atrɔ ɖe Mawu Ŋusẽtɔ la ŋu.\n22 Oo Israel, ne wò dukɔ sɔ gbɔ\nAbe ƒutake ene hã la,\nAme ʋɛ siwo susɔ koe atrɔ agbɔ.\nWoɖo woƒe tsɔtsrɔ̃ la ɖi,\nEye ʋɔnu dzɔdzɔe dɔdrɔ̃ anyè atsyɔ wo.\n23 Ɛ̃, Aƒetɔ Dziɖulagã, aʋakɔwo ƒe Afetɔ, ahe tsɔtsrɔ̃ si wòɖo kplikpaa la\nAva anyigba blibo la katã dzi.\n24 Eya ta ale Aƒetɔ Dziɖulagã, aʋakɔwo ƒe Afetɔ, gblɔe nye esi: “Nye dukɔ si le Zion, migavɔ̃ Asiriatɔ si tsɔ ati ƒo mi, eye wòɖe kpo ɖe mia dzi abe ale si Egipte wɔ ene la o.\n25 Elabena ekpɔtɔ vie ko fɔbubu la nu nayi, eye matrɔ nye dziku la ɖe wo tsɔtsrɔ̃ ŋu.\n26 Aʋakɔwo ƒe Afetɔ aɖe atam ɖe edzi, abe ale si wòɖu Midian dzi le Oreb-gakpe la gbɔ ene. Eƒe atikplɔ anɔ atsiaƒu dzi, eye wòadoe ɖe dzi abe ale si wòwɔe ɖe Egipte ŋu ene.\n27 “Le ŋkeke ma dzi la, eƒe agba aɖe ɖa le wò abɔta,\nEye eƒe kɔkuti aɖe ɖa le wò kɔ,\nEye amidada ana kɔkuti la naŋe.”\n28 Eva Ayat;\nEda eƒe agbawo ɖe Mikmas.\n29 Eto tɔtsoƒe la;\nWotsi Geba dɔ;\nRama dzo nyanyanya, Saul ƒe du Gibea de afɔ du me.\n30 Oo, Galim vinyɔnu, do boboe!\nOo, Laisa, ƒu to anyi!\nOo, wò, nublanuitɔ Anatot!\n31 Madmena si dzo.\nGebim nɔlawo yi ɖabe.\n32 Egbea ke atɔ ɖe Nob.\nEŋlɔ kɔ́ henyèe ɖe Zion vinyɔnu ƒe to la ŋu,\nÐe Yerusalem ƒe togbɛ la ŋu.\n33 Kpɔ ɖa! Aƒetɔ vavã, aʋakɔwo ƒe Afetɔ,\nAlã atilɔwo woamu gbloo;\nAtso ati siwo de dzi bobobo,\nEye wòamu kɔkɔtɔwo aƒu anyi.\n34 Etsɔ lãnu ƒo avekɔewo,\nEye ŋusẽtɔ aɖe amu Lebanon aƒu anyi.\n1 Atilɔ adze tso Isai ƒe atitakpo me;\nEye dzedze atso eƒe kewo me atse ku.\n2 Eye Afetɔ ƒe gbɔgbɔ,\nNunya kple gɔmesese ƒe gbɔgbɔ,\nAdaŋudede kple ŋusẽ ƒe gbɔgbɔ,\nSidzedze kple Afetɔ vɔvɔ̃ ƒe gbɔgbɔ anɔ edzi.\n3 Eye Afetɔ vɔvɔ̃ anyo eŋu.\nMadrɔ̃ ʋɔnu ɖe nu si eƒe ŋkuwo kpɔ la nu o,\nEye maka mo na ame le nu si eƒe to se la ɖeɖe ko nu o.\n4 Adrɔ̃ ʋɔnu dzɔdzɔe na ame tsɛwo,\nEye wòaka mo na amewo ɖe eteƒe, le ame fafa siwo le anyigba dzi la ta.\nAtsɔ eƒe numeti aƒo anyigba la,\nEye wòatsɔ eƒe numegbɔgbɔ awu ame vɔ̃ɖi la.\n5 Dzɔdzɔenyenyee anye alidziblanu le eƒe ali,\nEye nuteƒewɔwɔ anye alidziblanu le eƒe aklito.\n6 Amegãxi anɔ alẽvi gbɔ,\nEye lãklẽ atsyɔ akɔ ɖe gbɔ̃vi gbɔ,\nNyivi kple dzata kpakple lã dami woanɔ wo nɔewo gbɔ;\nEye ŋutsuvi sue aɖe akplɔ wo.\n7 Nyinɔ kple sisiblisi aɖu gbe le teƒe ɖeka,\nEye wo viwo atsyɔ akɔ ɖe wo nɔewo gbɔ.\nDzata aɖu gbe abe nyi ene.\n8 Ðevi nono afe le ƒli ƒe do nu,\nEye ɖevi si wotso no na la atsyɔ asi da vɔ̃ɖi ƒe do nu.\n9 Womawɔ vɔ̃ aɖeke o,\nEye womahe gbegblẽ ava nye to kɔkɔe blibo la dzi o,\nElabena sidzedze Afetɔ axɔ anyigba la dzi,\nAbe ale si tsi yɔ atsiaƒu mee ene.\n10 Gbe ma gbe Isai ƒe ke ado anye dzesi na dukɔwo.\nDukɔwo adi mɔfiame tso egbɔ,\nEye eƒe gbɔɖemeƒe azu atsyɔ̃.\n11 Gbe ma gbe la, Afetɔ ado eƒe asi ɖa zi evelia, eye wòakplɔ eƒe dukɔ la ƒe ame susɔe siwo kpɔtɔ la tso Asiria, Egipte, Patros, Kus, Elam, Sinar, Hamat kple atsiaƒu me ƒukpowo dzi.\n12 Ado dzesiti ɖe dzi na dukɔwo, eye wòaƒo Israel ƒe ame siwo wokaka la nu ƒu, eye wòaƒo Yuda ƒe ame siwo woka hlẽ la nu ƒu tso anyigba ƒe go eneawo dzi.\n13 Efrayim ƒe ŋuʋaʋã nu atso,\nEye woatsrɔ̃ ame siwo lé fu Yuda hã ɖa.\nEfrayim maʋã ŋu Yuda o,\nEye Yuda hã malé fu Efrayim o.\n14 Woaho ava Filistitɔwo ƒe aga nu le ɣetoɖoƒe;\nWoawɔ ɖeka aha Ɣedzeƒetɔwo.\nWoado woƒe asi ɖa ɖe Edom kple Moab ŋu,\nEye Amonitɔwo azu wo teviwo.\n15 Afetɔ ana Egipte-ƒu la ƒe adɔ̃ nama,\nEye wòanyè eƒe asi ɖe Tɔsisi la dzi.\nLe eƒe gbɔgbɔ ƒe dzoxɔxɔ me la, aƒo eƒe tɔʋu adreawo,\nEye wòana amewo nanɔ woƒe afɔkpa me atsoe.\n16 Mɔ gã aɖe atso Asiria na eƒe dukɔ la ƒe ame susɔe siwo akpɔtɔ,\nAbe ale si wònɔ na Israel le gbe si gbe woʋu tso Egipte-nyigba dzi ene.\n1 Gbe ma gbe àgblɔ godoo be:\n“Oo Afetɔ, meda akpe na wò,\nElabena togbɔ be èdo dziku ɖe ŋunye hã la,\nWò dzikua nu fa, eye nèfa akɔ nam.\n2 Kpɔ ɖa! Mawue nye nye xɔnametɔ.\nMaɖo ŋu ɖe eŋu, dzika matso ƒonye o;\nElabena Yah Afetɔe nye nye ŋutete kple nye ŋusẽ,\nEye eya zu nye xɔnametɔ.”\n3 Miatsɔ dzidzɔ adu tsi\nLe xɔname ƒe tsidzɔƒewo.\n4 Miagblɔ gbe ma gbe be:\n“Mida akpe na Afetɔ, miyɔ eŋkɔ,\nMiɖe eƒe nuwɔwɔwo fia le dukɔwo dome!\nMiɖe gbeƒã be eƒe ŋkɔ de dzi.\n5 Midzi kafukafuhawo na Afetɔ, elabena ewɔ nu dzɔtsuwo.\nMina woanya esia le anyigba blibo la katã dzi.\n6 “Oo, Zion nɔla, do ɣli nàtso aseye,\nElabena Israel ƒe Kɔkɔetɔ la tri akɔ le dowòme.”\n1 Nya si Yesaya, Amoz vi, kpɔ ɖe Babilon ŋu le ŋutega mee nye esi:\n2 “Mitu dzesiti ɖe to ƒeƒle tame.\nMido ɣli yɔ wo, mimia asi wo,\nNe woava bubumewo ƒe agbowo nu.\n3 Mede se na ame siwo meɖo.\nMeyɔ nye aʋakalẽawo, ne maɖe nye dɔmedzoe afia\nAme siwo le aseye tsom dadatɔe.\n4 Mise ɖa! Hoowɔwɔ le ɖiɖim le towo dzi;\nAbe ame gbogbo aɖewo ƒe hoowɔwɔ ene!\nMise ɖa! Fiaɖuƒewo,\nDukɔ siwo nu woƒo ƒu la ƒe hoowɔwɔ le ɖiɖim!\nAʋakɔwo ƒe Afetɔ le aʋakɔwo nu ƒom ƒu hena aʋawɔwɔ.\n5 Wotso anyigba didi aɖe dzi gbɔna,\nTso dziƒowo ƒe mlɔenu,\nAfetɔ gbɔna kple eƒe dziku ƒe aʋawɔnuwo,\nBe woatsrɔ̃ anyigba blibo la katã.\n6 Mifa avi, elabena Afetɔ ƒe ŋkeke la tu aƒe!\nEgbɔna abe Ŋusẽkatãtɔ la ƒe tsɔtsrɔ̃ ene.\n7 Esia tae asiwo katã ado agblɔ,\nEye ame sia ame ƒe dzi alólo gbanaa.\n8 Vɔvɔ̃ lé amewo,\nWole ƒoƒom tititi le veve sem;\nAbe nyɔnu si le ku lém ene.\nWofɔ ŋku ɖe wo nɔewo dzi gãa,\nEye vevesese na woƒe mo do ʋusrã.\n9 Kpɔ ɖa! Afetɔ ƒe ŋkeke la gbɔna\nEgbɔna kple ŋutasesẽ le dɔmedzoe kpakple dziku helĩhelĩ me,\nNe wòana anyigba la nazu ŋɔdzinu,\nEye wòatsrɔ̃ nu vɔ̃ wɔlawo ɖa le anyigba la dzi gbidii.\n10 Elabena dziƒoɣletiviwo kple woƒe ɣletivihatsotsowo gɔ̃ hã\nMana woƒe kekeli naklẽ o;\nNe ɣe dze la, ado viviti,\nEye dzinu maɖi o.\n11 Mabia akɔnta anyigba la ɖe eƒe nu vɔ̃ɖi wɔwɔ ta,\nKple ame vɔ̃ɖiwo ɖe woƒe vodadawo ta.\nMana dadalawo ƒe dada nu natso,\nEye mabɔbɔ ŋutasẽlawo ƒe ɖokuidodoɖedzi ɖe anyi.\n12 Mana amegbetɔ nave wu sika si ŋu wodza,\nEye mana amegbetɔ nave wu Ofir sika.\n13 Esia tae mana dziƒo nadzo kpekpekpe,\nEye anyigba naʋuʋu le enɔƒe\nLe aʋakɔwo ƒe Afetɔ ƒe dɔmedzoe kple dzikudogbe.\n14 Abe sãde si wonya ɖe nu kple lãha si nu kplɔla mele o ene la,\nWo dometɔ ɖe sia ɖe aɖo ta eƒe dukɔ gbɔ;\nWo dometɔ ɖe sia ɖe asi ayi eƒe anyigba dzi.\n15 Woaƒo lãnu ɖe ame sia ame si ŋu woake ɖo,\nEye ame sia ame si woalé la atsi yi nu.\n16 Woaxlã wo viwo ɖe nu le wo ŋkume.\nWoaha woƒe aƒewo,\nEye woadɔ wo srɔ̃wo gbɔ sesẽe.\n17 “Kpɔ ɖa! Made adã tame na Mediatɔwo ɖe wo ŋu,\nAme siwo mebua klosalo ɖe naneke me o,\nEye sika medzroa wo o.\n18 Woƒe dawo até ɖekakpuiwo aƒu anyi;\nWomakpɔ nublanui na fu nɔdɔmee o,\nWomakpɔ nublanui na viwo o.\n19 Babilon, si nye fiaɖuƒewo ƒe atsyɔ̃,\nKaldeatɔwo ƒe adegbeƒonu kple atsyɔ̃,\nAzu abe ale si Mawu trɔ Sodom kple Gomora bu anyi ene.\n20 Ame maganɔ eme akpɔ o,\nEye maganye teƒe si ame anɔ o tso dzidzime yi dzidzime.\nArabiatɔ aɖeke matu eƒe agbadɔ ɖe afi ma o,\nEye alẽkplɔlawo mana woƒe lãhawo natsyɔ akɔ ɖe afi ma o.\n21 Lã siwo nɔa dzogbe la atsyɔ akɔ anyi ɖe afi ma;\nEye favieʋutowo ayɔ woƒe xɔwo me.\nGolowo anɔ afi ma,\nEye gbegbɔ̃wo aɖi adzrɔ le afi ma.\n22 Lãwo anɔ xɔxlɔ̃m le eƒe xɔ tsralawo me,\nEye agbotoewo anɔ eƒe fiasã dzeaniawo me.\nEƒe azãgbe gogo, eye eƒe ŋkekewo mahe ɖe megbe o.”\n1 Elabena Afetɔ akpɔ nublanui na Yakob, eye wòagatia Israel. Aɖo wo woƒe anyigba dzi, amedzrowo awɔ ɖeka kpli wo ahaku ɖe Yakob ƒe aƒe la ŋu.\n2 Dukɔ bubu me tɔwo akplɔ wo agbɔ va wo de, eye Israel ƒe aƒe la axɔ wo woazu etɔ ahanye eƒe dɔlaŋutsuwo kple dɔlanyɔnuwo le Afetɔ ƒe anyigba dzi; woalé ame siwo ɖe aboyo wo la, eye woabɔbɔ ame siwo ƒoa du ɖe wo te be woawɔ dɔ tsã la ɖe anyi.\n3 Gbe si gbe Afetɔ ana gbɔdzɔe wò tso wò vevesese kple wò fuɖename kpakple dɔ sesẽ si wotsɔ do kluvi wòe me la, 4 àdo lo sia ɖe Babilon-fia ŋu be:\n“Aleke wɔ ame si ƒoa du ɖe amewo te be woawɔ dɔ tsã la nu yi ale!\nAleke ameteteɖeanyi nu tso ale!\n5 Afetɔ ŋe ame vɔ̃ɖiwo ƒe ati,\nEŋe dziɖulawo ƒe atikplɔ,\n6 Ame si ƒoa dukɔwo le dɔmedzoe helĩhelĩ me atraɖii,\nAme si bɔbɔa dukɔwo ɖe anyi le dziku me hetia wo yome madzudzɔmadzudzɔe.\n7 Anyigba bliboa kpɔ gbɔdzɔe azɔ, edzi fa.\nAmewo de asi aseyetsotso me.\n8 Sesewuwo kple\nLebanon ƒe sedertiwo ke hã kpɔ dzidzɔ le tawò\nHele gbɔgblɔm be: ‘Tso esime nèdze anyi la,\nAtitsola aɖeke megatso ɖe mía ŋu kpɔ o.’\n9 Dzo ɖo lãme na Tsiẽƒe le to me ke hã le tawò\nBe yeakpe wò ne èva.\nEnyɔ ame siwo katã ŋu wɔna vɔ le le ku me la le tawò,\nAnyigbadziɖula sẽŋutawo katã.\nEna dukɔwo ƒe fiawo katã tso le woƒe zikpuiwo dzi.\n10 Wo katã wobia wò be:\n‘Ðe wò hã nèva gbɔdzɔ abe míawo ke enea?\nÈva zu abe míawo ke enea?\n11 Keke Tsiẽƒe kee wò dada,\nWò kasaŋkuwo ƒe ɖiɖi la va do ɖo.\nNyéviwo ɖo ɖe tewò abe aba ene;\nŊɔwo tsyɔ dziwò.’\n12 Aleke nège tso dziƒoe ale,\nOo, wò ame si le keklẽm, agudzevi!\nAleke wolã wò ƒu anyi ale,\nWò, ame si ɖu dukɔwo dzi!\n13 Ègblɔ le wò dzi me be: ‘Malia ayi dziƒowo.\nMali nye fiazikpui anyi ɖe Mawu ƒe ɣletiviwo tame,\nEye manɔ anyi ɖe takpeto la dzi\nLe dziehe ʋĩi ke.\n14 Malia ayi alilikpowo tame;\nMawɔ ɖokuinye abe Dziƒoʋĩtɔ la ene.’\n15 Ke hã, Tsiẽƒee woahe wò ayii,\nLe to me ʋĩi ke.\n16 Ame siwo kpɔ wò la afɔ ŋku ɖe dziwò gãa;\nWoalé ŋku ɖe ŋuwò nyuie ahabia be:\n‘Ame si na anyigba la dzo nyanyanya,\nEye wòna fiaɖuƒewo ʋuʋu,\n17 Ame si na anyigba zu gbegbe,\nEye wògbã eƒe duwo,\nAme si meɖea asi le eƒe gamenɔlawo ŋu woyia aƒe o lae nye esia?’\n18 Dukɔwo ƒe fia bubuawo katã,\nƐ̃, wo katã womlɔ anyi le bubu me,\nWo dometɔ ɖe sia ɖe mlɔ eya ŋutɔ ƒe yɔdo me.\n19 Ke wotsɔ wò ya ƒu gbe, ɖiƒe meli na wò o,\nÈle ko abe nu miemie si wotsri ene,\nAme siwo tsi yi nu,\nSiwo wotsɔ ƒu gbe ɖe kpetowo me la, tsyɔ dziwò,\nAbe nu kuku si wofanya kple afɔ ene.\n20 Womatsɔ wò akpe ɖe fia mawo ŋu le yɔ me o,\nElabena ègblẽ wò ŋutɔ wò anyigba,\nÈwu wò ŋutɔ wò amewo.\nWomagayɔ ame vɔ̃ɖiwo ƒe dzidzimeviwo ŋkɔ gbeɖegbeɖe o.\n21 “Midzra amewuƒe ɖo ɖi na viawo,\nLe wo tɔgbuiwo ƒe fɔɖiɖi ta,\nNe woagatso axɔ anyigba la,\nEye woatso duwo ɖe anyigba la dzi keŋ o.”\n22 Aʋakɔwo ƒe Afetɔ gblɔ be: “Matso ɖe wo ŋu.\nMatsrɔ̃ ŋkɔ, ame susɔewo, viwo kple dzidzimeviwo ɖa le Babilon,” Afetɔ ye gblɔe.\n23 “Matsɔe awɔ hlɔ̃madewo nɔƒe kple tɔba me, eye matsɔ tsɔtsrɔ̃ ƒe xa akplɔe,” aʋakɔwo ƒe Afetɔ ye gblɔe.\n24 Aʋakɔwo ƒe Afetɔ ka atam be:\n“Nu si meɖo ɖe tame la, eyae adzɔ;\nAle si tututu meɖoe la, nenemae wòava emee.\n25 Magbã Asiriatɔ la le nye anyigba dzi,\nEye mafanyae ɖe nye towo dzi.\nEƒe kɔkuti la aɖe ɖa le wo ŋu,\nEye eƒe agba la aɖe ɖa le woƒe abɔta.”\n26 Nu siae woɖo ɖe anyigba blibo la katã ŋu,\nEsiae nye alɔ si wodo ɖe dzi ɖe dukɔwo katã ŋu.\n27 Elabena aʋakɔwo ƒe Afetɔ ɖo nu,\nAme kae ate ŋu agblẽ eme?\nEdo alɔ ɖe dzi,\nAme kae ate ŋu agbugbɔe?\n28 Le ƒe si me Fia Ahaz ku la, woɖe gbeƒã sia be:\n29 “Filistia, mèganɔ dzidzɔ kpɔm o, mia dometɔ aɖeke meganɔ dzidzɔ kpɔm,\nBe woŋe ati si le mia ƒom la o.\nElabena da vɔ̃ɖi ado tso da la ƒe kè me,\nEye eƒe dzidzime anye da vɔ̃ɖi si lũa ʋɔ.\n30 Ne ame tsɛwo ƒe ŋgɔgbeviwo ɖu nu,\nEye ame dahewo mlɔ anyi dedie la,\nMatsɔ dɔtoto atsrɔ̃ wò kè,\nEye wò ame siwo susɔ la, woawu wo.\n31 Oo, agbo, fa avi sesĩe! Oo, du, do ɣli!\nOo, Filistia, dzi aɖe le mi katã mia ƒo!\nElabena dzudzɔ tu tso dziehe gbɔna,\nEye wo dometɔ aɖeke meɖe eɖokui ɖe aga le wo tɔwo ŋu o.”\n32 Nya kae woatsɔ aɖo eŋu na dukɔ la ƒe ame dɔdɔawo?\nEyae nye be, Afetɔ ɖo Zion gɔme anyi,\nEye wòanye sitsoƒe na eƒe dukɔa ƒe hiãtɔwo.\n1 Nya ɖe Moab ŋu:\nWoha Ar si le Moab le zã me,\nEye ɖoɖoe zi le enu.\nWoha Kir si le Moab le zã me,\n2 Eyi Aƒe la me, eyi Dibon,\nEyi nuxeƒewo be yeaɖafa avi.\nMoab fa avi sesĩe le Nebo kple Medeba ta.\nWolũ tawo katã kolikoli; wolũ gewo katã.\n3 Wota akpanya le eƒe kpɔdomeewo.\nAme sia ame le konyifaɣli dom le xɔwo tame kple ablɔwo me;\nEye wole avi fam hehehe le yiyim.\n4 Hesbon kple Eleale le ɣli dom;\nWose woƒe gbe le keke Yahaz ke.\nEsia tae Moab ƒe aʋawɔlawo le ɣli dom.\nEle dzodzom nyanyanya.\n5 Nye dzi le ɣli dom le Moab ta.\nEƒe aʋasilawo va ɖo Zoar kple Eglat-Selisiya ke.\nWole avi fam to Luhit todzimɔ dzi yina;\nWole ɣli dom bobobo le Horonayim mɔ la dzi le vɔ̃ la ta.\n6 Elabena Nimrim tsiwo mie keŋkeŋ\nEye gbe mumuwo ƒu,\nGbewo tsrɔ̃, gbe mumu aɖeke megali o.\n7 Eya tae wotsɔ nu siwo susɔ ɖe woƒe nudzraɖoƒewo kple woƒe kesinɔnu siwo susɔ la dzoe;\nWotso amutitɔʋu la hedzo yi.\n8 Elabena ɣli la ɖi le Moab nutoa katã me kpe ɖo.\nKonyifaɣli la de Eglaim ke;\nKonyifaɣli la de Beer-Elim ke.\n9 Elabena ʋu yɔ Dimon-tsiwo me fũu.\nEye magahe nu bubuwo ava Dimon dzi:\nMakplɔ dzata ade Moab ƒe aʋasilawo\nKple ame siwo susɔ ɖe anyigba la dzi.\n1 Miɖo agbo ɖe anyigbadziɖula la,\nMikplɔe tso Sela miato gbegbe\nAyi Zion vinyɔnu ƒe to la dzi.\n2 Abe xevi si wonya le eƒe atɔ me ene la,\nNenemae Moab vinyɔnuwo anɔ le Arnon tɔtsoƒewo.\n3 “Mide adaŋu, miwɔ nyametsotso la dzi.\nMina miaƒe vɔvɔli le ŋdɔkutsu dzatsɛ nanɔ abe zã ene.\nMiɣla ame siwo ka hlẽ la; migade sisila aɖeke asi o.\n4 Oo Moab, na nye ame siwo ka hlẽ la nanɔ mewò.\nNànye bebeƒe na wo tso nugblẽla la si me.\nAmeteɖeanyila nu ayi,\nGbegblẽ la nu atso,\nAme siwo le amewo fanyam la atsrɔ̃ ɖa le anyigba la dzi.\n5 Ekema woatsɔ lɔlɔ̃ mavɔ ali ke fiazikpui aɖe.\nAme si abɔbɔ nɔ edzi le David ƒe agbadɔ me la anye nuteƒewɔla;\nAdrɔ̃ ʋɔnu dzɔdzɔe, eye wòatso kpla ɖe nu dzɔdzɔe wɔwɔ ŋu.”\n6 Míese Moab ŋkɔ be edana—edana ŋutɔ—\nMíese eƒe ɖokuidodoɖedzi, eƒe dada kple eƒe dɔmedzoedodo;\nGake eƒe numeɖiɖi azu dzodzro.\n7 Eya ta Moab afa na Moab.\nMoabtɔwo katã afa avi sesĩe.\nAme siwo woƒo la afa konyi vevie ɖe Kir-Hareset ƒe waintsetse ƒuƒu kɔwo ta.\n8 Elabena Hesbon ƒe toŋugblewo yrɔ,\nSibma ƒe wainkawo,\nDukɔwo ƒe dziɖulawo fanya eƒe alɔ siwo dzi waintsetse nyuitɔwo le;\nWode Yazer ke;\nWovu ɖo gbegbe.\nEƒe alɔwo vu va ɖo atsiaƒu la gbɔ ke.\n9 Esia tae mafa avi le Sibma ƒe wainka ŋu abe ale si mefa na Yazer ene.\nOo, Hesbon kple Eleale, mafa aɖatsi ɖe mia dzi,\nElabena ɣli si wodona ɖe miaƒe dzomeŋɔlikutsetsewo kple miaƒe nuŋeŋewo ŋu la nu yi.\n10 Woɖe dzidzɔ kple aseyetsotso ɖa le atikutsetsebɔ la me,\nEye aseyetsotso alo ɣli aɖeke mele ɖiɖim le waingblewo me o.\nWainfiãla megafiãa wain le wainfiãnuwo me o.\nElabena metsi ɣlidodo nu.\n11 Esia tae nye dɔme le gbe ɖem ɖe Moab ŋu\nAbe saŋku ƒe ɖiɖi ene,\nEye nye ƒodome hã le gbe ɖem ɖe Kir-Hareset ŋu.\n12 Ne nu te Moab ŋu belibeli le togbɛ la dzi, eye wòva eƒe nuxeƒe la be yeado gbe ɖa hã la, eƒe gbedodoɖaa maɖe vi aɖeke o.\n13 Esiae nye nya si Afetɔ gblɔ ɖe Moab ŋu tsã.\n14 Azɔ Afetɔ gblɔ be: “Le ƒe etɔ̃ me tututu, abe apaɖila ƒe ƒe ene la, woaɖi gbɔ Moab ƒe atsyɔ̃ le zitɔtɔ ƒomevi geɖewo me, eye ame ʋɛ aɖewo koe asusɔ, eye womaɖi naneke o.”\n1 Nya ɖe Damasko ŋu:\n“Kpɔ ɖa! Damasko maganye du azɔ o,\n2 Woagblẽ Aroer ƒe duwo ɖi;\nWoazu teƒe siwo lãhawo atsyɔ akɔ ɖo\nEye ame aɖeke mado voɖi na wo o.\n3 Du sesẽwo nu ayi le Efrayim,\nFiaɖuƒe la nu ayi le Damasko;\nEye Siria ƒe ame susɔeawo ƒe bubu\nNu ayi abe Israel-viwo tɔ ene,” aʋakɔwo ƒe Afetɔ ye gblɔe.\n4 “Gbe ma gbe la, Yakob ƒe bubu ayi to,\nEye eƒe ŋutilã dami la aɖi ku.\n5 Anɔ abe ale si nuŋela ŋea nuku si le bo dzi,\nEye eƒe asi ŋea nukui ene,\nAbe ame si le nuku siwo tsi agble me fɔm le Refaim Bali me la ene.\n6 Nuku siwo woafɔ koe asusɔ,\nAnɔ ko abe ale si woƒoa amiti ene:\nKutsetse ɖiɖi eve alo etɔ̃ koe tsia eƒe ɖɔme ɖaa.\nWo ame ene alo atɔ̃ koe anɔ alɔ tsekuawo dzi,” Afetɔ, Israel ƒe Mawu, ye gblɔe.\n7 Gbe ma gbe la, amegbetɔ atrɔ ɖe Ewɔla ŋu, eye eƒe ŋkuwo anɔ Israel Ƒe Kɔkɔetɔ la ŋu.\n8 Matrɔ kɔ ɖe vɔsamlekpui siwo nye eƒe asinudɔwɔwɔ ŋu o; eye maɖe ŋku ɖe nu si eƒe asibidɛwo wɔ la o, eɖanye Aserawo alo nu siwo dzi wodoa dzudzɔ ɖo o.\n9 Gbe ma gbe la, eƒe du sesẽawo azu abe teƒe si wogblẽ ɖi le ave me ene,\nAbe atilɔ si amewo gblẽ ɖi le Israel-viwo ŋgɔ ene;\n10 Elabena èŋlɔ wò xɔname ƒe Mawu la be;\nMèɖo ŋku wò Agakpe si nye wò mɔ́ sesẽ la dzi o.\nEsia tae nède agble nyuiwo,\nEye nèdo ame tutɔ ƒe nu miemie fẽwo ɖe wo me.\n11 Ètɔ kpɔ ɖe wò agble ŋu le ŋkeke me,\nEye èna wò nuku la mie le ŋdi,\nGake màŋe nuku aɖeke o le dɔléle kple veve si nu matsi o ƒe ŋkeke la dzi.\n12 Mise ɖa! Dukɔ geɖewo le ʋunyaʋunya wɔm,\nWodze agbo abe atsiaƒu ene!\nDukɔwo ƒe hoowɔwɔ,\nWo ŋkɔ le ɖiɖim abe tɔ dzeagbowo ƒe hoowɔwɔ ene!\n13 Dukɔwo ƒe hoowɔwɔ aɖi abe tsi geɖewo ƒe hoowɔwɔ ene.\nAblu ɖe wo ta, eye woasi ayi didiƒe ke,\nWoanya wo ɖe nu abe tsro le ya nu le towo dzi,\nKple gbe ƒuƒu le ahom nu ene.\n14 Fiẽ la, ŋɔdzi li.\nHafi ŋu nake la, womegali o.\nEsiae nye ame siwo le mía ham la tɔ gome\nKple ame siwo le adzo dam mí la tɔ nua.\n1 Baba na anyigba si dzi nu dzodzoe siwo ƒoa aʋala le,\nLe Etiopia-tɔsisiwo ƒe nuto me!\n2 Edɔa amewo ɖa to atsiaƒu dzi,\nEye wonɔa aƒlaʋuwo me toa tɔwo dzi gblɔna be:\n“Miheyi, mi dɔla ɖeablɛwo,\nMiyi dukɔ, si dzɔ atsu ƒlalu, si ŋu zrɔ̃ la gbɔ,\nMiyi dukɔ si wovɔ̃na na le afi sia afi,\nDukɔ sesẽ si ɖua duwo dzi,\nSi ƒe anyigba tɔsisiwo kplɔ dzoe la gbɔ.”\n3 Mi anyigbadzinɔlawo katã kple mi anyigbadzitɔwo,\nNu si miakpɔ la, anɔ abe dzesitie wotu ɖe towo dzi ene,\nEye miase gbeɖiɖi aɖe abe lãdzoe woku ene.\n4 Elabena ale Afetɔ gblɔ nam ye nye esi:\n“Manɔ anyi kpoo anɔ nɔnyeƒe kpɔm,\nAnɔ abe dzoxɔxɔ gbãgbãgbã le ŋdɔ me ene,\nAnɔ abe alilikpo si le zãmu dzam le nuŋeɣi ƒe dzoxɔxɔ me ene.\n5 Elabena hafi nuŋeɣi naɖo,\nEsime seƒoɣi nu yi, eye seƒoƒo la zu waintsetse ɖiɖi la,\nAtsɔ hɛ gobɛ alã alɔ sueawo,\nEye woalã eƒe kaawo ahaɖe wo ɖa.\n6 Woagblẽ wo katã ɖi na todzixe ƒonuwo\nXe ƒonuwo anɔ edzi le dzomeŋɔli,\nEye anyigbadzilãwo katã anɔ edzi le nuŋeɣi.\n7 “Ɣemaɣi la, woatsɔ nunana vɛ na aʋakɔwo ƒe Afetɔ,\nTso dukɔ si dzɔ atsu ƒlalu, si ŋu zrɔ̃,\nDukɔ si wovɔ̃na na le afi sia afi,\nSi ƒe anyigba tɔsisiwo kplɔ dzoe la gbɔ\nYi Afetɔ, aʋakɔwo ƒe Mawu la, ƒe ŋkɔ nɔƒe, Zion To la dzi.”\n1 Nya ɖe Egipte ŋu:\nKpɔ ɖa! Afetɔ le alilikpo ɖidu dzi gbɔna Egipte.\nEgipte ƒe mawu maɖinuawo adzo nyanyanya le eŋkume,\nEye dzi alólo ɖe dɔme na Egipte.\n2 “Made adã tame na Egiptetɔ ɖe Egiptetɔ ŋu,\nWo dometɔ ɖe sia ɖe awɔ aʋa kple nɔvia,\nAme sia ame atso ɖe nɔvia kple ehavi ŋu,\nDu ɖe du ŋu, fiaɖuƒe ɖe fiaɖuƒe ŋu.\n3 Egipte ƒe gbɔgbɔ atɔtɔ le eme,\nEye magblẽ eƒe tameɖoɖowo me.\nWoatrɔ ɖe mawu maɖinuawo,\nGbesalawo, ŋɔliyɔlawo kple nukalawo ŋu.\n4 Matsɔ Egipte ade asi na aƒetɔ sẽŋuta aɖe,\nEye fia sẽŋuta aɖe aɖu wo dzi,” Aƒetɔ vavã, aʋakɔwo ƒe Afetɔ, ye gblɔe.\n5 Tsi ano le atsiaƒu me,\nTɔsisi amie, eye eme aƒu kplakplakpla.\n6 Tɔsisiwo aʋẽ kũu;\nEgipte ƒe Nil-tɔʋuwo amie, eye wo me aƒu kplakplakpla.\nAɖa kple keti anyunyɔ.\n7 Gbe siwo le Nil-tɔsisia ŋu le Nil-tɔsisia ƒe azizã nu\nKple anyigba siwo katã dzi woƒã nuku ɖo le Nil-tɔsisia to la aƒu.\nYa akplɔ wo adzoe, eye womaganɔ anyi o.\n8 Tɔƒodelawo afa konyi,\nAme siwo doa ƒu le Nil-tɔsisi me la axa nu,\nEye ame siwo daa asabu le tɔawo me la azu ʋɛ.\n9 Ŋukpe alé ɖetitrelawo\n10 Woagbã eƒe avɔlɔ̃lawo gudugudu;\nEye apadɔwɔlawo axa nu.\n11 Zoan ƒe amegãwo tsi bome.\nEye susu mele Farao ƒe adaŋudela nyanuwo ƒe adaŋudede me o.\nAleke wɔ miagblɔ na Farao be:\n“Nunyalawo ƒe vie menye,\nBlemafiawo ƒe vie menye”?\n12 Afi kae wò nunyalawo le azɔ?\nNe wonya la, wonegblɔ tame si aʋakɔwo ƒe Afetɔ ɖo ɖe Egipte ŋu la na wò.\n13 Zoan-megãwo wɔ bometsinu;\nEgipte ƒe toawo ƒe ame ŋkutawo kplɔ dukɔa trae.\n14 Afetɔ de tɔtɔgbɔgbɔ eme;\nEye wokplɔ Egipte trae le nu sia nu si wòwɔna la me,\nAbe ale si ahamula nɔa yiyim sagasaga le eƒe xeɖeɖe me ene.\n15 Egipte mate ŋu awɔ naneke\nNa ta alo asike, nu miemie alo keti o.\n16 Gbe ma gbe la, Egipte anɔ abe nyɔnu ene, adzo nyanyanya, eye ŋɔdzi alée le aʋakɔwo ƒe Afetɔ ƒe asi si wòdo ɖe dzi ɖe eŋuti la ta.\n17 Yuda-nyigba la azu ŋɔdzi na Egipte. Ne woyɔ eŋkɔ la, vɔvɔ̃ aɖo wo le tame si aʋakɔwo ƒe Afetɔ ɖo ɖe eŋu la ta.\n18 Gbe ma gbe la, du atɔ̃ anɔ Egipte-nyigba dzi, siwo ado Kanaangbe, eye woaka atam na aʋakɔwo ƒe Afetɔ be yewoawɔ nuteƒe nɛ. Woayɔ duawo dometɔ ɖeka be Nugbãdu.\n19 Gbe ma gbe la, vɔsamlekpui anɔ Egipte-nyigbaa titina na Afetɔ, eye sɔti anɔ eƒe liƒo dzi na Afetɔ.\n20 Anye dzesi kple ɖase na aʋakɔwo ƒe Afetɔ le Egipte-nyigba dzi; elabena woado ɣli ayɔ Afetɔ le ameteɖeanyilawo ta, eye wòaɖo xɔnametɔ gã aɖe ɖe wo, ame si aɖe wo.\n21 Afetɔ aɖe eɖokui afia Egiptetɔwo, Egiptetɔwo adze si Afetɔ gbe ma gbe, eye woasa vɔwo ahana nuwo, woaɖe adzɔgbe na Afetɔ eye woawɔ edzi.\n22 Afetɔ atu nu kple Egipte. Atu nu kplii, eye wòagada gbe le eŋu; woatrɔ ɖe Afetɔ ŋu, eye wòase woƒe kukuɖeɖe la, ada gbe le wo ŋu.\n23 Gbe ma gbe la, mɔ gã aɖe atso Egipte ayi Asiria. Asiria ava Egipte, eye Egipte ayi Asiria; eye Egipte kple Asiria awɔ ɖeka asubɔ Mawu.\n24 Gbe ma gbe la, Israel anye etɔ̃lia akpe ɖe Egipte kple Asiria ŋu, eye wòanye yayra le anyigba la titina,\n25 elabena aʋakɔwo ƒe Afetɔ ayra wo agblɔ be: “Woayra nye dukɔ Egipte, nye asinudɔwɔwɔ Asiria kple nye domenyinu Israel.”\n1 Le ƒe si me Asiria-fia Sargon dɔ Tartan wòva Asdod la, ewɔ aʋa kple Asdod hexɔe.\n2 Ɣemaɣie Afetɔ de gbe asi na Yesaya, Amoz vi be: “Heyi nàɖe akpanya le ali; eye nàɖe wò afɔkpawo le afɔ.” Eye wòwɔe nenema heɖe ama le afɔ ƒuƒlu le yiyim.\n3 Eye Afetɔ gagblɔ be: “Ale si nye subɔla Yesaya ɖe ama hele afɔ ƒuƒlu le yiyim ƒe etɔ̃ sɔŋ, wònye dzesi kple nukunu ɖe Egipte kple Etiopia ŋu la,\n4 nenemae Asiria-fia akplɔ Egipte ƒe aboyomewo kple Etiopia ƒe aboyomewo adzoe, ŋutsuviwo kple amegãɖeɖiwo siaa, woaɖe ama anɔ afɔ ƒuƒlu, eye woƒe gbinu atsi ƒeƒle, wòanye amaɖeɖe Egipte.\n5 Dzika atso wo ƒo, eye ŋukpe alé wo le Etiopia si ŋu woɖo ŋu ɖo kple Egipte si nye woƒe dada la ŋu.\n6 Gbe ma gbe la, ƒutanyigba sia dzi nɔlawo agblɔ be: ‘Mikpɔ nu si dzɔ ɖe ame si dzi míeda míaƒe mɔkpɔkpɔ ɖo, si gbɔ míesi yi be wòaxɔ na mí tso Asiria-fia si me la dzi ɖa! Aleke míawɔ asi fifia?’”\n1 Nya ɖe gbegbe si le ƒuta la ŋu:\nEgbɔna abe ahom si tu tso anyiehe ene,\nTso gbegbe, tso anyigba dziŋɔ aɖe dzi.\n2 Woɖe ŋutega dziŋɔ aɖe fiam:\nAmetatrɔla le ame ta trɔm,\nEye nugblẽla le nu gblẽm.\nElam, ho yi! Media, ɖe to ɖee!\nMatsi hũɖeɖe siwo katã wòhe vɛ la nu.\n3 Eya ta metɔtɔ vevie.\nMele veve sem\nAbe nyɔnu funɔ si le ku lém ene.\nMetɔtɔ ale gbegbe be nyemegale nu sem o;\nDzidzi ƒom ale gbegbe be nyemegale nu kpɔm o.\n4 Nye dzi ʋuʋu; ŋɔdzi na nye lãme le ƒoƒom kpakpakpa.\nFiẽ si mekpɔa mɔ na vevie la zu ŋɔdzi nam.\n5 Miɖo kplɔ̃, miɖo zikpuiawo!\nMiɖu nu miano nu!\nMi amegãwo, mitso, misi ami na akpoxɔnu!\n6 Elabena ale Afetɔ gblɔ nam ye nye esi:\n“Yi nàɖo gbetakpɔla, ne nàna wòagblɔ nu si wòkpɔ.”\n7 Ekpɔ aʋatasiaɖam si hem sɔ eve le,\nAʋatasiaɖam si hem tedziwo le,\nAʋatasiaɖam si hem kposɔwo le.\nEɖo ŋku anyi heƒu to anyi vevie.\n8 Eye wòɖe gbe abe dzata ene be:\n“Oo Afetɔ, metɔ ɖe gbetakpɔxɔ la dzi ɖaa le ŋkeke me,\nEye mele nye dzɔƒe zã sia zã.\n9 Kpɔ nu si gbɔna ɖa:\nŊutsuwo le aʋatasiaɖam si hem sɔ eve le la me!”\nEye wòdo ɣli gblɔ be:\n“Emu loo! Babilon mu!\nEgbã eƒe mawuwo ƒe legbawo katã ƒu anyi!”\n10 Oo, nye ame siwo woƒo,\nNye nuku tso nye nukuƒoƒe,\nMegblɔ nya si mese tso aʋakɔwo ƒe Afetɔ, Israel ƒe Mawu gbɔ la na mi.\n11 Nya ɖe Duma ŋu:\nAme aɖe do ɣli le yɔyem tso Seir be:\n“Dzɔla, zã va yi vɔa?\nDzɔla, zã va yi vɔa?”\n12 Dzɔla la ɖo eŋu be:\n“Ŋu le keke ge, eye zã agado.\nNe miedi be yewoabia la, mibia.\n13 Nya ɖe tagba ŋu:\nOo, mi Dedan mɔzɔhawo,\nMiatsi ave me adɔ le tagba.\n14 Mitsɔ tsi yi ɖakpe tsikɔwuitɔ.\nOo, Tema-nyigba dzi tɔwo,\nMitsɔ nuɖuɖu yi ɖakpe ame si le sisim.\n15 Elabena yi nue wosi le, yi si woɖe le aku me,\nDati si me wovu, kple aʋa la ƒe nyanyra nue wosi le.\n16 Elabena ale Afetɔ gblɔ nam ye nye esi: “Le ƒe ɖeka me tututu, abe apadɔwɔla ƒe ƒe ene la, Kedar ƒe ŋutikɔkɔe la katã nu ayi.\n17 Kedar ƒe aʋawɔla, aŋutrɔdala susɔeawo, azu ʋɛ, elabena Afetɔ, Israel ƒe Mawu, ye gblɔe.”\n1 Nya ɖe Ŋutegabali la ŋu:\nNya kae dzɔ ɖe dziwò, hafi mi katã mieyi xɔ ta?\n2 Zitɔtɔ yɔ mewò fũu,\nHoowɔwɔ kple aseyetsotso ƒe du.\nWò ame siwo wowu la, menye yi nue wotsi o,\nEye menye aʋa mee woku le hã o.\n3 Wò dziɖula ŋutasẽlawo katã si le ɣeyiɣi ɖeka me.\nWolé wo dati mazamazãe.\nWolé ame siwo wokpɔ la katã.\nTogbɔ be wosi yi didiƒe ke hã.\n4 Esia tae megblɔ be: “Miɖe ŋku ɖa le ŋunye.\nMafa avi vevie.\nMigate kpɔ be yewoafa akɔ nam\nLe nye dukɔ ƒe vinyɔnu si wotsrɔ̃ la ta o.\n5 Elabena tɔtɔ, tsɔtsrɔ̃ kple dzodzo nyanyanya ƒe ŋkekee wònye\nTso Aƒetɔ Dziɖulagã, aʋakɔwo ƒe Afetɔ gbɔ\nLe Ŋutegabali la me.\nWole gli gbãm,\nEye ɣli ɖi ɖo ɖe to la gbɔ.\n6 Elam tsɔ daku ɖe asi\nTasiaɖam siwo amewo yɔ kple sɔwo la kpe ɖe eŋu;\nKir klo nu le akpoxɔnu ŋu.\nAyɔ wò bali nyuitɔwo me fũu,\nEye sɔwo atɔ ɖe dugbo la nu,\n8 Eye woaɖe Yuda ƒe takpɔnu ɖa.\n“Gbe ma gbe la, àkpɔ Avexɔ la ƒe aʋawɔnuwo dzraɖoƒe ɖo ɖa,\n9 eye miakpɔ David Ƒe Du la ƒe gbagbãƒe geɖeawo. Eye miaƒo anyigbeta la ƒe tsiwo nu ƒu.\n10 Miaxlẽ Yerusalem xɔwo, eye miagbã xɔwo be miatsɔ ali ke gliawoe.\n11 Miaɖe tsiʋe ɖe gli eveawo dome na ta xoxo la me tsiwo, ke miatrɔ kɔ ɖe Ewɔla Gã ya ŋu o, eye mialé ŋku ɖe ame si wɔe tso gbe aɖe gbe ke la ŋu o.\n12 Gbe ma gbe Aƒetɔ Dziɖulagã, aʋakɔwo ƒe Afetɔ,\nAyɔ ame hena avifafa, konyifafa,\nTalulũ kple akpanyatata.\n13 Ke wole aseye tsom, eye wole dzidzɔ kpɔm,\nWole nyi wum, eye wole alẽ tsom,\nWole lã ɖum, eye wole wain nom.\nHegblɔ be, ‘Mina míaɖu nu ano nu, elabena etsɔ míele kuku ge.’”\n14 Ke aʋakɔwo ƒe Afetɔ gblɔ ɖe to me nam be: “‘Womalé avu ɖe miaƒe vodada sia ta o va se ɖe esime miaku,’ Aƒetɔ Dziɖulagã Afetɔ, aʋakɔwo ƒe Mawu lae gblɔe.”\n15 Ale Aƒetɔ Dziɖulagã, aʋakɔwo ƒe Afetɔ gblɔe nye esi: “Tso nàyi aƒedzikpɔla Sebna, ame si le aƒea nu la gbɔ, eye nàbiae be,\n16 ‘Nu kae le afi sia na wò, eye ame kae le afi sia na wò hafi nèle yɔdo ɖem na ɖokuiwò ɖe afi sia?’ Ele yɔdo ɖem na eɖokui ɖe kɔkɔƒe; eye wòle gbɔɖemeƒe wɔm na eɖokui ɖe agakpe me.\n17 ‘Oo ŋutsu, kpɔ ɖa, Afetɔ atsɔ wò axlã ɖe anyi sesĩe, eye wòalé wò goŋgoŋ.\n18 Aŋlɔ wò nogoe atsɔ aƒu gbe ɖe anyigba gbadzaa aɖe dzi. Afi mae nàku ɖo, eye afi mae tasiaɖam siwo nye atsyɔ̃ na wò la azu ŋukpe na wò aƒetɔ ƒe aƒe la le.\n19 Maɖe wò ɖa le nɔwòƒe, eye maxɔ dɔ le asiwò.\n20 “‘Gbe ma gbe la, mayɔ nye subɔla Eliyakim, si nye Hilkiya vi,\n21 eye mado wò awu ʋlaya la nɛ, matsɔ wò alidziblanu abla ali dzi nɛ, eye matsɔ ɖoƒe si nèle la ade asi nɛ. Eye wòanye fofo na Yerusalem nɔlawo kple Yuda ƒe aƒe la.\n22 Matsɔ David ƒe aƒe la ƒe safui aɖo abɔta nɛ. Ne eʋui la, ame aɖeke matui o; eye ne etui la, ame aɖeke maʋui o.\n23 Maƒoe ɖe teƒe sesẽ abe tsyoti ene, eye wòazu fiazikpui si ŋu bubu le na fofoa ƒe aƒe.\n24 Woaku fofoa ƒe aƒe ƒe ŋutikɔkɔe la katã, viawo kple dzidzimeviwo, siwo nye agba suewo katã kple agba goboewo katã kpakple ze gãwo katã, ɖe eŋu.\n25 Aʋakɔwo ƒe Afetɔ be: “Gbe ma gbe la tsyoti si woƒo ɖe teƒe sesẽ la aho, aŋe, age, eye agba si woku ɖe eŋu la dome agblẽ, elabena Afetɔ ŋutɔe gblɔe.”\n1 Nya ɖe Tiro ŋu:\nMi Tarsis tɔdziʋuwo, miƒu asi nu!\nElabena wotsrɔ̃ tɔdziʋudzeƒe la, afi ma yiyi megali o.\nWosee le Kitim-nyigba dzi ke.\n2 Mi ƒutatɔwo, mizi ɖoɖoe.\nSidon-sitsala siwo toa atsiaƒu dzi la yɔ mewò taŋ.\n3 Wotsɔ Sihor ƒe agblemenukuwo\nKple Nil ƒe nuŋeŋewo, siwo nye adzɔnuwo, to tsi geɖewo dzi,\nWohe dukɔwo ƒe viɖewo vɛ.\n4 Oo Sidon, ŋu nekpe wò, wò atsiaƒu ƒe mɔ́ sesẽ,\nElabena atsiaƒu la gblɔ be:\n“Nyemelé ku o, nyemedzi vi o,\nNyemenyi ɖekakpuiwo alo ɖetugbuiwo wotsi o.”\n5 Amewo ase veve vevie le nya si woase tso Tiro ŋu,\nAbe ale si wònɔ esi wose nu si dzɔ ɖe Egipte dzi ene.\n6 Mitso ƒu yi Tarsis!\nMi ƒutatɔwo, mifa konyi vevie!\n7 Miaƒe du si tsoa aseye tso gbe aɖe gbe ke, tso blema ke, lae nye esia?\nEƒe afɔwo kplɔnɛ dea keke didiƒe ʋĩi ke tsã wòɖanɔa afi ma.\n8 Ame kae ɖo nu sia ɖe Tiro ŋu,\nEya, si ɖɔa fiakuku na ame,\nSi ƒe asitsalawo nye amegãwo,\nSi ƒe nudzralawo nye bubumewo le anyigba dzi katã?\n9 Aʋakɔwo ƒe Afetɔ ŋutɔe ɖoe\nBe yeaɖi gbɔ eƒe dada kple atsyɔ̃ɖoɖowo katã\nNe yeado vlo ame siwo katã ŋu wodea bubui le anyigba bliboa dzi.\n10 Oo, Tarsis vinyɔnu, gbagba ɖe wò anyigba dzi abe Nil-tɔsisi ene.\nTɔdziʋudzeƒe aɖeke megali o.\n11 Edo eƒe asi ɖe atsiaƒu dzi;\nAfetɔ ɖe gbe be woatsrɔ̃ Foinike ƒe mɔ́ sesẽwo keŋkeŋ.\n12 Eye wògblɔ be: “Mègatso aseye azɔ o,\nWò Sidon ɖetugbui leaƒe si wote ɖe anyi,\nTso, nàtso ƒu ayi Kitim.\nMàkpɔ gbɔdzɔe le afi ma hã o.”\n13 Kpɔ Kaldeatɔwo ƒe anyigba la ɖa!\nEsiae nye dukɔ la—ke menye Asiria ye o—\nWoawoe wɔe wòzu gbemelãwo nɔƒe.\nWotu dudzidzelawo ƒe xɔ tsralawo,\nEye wogbã woƒe mɔ́ sesẽwo ƒu anyi,\nAle wòzu glikpo.\n14 Mi Tarsis tɔdziʋuwo, mifa avi sesĩe,\nElabena wogbã miaƒe mɔ́ sesẽ la.\n15 Ɣemaɣi la, woaŋlɔ Tiro be ƒe blaadre sɔŋ, si nye fia ƒe agbenɔƒe. Le ƒe blaadre la ƒe nuwuwu la, ava eme na Tiro, abe gbolo si ŋu wole ha dzim ɖo ene be:\n16 “Oo, gbolo si woŋlɔ be, tsɔ kasaŋku ɖe asi nàtsa le dua me godoo.\nƑo kasaŋku la aɖaŋutɔe;\nDzi ha geɖe,\nAle be woaɖo ŋku dziwò.”\n17 Le ƒe blaadre la ƒe nuwuwu la, Afetɔ atrɔ ɖe Tiro ŋu, eye Tiro agadze eƒe gbolohoxɔxɔ gɔme, eye wòawɔ gbolo kple xexea me fiaɖuƒe siwo katã le anyigba dzi.\n18 Ke eƒe viɖe kple eƒe gboloho la azu nu kɔkɔe na Afetɔ. Womadzrae ɖo o, eye womali kɔe ɖi o, elabena eƒe gboloho la azu ame siwo le Afetɔ ŋkume la tɔ, ne woaɖu nu aɖi ƒo, eye woado awu nyuiwo.\n1 Kpɔ ɖa! Afetɔ aɖi gbɔlo anyigba la, eye wòatsi ƒuƒlu.\nAtrɔ anyigba la ƒe ŋkume abu anyi, eye wòaka edzinɔlawo ahlẽ.\n2 Nu ɖeka tɔgbi adzɔ ɖe ame sia ame dzi:\nDukɔ la kple nunɔla siaa,\nDɔlaŋutsu anɔ abe eƒe aƒetɔ ene,\nDɔlanyɔnu abe eƒe aƒenɔ ene,\nNuƒlela abe nudzrala ene,\nAgbanatɔ abe agbanadola ene,\nFetɔ abe fenyila ene.\n3 Anyigba la aɖi gbɔlo keŋkeŋ;\nElabena Afetɔe gblɔ nya sia.\n4 Anyigba la le nu xam; eye wòlé akpɔ̃.\nAnyigba la yrɔ sũu, eye edome le gbegblẽm.\nDukɔ la ƒe ame ŋkutawo yrɔ sũu.\n5 Anyigba la dzi nɔlawo ƒo ɖi anyigba la,\nElabena wogblẽ seawo ɖi,\nEye wotu nubabla mavɔ la.\n6 Esia tae fiƒode le anyigba la ɖum,\nEye edzinɔlawo ɖi fɔ.\nEsia tae anyigba la dzi nɔlawo zu ʋɛ,\nEye amegbetɔ ʋɛ aɖewo koe susɔ.\n7 Wain yeye le nu xam, wainka yrɔ sũu,\nEye ame siwo katã ƒe dzi kpɔa dzidzɔ la le hũ ɖem.\n8 Axatsɛwo ƒe gbe viviwo nu tso;\nAseyetsolawo ƒe hoowɔwɔ nu yi;\nSaŋkuwo ƒe gbe viviwo nu tso.\n9 Womegadzia ha ɖe wain nono ŋu o,\nEye aha muame le vevem le nu me na enolawo.\n10 Wogbã du si wogblẽ ɖi la;\nWotu xɔwo katã ƒe ʋɔtruwo, ame aɖeke mate ŋu age ɖe wo me o.\n11 Wole ɣli dom le kpɔdomeewo le wain dim.\nDzidzɔkpɔkpɔwo katã nu yi;\nVivisese bu le anyigba la dzi.\n12 Du la zu aƒedo;\nWogbã agbo la keŋkeŋ.\n13 Elabena aleae wòanɔ le anyigba la dzi le dukɔwo dome:\nAbe ale si woƒoa amiti ene,\nAbe ale si wofɔa nu siwo susɔ, ne wainxaxa nu va yi ene.\n14 Woakɔ woƒe gbe dzi,\nWoaɖe gbeƒã Afetɔ ƒe gãnyenye tso ƒu gome.\n15 Esia tae woakafu Afetɔ le kekelitsoƒe;\nKple Afetɔ, Israel ƒe Mawu la, ƒe ŋkɔ le ƒukpowo dzi.\n16 Míese haƒoƒo tso anyigba ƒe mlɔenu be:\n“Ŋutikɔkɔe na Dzɔdzɔetɔ la!”\nGake megblɔ be: “Nye ya nu te ŋunye, nu te ŋunye belibeli!\nBaba nam! Alakpanuwɔlawo wɔa alakpanu;\nAlakpanuwɔlawo le alakpanuwɔwɔ dzi.”\n17 Ŋɔdzi, ʋewo, kple mɔ̃wo le mi anyigbadzinɔlawo lalam.\n18 Ame si ase ŋɔdzinu ŋkɔ ahasi la, age dze ʋe me,\nEye ame si ado le ʋea me la, mɔ̃ aɖee.\nElabena woaʋu dziƒowo ƒe tsigbowo nu,\nEye anyigba ƒe agunuwo aʋuʋu.\n19 Anyigba la fe kpla;\nWoʋuʋu anyigba la;\nAnyigba la le ʋuʋum keɖekeɖe.\n20 Anyigba la le ya mum sagasaga abe ahamula ene,\nEye wòle nyenyem abe agbadɔ le ya nu ene.\nEƒe dzidada do agba ɖe edzi.\nAdze anyi, eye magafɔ o.\n21 Gbe ma gbe la, Afetɔ atrɔ ɖe dziƒoʋakɔ siwo le dzi\nKple anyigbadzifia siwo le anyigba dzi la ŋu.\n22 Woaƒo wo nu ƒu\nAbe ale si woƒoa gamenɔlawo nu ƒu ɖe do me ene,\nEye woatu wo ɖe tomegaxɔ me;\nEye woatrɔ susu ɖe wo ŋu le ŋkeke geɖewo megbe.\n23 Ɣleti si sɔ tegblẽe la ƒe mo tsi dãa,\nEye ŋukpe lé ɣe si le keklẽm la,\nElabena aʋakɔwo ƒe Afetɔ zu Fia le Zion To dzi kple Yerusalem\nLe ŋutikɔkɔe me, le eƒe dukɔ la ƒe ametsitsiwo ŋkume.\n1 Oo Afetɔ, wòe nye nye Mawu.\nMedo wò ɖe dzi, mekafu wò ŋkɔ,\nElabena èwɔ nukunuwo,\nNu siwo nèɖo tso blema ke,\nLe nuteƒewɔwɔ kple nyateƒe me.\n2 Elabena èna du la zu aƒedo,\nDu sesẽ la zu glikpo,\nDu bubu me tɔwo ƒe mɔ́ sesẽ meganye du azɔ o,\nWomagagbugbɔe atso akpɔ o.\n3 Esia tae dukɔ sesẽwo akafu wò;\nDukɔ sẽŋutawo ƒe duwo avɔ̃ wò.\n4 Elabena èzu mɔ́ sesẽ na ame tsɛ,\nMɔ́ sesẽ na ame dahe le eƒe xaxa me,\nSitsoƒe tso yatsi nu,\nKple vɔvɔli tso dzoxɔxɔ nu.\nNe ŋutasẽla ƒe gbɔgbɔ fuxefuxe le abe yatsie le ƒoƒom ɖe gli ŋu ene,\n5 Abe dzoxɔxɔ le kuɖiɖinyigba dzi ene hã la,\nÀna ame tutɔwo ƒe hoowɔwɔ nayi to.\nAle si alilikpo ƒe vɔvɔli nana dzoxɔxɔ ɖiɖina la,\nNenemae ŋutasẽlawo ƒe haƒoƒo nu atsii.\n6 Aʋakɔwo ƒe Afetɔ aɖo kplɔ̃ na dukɔwo le to sia dzi,\nAtsɔ nuɖuɖu damiwo aɖo kplɔ̃,\nAtsɔ wain nyuitɔwo aɖo kplɔ̃,\nNuɖuɖu dami siwo me ƒutomemi le,\nWain siwo me dzae wòatsɔ aɖo kplɔ̃ lae.\n7 Aɖe nutsyɔnu si tsyɔ dukɔwo katã dzi\nKple avɔ si tsyɔ dukɔwo katã dzi la ɖa le to sia dzi.\n8 Ami ku tegbee,\nEye Aƒetɔ Dziɖulagã Afetɔ atutu aɖatsi ɖa le ŋkuwo katã me.\nAɖe eƒe dukɔ ƒe ŋukpe ɖa le anyigba bliboa dzi,\nElabena Afetɔ ŋutɔe gblɔe.\n9 Gbe ma gbe la, woagblɔ be:\n“Kpɔ ɖa! Mía Mawue nye esi!\nMíeda míaƒe mɔkpɔkpɔ ɖe eya amea dzi,\nEyae aɖe mí.\nAfetɔe nye esi!\nMíeda míaƒe mɔkpɔkpɔ ɖe eya amea dzi.\nMina míatso aseye, eye míakpɔ dzidzɔ ɖe eƒe xɔname ŋu.”\n10 Elabena Afetɔ ƒe asi anɔ to sia dzi,\nEye woafanya Moab ɖe enɔƒe\nAbe ale si wofanyaa gbe ɖe aɖu si woli kɔe me ene.\n11 Ake abɔ aƒo Moab,\nAbe ale si tsiƒula kea abɔ me ƒua tsii ene,\nEye wòatsɔ eƒe asiwo aƒoe aɖaŋutɔe\nAtsɔ abɔbɔ eƒe dada ɖe anyi.\n12 Amu du sesẽ la kple eƒe gli kɔkɔ siwo kpɔa eta la\nAbɔbɔe ɖe anyi ava ɖo keke anyigba ke, eye wòatee ɖe ke me.\n1 Gbe ma gbe la, woadzi ha sia le Yuda-nyigba dzi be:\n“Du sesẽ aɖe le mía si.\nEtsɔ xɔname wɔ gli kple kpo ɖe eŋu keŋ.\n2 Miʋu agboawo, ne dukɔ dzɔdzɔe la nage ɖe eme,\nDukɔ si wɔa nuteƒe.\n3 Àkpɔ ame si ziɔ ɖe ŋuwò bliboe la ta;\nÀna ŋutifafa si nɔa anyi ɖaa la wo,\nElabena ŋuwòe woɖo ŋu ɖo.\n4 Miɖo ŋu ɖe Afetɔ ŋu ɖaa,\nElabena Yah Afetɔe nye Agakpe tegbee.\n5 Elabena eƒu kɔkɔƒenɔlawo anyi, ebɔbɔ du kɔkɔ la ɖe anyi.\nEbɔbɔe ɖe anyi,\nEbɔbɔe va se ɖe anyigba ke;\nExlãe ɖe ke me.\n6 Afɔ afanyae;\nFukpelawo kple ame tsɛwo ƒe afɔwoe afanyae.”\n7 Ame dzɔdzɔe ƒe toƒe le tẽe.\nEsi nènye nu dzɔdzɔe wɔla ta la,\nÀna ame dzɔdzɔe ƒe mɔ dzi nasɔ.\n8 Oo Afetɔ, esi míele wò ʋɔnudɔdrɔ̃ ƒe mɔ dzi la,\nWòe míele mɔ kpɔm na.\nWò ŋkɔ kple wò ŋkuɖodzi dzro mí vevie.\n9 Èdzroa nye ameti bliboa vevie le zã me,\nƐ̃, nye gbɔgbɔ dia wò vevie;\nElabena ne wò ʋɔnudɔdrɔ̃ va anyigba dzi la,\nAnyigbadzinɔlawo srɔ̃a dzɔdzɔenyenye.\n10 Ne wove ame vɔ̃ɖi nu hã la,\nMasrɔ̃ dzɔdzɔenyenye o.\nLe dzɔdzɔenyenyenyigba dzi gɔ̃ hã, awɔ nu madzɔmadzɔ,\nEye medzea si Afetɔ ƒe gãnyenye o.\n11 Oo Afetɔ, wò alɔ le dzi, ke womele ekpɔm o.\nWoakpɔ ale si nètsɔa dzo ɖe wò dukɔ la ŋu, eye ŋu akpe wo.\nƐ̃, wò dzo afiã wò ketɔwo.\n12 Oo Afetɔ, àna ŋutifafa mí,\nElabena nu sia nu si míewɔ la,\nÈwɔe de go na mí.\n13 Oo Afetɔ mía Mawu, aƒetɔ bubuwo ɖu mía dzi kpɔ kpe ɖe ŋuwò,\nGake wò ɖeka ko ƒe ŋkɔ míeyɔ.\n14 Woku; womaganɔ agbe o.\nEsi woku, eye wɔna vɔ le wo ŋu ta la, womagafɔ o.\nElabena ètrɔ ɖe wo ŋu,\nBe nàtsrɔ̃ wo gbidii ahatutu woƒe ŋkɔwo ɖa keŋkeŋ.\n15 Oo Afetɔ, èna dukɔ la dzi ɖe edzi;\nÈna dukɔ la dzi ɖe edzi;\nÈkɔ ɖokuiwò ŋu.\nÈkeke anyigba la ƒe liƒowo katã ɖe enu.\n16 Oo Afetɔ, wotrɔ ɖe ŋuwò le woƒe xaxaɣi;\nEsi nèhe to na wo la, wodo dalĩ do gbe ɖa.\n17 Ale si funɔ si ƒe vidziɣi ɖo\nLéa ku eye wòdoa ɣli le vevesese ta la,\nAfetɔ, nenemae míenɔ le tawò.\n18 Míefɔ fu, eye míelé ku,\nGake ɖeko wòle abe yae míedzi ene.\nMíehe xɔname va anyigba la dzi o,\nEye míedzi ame aɖeke ne wòanɔ anyigba la dzi o.\n19 “Wò ame kukuwo agbɔ agbe.\nNye kukuawo afɔ ɖe tsitre.\nMinyɔ, ne miatso aseye!\nElabena miaƒe zãmu le abe esi dzana le ŋdi me ene,\nEye anyigba ana ame siwo ŋu wɔna vɔ le le ku me la nagbɔ agbe.\n20 Nye dukɔ, yi ɖe wò xɔgãwo me,\nEye nàtu ʋɔ ɖe ɖokuiwò nu.\nƔla ɖokuiwò vie\nVa se ɖe esime dziku la nu nava yi.\n21 Elabena Afetɔ do tso enɔƒe gbɔna\nBe yeabia akɔnta anyigba la dzi nɔlawo ɖe woƒe vodada ta,\nAnyigba la aklo nu le ʋu si wokɔ ɖe edzi la dzi,\nEye magatsyɔ nu ame siwo wowu ɖe edzi la dzi azɔ o.”\n1 Gbe ma gbe la, Afetɔ atsɔ eƒe yi gã titri sesẽ la\nAtrɔ ɖe Leviatan, da si le yiyim mii,\nLeviatan, da si le yiyim gɔdɔgɔdɔ̃ la ŋu,\nEye wòawu ƒumelã klitsu si le atsiaƒu me la.\n2 Gbe ma gbe la, midzi ha nɛ be:\n“Waingble si ƒe wain tsɔa fu!\n3 Nye, Afetɔ, mele eŋu dzɔm.\nMedea tsii ɣesiaɣi.\nMedzɔa eŋu zã kple keli,\nAle be ame aɖeke nagagblẽ edome o.\n4 Dzi megale kuyem o.\nAme kae atsɔ ŋù kple gbe akpem le aʋa la me?\nMatu afɔ wo dzi ahatɔ dzo wo katã zi ɖeka.\n5 Negbe ɖeko wòatrɔ ɖe nye mɔ́ sesẽ la ŋu.\nNe wòawɔ ŋutifafa kplim;\nŊutifafa ko wòawɔ kplim hafi.”\n6 Le ŋkeke siwo gbɔna me la, Yakob ato ke,\nIsrael adze ahaƒo se,\nEye woƒe kutsetsewo ayɔ anyigba la dzi fũu.\n7 Ðe woaƒoe abe ale si woƒo eƒolawo enea?\nAlo ɖe woawui abe ale si wowu eƒe amewo enea?\n8 Ne èle enyam ɖa la, àtsɔ ŋɔdziɣli awɔ avu kplii.\nAtsɔ eƒe ya sesẽ la akplɔe ɖa le gbe si gbe ɣedzeƒeya ƒo.\n9 Eya ta alea ko woawɔ hafi alé avu ɖe Yakob ƒe vodada ta,\nEye ne eɖe eƒe nu vɔ̃ ɖa la, kutsetse si ado tso emee nye esi:\nAgbã vɔsamlekpui la ƒe kpewo katã\nAbe akalokpe siwo wotu la ene,\nEye womagblẽ Aserawo kple nu siwo dzi wodoa dzudzɔ ɖo la ƒe ɖeke ɖi o.\n10 Elabena du sesẽ la aɖi gbɔlo;\nWoaɖe asi le lãnyiƒewo ŋu, eye woagblẽ wo ɖi abe gbegbe ene.\nNyivi aɖu gbe le afi ma, eye afi mae wòatsyɔ akɔ ɖo;\nEye wòaɖu eƒe atilɔwo keŋkeŋ.\n11 Ne eƒe alɔawo ƒu la,\nNyɔnuwo ava ŋe wo\nAtsɔ wo ado dzoe.\nElabena dukɔ masenugɔmee wònye.\nEsia tae wo Wɔla makpɔ nublanui na wo o,\nEye Ame si mè wo la mave wo nu o.\n12 Gbe ma gbe la, Afetɔ aƒo kutsetseawo woadudu tso Tɔsisi la nu va se ɖe Egipte-tɔʋu la nu, eye woafɔ mi ɖekaɖeka, mi Israel-viwo.\n13 Gbe ma gbe la, woaku lãdzo gã aɖe, eye ame siwo le tsɔtsrɔ̃m le Asiria-nyigba dzi kple ame siwo kaka ɖe Egipte-nyigba dzi la ava de ta agu na Afetɔ le to kɔkɔe la dzi le Yerusalem.\n1 Baba na Efrayim-hamulawo ƒe fiakuku gã la,\nKple eƒe atsyɔ̃seƒoƒo dzeani si le yɔyrɔm,\nSi le ta na wainmulawo ƒe bali wɔnu la!\n2 Kpɔ ɖa! Kalẽtɔ sesẽ aɖe le Afetɔ si.\nAbe kpetsi sesẽ si le dzadzam kple ya gblẽnu ene,\nAbe ahom gblẽnu ƒe tsiɖɔɖɔ si gbagba ɖe anyi ene la,\nAtsɔe axlã ɖe anyi sesĩe.\n3 Woatsɔ afɔ afanya\nEfrayim-hamulawo ƒe fiakuku gãwo.\n4 Eƒe atsyɔ̃seƒoƒo dzeani si le yɔyrɔm,\nSi le ta na bali wɔnu la,\nAzu abe gbotsetse gbãtɔ siwo ɖi hafi dzomeŋɔli ɖo,\nEye ne ame aɖe kpɔe, eye wòɖo asi me nɛ la, wòɖunɛ kaba ene.\n5 Gbe ma gbe la, aʋakɔwo ƒe Afetɔ azu atsyɔ̃fiakuku kple seƒoƒotsihe dzeani na eƒe dukɔ la ƒe ame susɔeawo.\n6 Eye wòanye ʋɔnudrɔ̃gbɔgbɔ na ame si le ʋɔnu drɔ̃m, kple ŋusẽtsoƒe na ame siwo nyaa futɔwo ɖa le agbo la nu.\n7 Wain na ame siawo hã tra mɔ;\nWoƒe aha muame na wole yiyim sagasaga.\nAha muame na nunɔla kple nyagblɔɖila siaa tra mɔ;\nWain na wotɔtɔ,\nAha muame na wole yiyim sagasaga;\nWotra le woƒe ŋutegakpɔkpɔ me,\nWoƒe nyametsotsowo tro.\n8 Elabena xeɖeɖe nyɔŋu yɔ woƒe kplɔ̃wo dzi fũu,\n—Teƒe aɖeke meli si xeɖeɖe mele o.\n9 Ame kae woafia sidzedzee,\nEye ame kae woaɖe gbedeasi la me na?\nÐevi siwo wotso no na,\nSiwo woɖe le no nuea?\n10 Ele ale, “se ɖe se dzi, se ɖe se dzi,\nÐoɖo ɖe ɖoɖo dzi, ɖoɖo ɖe ɖoɖo dzi,\nAfii ʋɛ, afi mɛ ʋɛ.”\n11 Eya ta atsɔ ame siwo kukɔna kple gbe bubu dolawo ƒe gbe aƒo nu kple dukɔ sia.\n12 Egblɔ na wo be, “Gbɔɖemeƒe lae nye esi. Mina ame siwo ŋu ɖeɖi te la nagbɔ ɖe eme; gbɔdzɔeƒee nye esi,” ke wogbe esese.\n13 Eya ta Afetɔ ƒe nya la ava eme ɖe wo dzi be:\n“Se ɖe se dzi, se ɖe se dzi,\nAfii ʋɛ, afi mɛ ʋɛ,”\nAle be ne wole zɔzɔm la,\nWoakli nu adze anyi ɖe megbe,\nWoaŋe, mɔ̃ aɖe wo, eye asi atu wo.\n14 Eya ta mi adegbeƒolawo,\nMi dukɔ sia ƒe dziɖula siwo le Yerusalem, mise Afetɔ ƒe nya,\n15 Elabena miegblɔ be:\n“Míebla nu kple Ku,\nEye mía kple Tsiẽƒe míele nubabla me.\nNe tsi ɖɔ gbagba hã la,\nMaɖo mía gbɔ o,\nElabena míetsɔ alakpa wɔ míaƒe sitsoƒe,\nEye míebe ɖe aʋatsokaka me.”\n16 Eya ta ale Aƒetɔ Dziɖulagã Afetɔ gblɔe nye esi:\n“Kpɔ ɖa, mele kpe aɖe ɖom anyi ɖe Zion, kpe si wodo kpɔ,\nGɔmeɖoanyi si ŋu kakaɖedzi le la ƒe dzogoedzikpe xɔasie.\nAme si xɔa edzi sena la, dzika matso eƒo o.\n17 Matsɔ ʋɔnu dzɔdzɔe dɔdrɔ̃ awɔ dzidzeka\nKple dzɔdzɔenyenye awɔ glidzidzenu.\nKpetsi akplɔ alakpasitsoƒe la adzoe,\nEye tsi aɖɔ aɖe bebeƒe la.\n18 Woagblẽ mia kple Ku ƒe nubabla la me,\nEye nubabla si le mia kple Tsiẽƒe dome la manɔ te o.\nNe tsi ɖɔ gbagba va yi la,\nAgbã mi gudugudu.\n19 Ɣesiaɣi si wòva le yiyim la,\nAkplɔ mi adzoe,\nElabena ava yi ŋdi sia ŋdi,\nLe ŋkeke me kple zã me.\nŊɔdzi ɖeɖe koe ana woase eƒe gbedeasi la gɔme.”\n20 Elabena aba la le kpuie ale gbegbe be afɔdadra meli o,\nEye avɔ la le lɛe ale gbegbe be ame mate ŋu axatsa eɖokui ɖe eme o.\n21 Elabena Afetɔ atso abe ale si wòwɔ le Perazim To dzi ene,\nAtso abe ale si wònɔ le bali si gogo Gibeon me ene,\nNe wòawɔ eƒe nu, si nye nu wɔmoyaa la,\nEye wòawɔ eƒe dɔ, si nye dɔ si tɔgbi mebɔ o.\n22 Eya ta miganɔ fewu ɖum o,\nNe miaƒe bablawo nagasẽ ɖe edzi goŋgoŋ o,\nElabena mese le Aƒetɔ Dziɖulagã, aʋakɔwo ƒe Afetɔ nu\nBe woɖo tsɔtsrɔ̃ ɖe anyigba blibo la katã ŋu.\n23 Miƒu to anyi, eye mise nye gbe;\nMiɖo to, ne miase nya si gblɔm mele.\n24 Ðe agbleŋlɔla nɔa nuŋɔŋlɔ dzi atraɖii hafi ƒãa nua?\nÐe wònɔa anyigba dzobom henɔa edzi dzram ɖo ɖaa?\n25 Ne edzra edzi ɖo vɔ la,\nÐe mewua sikɔni eye wòƒãa adrike ɖe edzi oa,\nEye ɖe meƒãa lu, ƒo yibɔ kple ƒo ɖe wo nɔƒe,\nKple lu dzĩ ɖe eƒe boliƒo dzi oa?\n26 Elabena Mawu ɖɔa ame ɖo le mɔ si sɔ nu;\nEƒe Mawu fiaa nui.\n27 Elabena menye luƒotasiaɖam wotsɔna ƒoa sikɔni o;\nEye womemlia tasiaɖamfɔ toa adrike dzi o.\nKe boŋ kpoe wotsɔna ƒoa sikɔni,\nEye atie wotsɔna ƒoa adrike.\n28 Ðe wogbãa nuku si wotsɔna ƒoa aboloe nyanyanya?\nAo, womenɔa eƒoƒo dzi atraɖii o;\nEye ne ehe eƒe tasiaɖamfɔ kple eƒe sɔwo to edzi la,\nMegbãnɛ nyanyanya o.\n29 Esia hã tso aʋakɔwo ƒe Afetɔ gbɔ,\nAme si ƒe adaŋudede wɔ nuku,\nEye eƒe nuwɔwɔwo lolo.\n1 “Baba na Ariel, Ariel, du si me David ƒu asaɖa anyi ɖo!\nMinɔ edzi ƒe sia ƒe,\nMinɔ miaƒe ŋkekenyuiwo ɖuɖu dzi ƒe sia ƒe.\n2 Gake mahe xaxa ava Ariel dzi,\nEye nuxaxa kple konyifafa anɔ anyi,\nEye wòazu abe Mawu ƒe vɔsamlekpui ene nam.\n3 Maƒu asaɖa anyi ɖe ŋuwò godoo,\nMatɔ kpɔ ɖe ŋuwò aɖe to ɖe wò,\nEye maƒu kpo ɖe ŋuwò.\n4 Woabɔbɔ wò ɖe anyi,\nAnyigba tu me kee nàƒo nu tso,\nEye wò gbe aɖi hɔlɔhɔlɔ tso ke me.\nWò gbe aɖi tso to me\nAbe ŋɔliyɔla ƒe gbe ene,\nEye àdo ŋɔtimegbee tso ke me.\n5 Wò ketɔ gbogboawo azu abe kewɔ memee ene,\nEye ŋutasẽlawo ƒe ha azu abe tsro si ya lɔ ɖe enu ene.\nAva eme zi ɖeka kpoyi.\n6 Aʋakɔwo ƒe Afetɔ atrɔ susu ɖe ŋuwò,\nEye wòatsɔ dziɖegbe, anyigbaʋuʋu kple gbeɖiɖi sesẽ,\nAhom kple ya sesẽ kpakple dzobibi axɔ na wò.”\n7 Dukɔ siwo katã ho aʋa ɖe Ariel ŋu,\n—Dukɔ siwo katã ho aʋa ɖe eŋu,\nDudzidzelawo ƒe xɔ tsrala siwo wotu ɖe eŋu,\nKple ame siwo hea xaxa vaa edzi—\nAnɔ abe drɔ̃e kple zãmeŋutega ene.\n8 Anɔ abe ale si dɔwuitɔ kua drɔ̃e be yele nu ɖum,\nKe ne enyɔ la, dɔ ganɔa ewum ene;\nEye abe ale si tsikɔwuitɔ kua drɔ̃e be yele tsi nom,\nKe ne enyɔ la, nu tea eŋu eye tsikɔ ganɔa ewum la ene.\nAleae wòanɔ na dukɔ siwo katã\nHo aʋa ɖe Zion To ŋu la ƒe amehawo.\n9 Miɖo asi nu, eye miaƒe nu neku;\nMitsɔ nu tre ŋku, ne miagakpɔ nu o.\nWomu aha, ke menye wain ye mu wo o;\nWole zɔzɔm sagasaga, ke menye aha muamee na o.\n10 Elabena Afetɔ trɔ alɔ̃ tsu dɔdɔ ƒe gbɔgbɔ kɔ ɖe mia dzi;\nEmia miaƒe ŋku siwo nye nyagblɔɖilawo,\nEye wòtsyɔ nu miaƒe ta siwo nye ŋutegakpɔlawo.\n11 Ŋutegawo katã zu abe agbalẽ si nu wotre la me nyawo ene na mi. Ne wotsɔe na ame si nya nuxexlẽ hegblɔ nɛ be, “Meɖe kuku, xlẽe sesĩe” la, aɖo eŋu be, “Nyemate ŋui o, elabena wotre enu.”\n12 Eye ne wotsɔ agbalẽ la na ame si menya nuxexlẽ o hegblɔ nɛ be, “Meɖe kuku, xlẽe” la, aɖo eŋu be: “Nyemenya nuxexlẽ o!”\n13 Afetɔ be: “Dukɔ sia vaa gbɔnye kple woƒe nu,\nEye wotsɔ woƒe nuyiwo dea bubu ŋunye,\nKe woƒe dzi te ɖa xaa tso gbɔnye;\nEye amegbetɔwo ƒe sedede siwo wofia wo la dzie wonɔa te ɖo vɔ̃am.\n14 Eya ta nyee nye Ame si agawɔ nu kple dukɔ sia wòawɔ nuku,\nNukunuwo ƒe nukunu wòanye mawɔ;\nEye nunya abu ɖe woƒe nunyalawo,\nEye gɔmesese aɣla ɖe woƒe aɖaŋudzelawo.”\n15 Baba na ame siwo dzea agbagba ɖe sia ɖe be yewoaɣla yewoƒe ɖoɖowo ɖe Afetɔ,\nWowɔa woƒe dɔwo le viviti me\nHenɔa gbɔgblɔm be: “Ame kae le mía kpɔm?\nAme kae nya nu si wɔm míele?”\n16 Aleke mietrɔ gbo nuwo ale!\nÐe woabu zemela abe tsu enea?\nÐe nuwɔwɔ la agblɔ le ewɔla ŋu be:\n“Menye eyae wɔm oa”?\nEye ɖe numeme agblɔ le emela ŋu be:\n“Mele ɖeke me sem oa”?\n17 Madidi o Lebanon azu atikutsetsebɔ,\nEye woabu atikutsetsebɔ la ɖe avewo dome.\n18 Gbe ma gbe la, tokunɔwo ase agbalẽ la me nyawo,\nEye ŋkuagbãtɔwo ƒe ŋkuwo akpɔ nu tso blukɔ kple viviti me.\n19 Ame fafawo akpɔ dzidzɔ ɖe Afetɔ ŋu vevie,\nEye ame siwo da ahe le amegbetɔwo dome la atso aseye ɖe Israel Ƒe Kɔkɔetɔ la ŋu.\n20 Elabena ŋutasẽla maganɔ anyi o,\nAdegbeƒola la nu ayi,\nEye woatsrɔ̃ ame siwo katã nɔa adeklo dzi ɖe vɔ̃wɔwɔ ŋu la ɖa,\n21 Ame siwo alakpanya le nu na la naa amewo zua agɔdzelawo,\nWotrea mɔ̃ na ametaʋlilawo le dugbo la nu\nEye wotsɔa nyahehe ƒuƒluwo tea ame dzɔdzɔe ƒe nya ɖe to.\n22 Eya ta ale Afetɔ, ame si ɖe Abraham la, gblɔ na Yakob ƒe aƒee nye esi:\n“Ŋu magakpe Yakob azɔ o,\nEye eƒe mo magatsi dãa azɔ o.\n23 Elabena ne ekpɔ viawo,\nSiwo nye nye asinudɔwɔwɔwo le eme la,\nWoakɔ nye ŋkɔ ŋu;\nƐ̃, woakɔ Yakob Ƒe Kɔkɔetɔ la ŋu,\nEye Israel ƒe Mawu la ƒe ŋɔdzi alé wo.\n24 Ame siwo ƒe gbɔgbɔ le mɔ tram la ase nu gɔme,\nEye nyatoƒoetolawo ke hã alɔ̃ woafia nu wo.”\n1 Afetɔ be: “Baba na vi sẽtowo,\nAme siwo wɔa ɖoɖo siwo menye tɔnye o dzi,\nAme siwo wɔa nubablawo nye gbɔgbɔ manɔmee,\nNe woadzi nu vɔ̃ ɖe nu vɔ̃ dzi.\n2 Ame siwo mebia gbem hafi dze mɔ yina Egipte,\nBe yewoabe ɖe Farao ƒe ametakpɔkpɔ te,\nEye yewoabe ɖe Egipte ƒe vɔvɔli te o!\n3 Gake Farao ƒe ametakpɔkpɔ la azu ŋukpe na mi,\nEye bebe ɖe Egipte ƒe vɔvɔli te ahe vlododo vɛ na mi.\n4 Elabena eƒe amegãwo le Zoan,\nEye eƒe ame dɔdɔwo ɖo Hanes.\n5 Ŋukpe alé wo katã,\nTo dukɔ si mate ŋu aɖe vi aɖeke na wo o la dzi,\nDukɔ si mana kpekpeɖeŋu aɖeke, alo ahe viɖe aɖeke vɛ o\nKe boŋ ŋukpe kple vlododo ko.”\n6 Nya ɖe anyiehelãwo ŋu:\nTo hiãkame kple xaxa ƒe anyigba dzi,\nAfi si dzata, dzata si ɖea gbe la le,\nDakpui kple da vɔ̃ɖi si lũa ʋɔ la le,\nWotsɔa woƒe kesinɔnuwo ɖoa tedziwo dzi,\nEye wotsɔa woƒe nuwo ɖoa kposɔwo ƒe kpo dzi.\nGake nu siawo maɖe vi aɖeke na dukɔ la o.\n7 Elabena Egipte ƒe kpekpeɖeŋu nye tofloko.\nEya ta meyɔ wo be: “Rahab, ame si nɔa anyi ɖi naneke mawɔmawɔe.”\n8 “Azɔ yi nàŋlɔe ɖe nuŋlɔkpe dzi le wo ŋkume,\nEye nàŋlɔe ɖe agbalẽ me,\nNe wòanye ɖaseɖiɖi tegbee\nLe ŋkeke si gbɔna me.\n9 Elabena dukɔ dzeaglã, vi maɖianukwarewo,\nVi siwo gbe Afetɔ ƒe se la sese wonye.\n10 Wogblɔ na nukpɔlawo be: ‘Migakpɔ nu o,’\nEye na ŋutegakpɔlawo be, ‘Migagblɔ ŋutega siwo le eteƒe la na mí o.\nMivivi nu me na mí; mikpɔ alakpaŋutegawo.\n11 Mite ɖa le mɔ la dzi; midze le toƒe la ŋu.\nMigagblɔ Israel Ƒe Kɔkɔetɔ la ŋu nya le mía ŋkume azɔ o.’”\n12 Eya ta ale Israel Ƒe Kɔkɔetɔ la gblɔe nye esi:\n“Esi miegbe nya sia,\nEye mieɖo ŋu ɖe ametafatafa kple amefuflu ŋu\nHeziɔ ɖe wo ŋu la,\n13 Eya ta vodada sia anɔ na mi abe gli gbagbã ene,\nAbe gli kɔkɔ fefe si tre azã be yeamu la ene,\nAmu zi ɖeka kpoyi.\n14 Woagbãe abe ale si wogbãa zemela ƒe ze ene,\nWoagbãe gudugudu ale gbegbe be ze kakɛ aɖeke manɔ eƒe gbagbã la me\nWoatsɔ aɖe dzo le mlekpui me\nAlo atsɔ akpa tsi le tsiteƒe o.”\n15 Elabena ale Aƒetɔ Dziɖulagã Afetɔ, Israel Ƒe Kɔkɔetɔ la, gblɔe nye esi:\n“Ne mietrɔ va gbɔnye henɔ anyi kpoo la, woaxɔ na mi;\nEye miakpɔ ŋusẽ ne mieɖe dzi ɖi heɖo ŋu ɖe ŋunye.”\nKe mielɔ̃ o.\n16 Ke miegblɔ be: “Kpao, míanɔ sɔwo dzi asi!”\nEya ta miasi vavã.\n“Míado sɔ ɖeablɛwo!”\nEsia tae ame siwo ati mia yome la aƒu du sesĩe wu mi.\n17 Ame akpe ɖeka adzo nyanyanya le ame ɖeka pɛ ƒe vɔvɔ̃doname ta;\nEye miasi le ame atɔ̃ ƒe vɔvɔ̃doname nu,\nVa se ɖe esime miasusɔ abe ati si wotu ɖe to tame,\nKple dzesiti le togbɛ dzi ene.\n18 Gake Afetɔ anɔ lalam dzigbɔɖitɔe be yeave mia nu,\nEye wòatso be yeakpɔ nublanui na mi.\nElabena Afetɔ nye Mawu si drɔ̃a ʋɔnu dzɔdzɔe.\nDzidzɔtɔwoe nye ame siwo katã kpɔa esinu.\n19 Ne amewo va le Zion, Yerusalem la, miagafa avi azɔ o. Ave mia nu godoo ne ese miaƒe ɣlidodo la; ne esee ko la, atɔ na mi.\n20 Togbɔ be Afetɔ ana miaɖu xaxa abe abolo ene eye miano teteɖeanyi abe tsi ene hã la, miaƒe Nufiala Gãtɔ la magaɣla eɖokui azɔ o, eye miaƒe ŋkuwo akpɔ miaƒe Nufiala Gãtɔ la.\n21 Eye ne mietra mɔ yi ɖusime alo miame la, miaƒe to ase nya sia le mia megbe be, “Mɔ lae nye esi. Mito edzi.”\n22 Miagblẽ kɔ ɖo na klosalo si wofa ɖe miaƒe legbawo ŋu, kple sika si wofa ɖe miaƒe galegbawo ŋu. Miatsɔ wo aƒu gbe abe gbelégodoe ene ahagblɔ ɖe wo ŋu be, “Mite ɖa!”\n23 Ana tsi nadza ɖe nuku si nèƒã ɖe anyigba dzi la dzi, eye wòana nuɖuɖu si anyigbaa awɔ la nasɔ gbɔ, eye wòanyo. Gbe ma gbe la, wò lãhawo aɖu gbe le gbeɖuƒe siwo keke.\n24 Eye nyi kple tedzi siwo ŋlɔa agble la aɖu gbe si wotsɔ amagbe tsaka hetsɔ sofi kple gaflo dzoboe.\n25 Le amewugbe gã si xɔ tsralawo amu la, tɔsisiwo kple tɔʋuwo anɔ to kɔkɔwo katã kple togbɛ kɔkɔwo katã dzi.\n26 Gbe si gbe Afetɔ abla eƒe dukɔ ƒe gbagbãƒe, eye wòawu abi si wòde wo ŋu la, ɣleti si sɔ tegblẽe la ƒe keklẽ anɔ abe ɣe ƒe keklẽ ene; eye ɣe ƒe keklẽ adzi ɖe edzi zi gbɔ zi adre, eye wòanɔ abe ŋkeke adre ƒe keklẽ ene.\n27 Kpɔ ɖa! Afetɔ ƒe ŋkɔ tso didiƒe gbɔna,\nEye eƒe dɔmedzoe le bibim kple dzudzɔ babla kɔtɔɔ.\nDɔmedzoe yɔ nu me nɛ fũu,\nEye eƒe aɖe le abe dzo flafla ene.\n28 Eƒe gbɔgbɔ le abe tɔʋu si ɖɔ va se ɖe ve ke ene,\nNe wòaʋuʋu dukɔwo le tsɔtsrɔ̃ ƒe sranui me;\nEye wòade numega dukɔwo ƒe nu me, ne wòakplɔ wo atrae.\n29 Gake miadzi ha abe esi wodzina le zã si me\nMiele dzadzram ɖo na ŋkekenyuiɖuɖu ene,\nEye miaƒe dzi akpɔ dzidzɔ\nAbe ame si le dze kum yina\nAfetɔ ƒe to la, Israel ƒe Agakpe la gbɔ ene.\n30 Afetɔ ana woase eƒe gãnyenye ƒe gbe,\nEye wòana eƒe alɔ naɖiɖi ɖe anyi woakpɔ le dziku helĩhelĩ,\nTsidzadza gãwo, ahom kple tsikpewo me.\n31 Elabena Afetɔ ƒe gbe ana ŋɔdzi nalé Asiria;\nAtsɔ ati aƒoe.\n32 Zi ale si Afetɔ tsɔ eƒe ameƒoti,\nLe to hem na Asiria la,\nZi nenemae axatsɛwo kple saŋkuwo aɖi,\nEye wòanɔ alɔ nyèm atsɔ awɔ avu kpli wo.\n33 Elabena wodzra eƒe Tofet la ɖo xoxo;\nWodzrae ɖo na fia la.\nAfi si wòli kɔ eƒe nakewo ɖo la goglo hekeke,\nDzo kple nake li kpaŋkpaŋ.\nAfetɔ ƒe gbɔgbɔ, si le abe dzokpeta ene la,\n1 Baba na ame siwo yia Egipte ɖabiaa kpekpeɖeŋu,\nAme siwo ɖoa dzi ɖe sɔwo ŋu,\nAme siwo ɖoa ŋu ɖe aʋatasiaɖamwo ŋu, elabena wosɔ gbɔ,\nEye woɖoa ŋu ɖe aʋawɔsɔwo ŋu, elabena ŋusẽ le wo ŋu,\nKe womeɖoa ŋu ɖe Israel Ƒe Kɔkɔetɔ la ŋu o,\nEye womedia Afetɔ yome mɔ o.\n2 Nunyalae eya hã nye, eye wòahe gbegblẽ avɛ,\nMagbe eya ŋutɔ ƒe nyawo dzi wɔwɔ o.\nAtso ɖe nu vlo wɔlawo ƒe aƒe\nKple ame siwo doa alɔ nu vɔ̃ɖi wɔlawo la ŋu.\n3 Egiptetɔwo la, amegbetɔ dzro ko wonye, menye Mawu o;\nWoƒe sɔwo la, ŋutilãe wonye, menye gbɔgbɔ o.\nNe Afetɔ do eƒe asi ɖa la,\nKpeɖeŋutɔ la akli nu,\nAme si ŋu wole kpekpem ɖo la hã adze anyi;\nEye wo katã nu ayi ɖekae.\n“Ale si ko dzata alo dzatatsui tea gbe ɖe eƒe nuléle ŋu,\nEye ne woyɔ lãkplɔviwo katã ɖe eŋu hã,\nMevɔ̃na le woƒe ɣli,\nAlo hoowɔwɔ ta o la,\nNenemae aʋakɔwo ƒe Afetɔ aɖi ava wɔ aʋa\nLe Zion To la kple eƒe togbɛ dzi.\n5 Ale si xevi dea agba anyii la, nenemae aʋakɔwo ƒe Afetɔ aʋli Yerusalem tae.\nAʋli eta, eye wòaxɔ nɛ.\nAto eta ayi, eye wòaɖee.”\n6 “Oo, mi Israel-viwo, mitrɔ va ame si ŋu miedze aglã ɖo vevie la gbɔ.\n7 Elabena gbe ma gbe la, mia dometɔ ɖe sia ɖe agbe nu le eƒe klosalomawu dzodzrowo kple eƒe sikamawu maɖinu siwo mietsɔ miaƒe asiwo wɔ wònye nu vɔ̃ miewɔ la gbɔ.\n8 Asiriatɔ la atsi yi nu, ke menye ame ƒe yi nu o;\nEye yi aɖui, ke menye amegbetɔ tɔ o.\nAsi le yi nu,\nEye woazi eƒe ɖekakpuiwo dzi woawɔ dɔ sesẽ.\n9 Eƒe agakpe la nu ayi le vɔvɔ̃ ko ta,\nEye ŋɔdzi alé eƒe amegãwo le dzesiti la ta,”\nAfetɔ, ame si ƒe kekeli le Zion, eye eƒe kpodzo le Yerusalem, ye gblɔe.\n1 Kpɔ ɖa! Fia aɖu fia le dzɔdzɔenyenye me;\nEye amegãwo aɖu dzi hena ʋɔnu dzɔdzɔe dɔdrɔ̃.\n2 Wo dometɔ ɖe sia ɖe anɔ abe sitsoƒe tso ya nu\nKple bebeƒe tso tsidzadza gã nu ene,\nAbe tɔsisiwo le kuɖiɖinyigba dzi\nKple agakpe gã ƒe vɔvɔli le anyigba si ƒu kplakplakpla dzi ene.\n3 Ekema ame siwo kpɔa nu la ƒe ŋkuwo manyè atre o,\nEye ame siwo sea nu la aƒu to anyi.\n4 Ame siwo tsia klokloklo la ƒe dzi abu sidzedze ŋu,\nEye kukɔlawo gɔ̃ hã ƒe aɖe aƒo nu eme nakɔ nyuie.\n5 Womagayɔ movitɔwo be dɔmenyotɔwo azɔ o,\nEye womagayɔ yakamewo be bubumewo o;\n6 Elabena movitɔ agblɔ movinyawo,\nEye wòaɖo nu vɔ̃ɖi wɔwɔ ɖe dzi me,\nNe wòana amewo nagbe xɔse ahagblɔ nya tramawo ɖe Afetɔ ŋu,\nNe wòana dɔwuitɔ natsi dɔmeɣi,\nEye wòate tsi tsikɔwuitɔ.\n7 Ke yakame ɖoa tame vɔ̃;\nEdoa ŋukpenanuwɔwɔ ɖe ŋgɔ\nNe wòatsɔ alakpanya agblẽ fukpelawo dome,\nNe ame dahe la gblɔ nya dzɔdzɔe gɔ̃ hã.\n8 Ke dɔmenyotɔ bua dɔmenyonyo ŋu,\nEye wònɔa dɔmenyonyo dzi.\n9 “Mi nyɔnu siwo li bɔkɔɔ, mitso, mise nye gbe!\nMi nyɔnuvi siwo metsɔa ɖeke le naneke me o, miƒu to anyi ɖe nye nyawo ŋu!\n10 Le ƒe ɖeka kple ŋkeke aɖewo megbe la, mi ɖekematsɔlemetɔ siawo miadzo nyanyanya,\nElabena waintsetsexaɣi nu ayi evɔ womaƒo kutsetse aɖeke nu ƒu o.\n11 Mi nyɔnu siwo li bɔkɔɔ, dzidzi neƒo mi!\nMi ame siwo metsɔa ɖeke le naneke me o, midzo nyanyanya!\nEye misa akpanya ɖe ali.\n12 Miƒo akɔta miafa konyi\nLe agble nyuiawo kple wainka tsekuawo ta.\n13 Elabena ŋù kple aŋɔka amie ɖe nye dukɔ ƒe anyigba dzi keŋ;\nWoavu atsyɔ dzidzɔkpɔxɔwo,\nƐ̃, du tsoaseye la katã dzi.\n14 Elabena wogblẽ mɔ́ sesẽ la ɖi;\nDu si me hoowɔwɔ le la ɖi gbɔlo.\nOfel kple gbetakpɔxɔ la siaa zu gbegbe tegbee,\nEzu fefeƒe na gbetedziwo\nKple gbeɖuƒe na lãhawo,\n15 Va se ɖe esime woakɔ gbɔgbɔ ɖe mía dzi tso dziƒo,\nEye gbegbe nazu atikutsetsebɔ,\n16 Ekema ʋɔnudɔdrɔ̃ dzɔdzɔe anɔ gbegbe,\nEye dzɔdzɔenyenye axɔ aƒe ɖe atikutsetsebɔ la me.\n17 Dzɔdzɔenyenye vavãtɔ me tsonu anye ŋutifafa,\nEye dzɔdzɔenyenye vavãtɔ ƒe kutsetse anye tomefafa kple dedienɔnɔ tegbee.\n18 Nye dukɔ anɔ teƒe siwo ŋutifafa le,\nAƒe siwo me dedienɔnɔ le kple teƒe siwo tomefafa kple dziɖeɖi le.\n19 Ke kpetsi ana ave la nava anyi,\nEye du la aɖo baba ɖe anyi keŋkeŋ.\n20 Dzidzɔtɔwoe nye mi ame siwo le nu ƒãm ɖe tɔwo katã to,\nMi ame siwo ɖea asi le nyitsuwo kple tedziwo ŋu.”\n1 Baba na wò ame si gblẽa nu, evɔ womegblẽ wò ya o,\nWò, ametatrɔla, evɔ wometrɔ wò ya tawò o!\nNe ègblẽ nu vɔ la, woagblẽ wò hã.\nNe ètrɔ ame ta vɔ la, woatrɔ wò hã tawò.\n2 Oo Afetɔ, ve mía nu.\nNye míaƒe alɔ ŋdi sia ŋdi\nKple míaƒe xɔname le xaxaɣi.\n3 Dukɔwo si le wò gbeɖeɖe nu.\nNe ètso la, dukɔwo kana hlẽna.\n4 Woaƒo miaƒe aboyonuwo nu ƒu abe ale si ʋetsuvi gblẽnuwo ƒoa zi ɖe nu ŋu bibibi ene;\nAmewo aƒo zi ɖe eŋu abe ʋetsuviwo ƒe ha gã aɖe ene.\n5 Woado Afetɔ ɖe dzi,\nElabena enɔƒe le dziƒo boo.\nAtsɔ ʋɔnu dzɔdzɔe dɔdrɔ̃ kple dzɔdzɔenyenye ayɔ Zion fũu.\n6 Enye gɔmeɖokpe na miaƒe ɣeyiɣiwo;\nEya gbɔe miaƒe xɔname, nunya, sidzedze kple Afetɔ vɔvɔ̃ ƒe agbɔsɔsɔ tso,\n—Esiae nye eƒe kesinɔnu.\n7 Kpɔ ɖa! Woƒe kalẽtɔwo le ɣli dom le kpɔdomee;\nAme siwo hea ŋutifafanya nyui vanɛ la le avi fam hehehe.\n8 Mɔ gãwo dzi ɖi gbɔlo;\nAme aɖeke megale mɔwo dzi tom o.\nEtu nubabla la;\nEgbe nu le duawo gbɔ;\nMebu amegbetɔ ɖe naneke me o.\n9 Anyigba la le konyi fam, eye wòyrɔ.\nŊukpe lé Lebanon; enyunyɔ.\nSaron zu abe tagba ene,\nEye Basan kple Karmel lũ xe.\n10 Afetɔ be: “Matso azɔ,\nMado kɔkɔ ɖokuinye azɔ;\nMado gã ɖokuinye azɔ.\n11 Miefɔ gbe ƒuƒu ƒe fu, eye ahɔ̃litie miadzi.\nMiawo ŋutɔwo miaƒe gbɔgbɔ afiã mi abe dzo ene.\n12 Dukɔwo anɔ abe akalo si womè ene.\nWoatɔ dzo wo abe ŋuve siwo wolã kɔ ɖi ene.\n13 Mi ame siwo le didiƒe, mise nu si wɔ ge mala!\nEye mi ame siwo le kpuiƒe, midze si nye kalẽwɔwɔ!\n14 Dzidzi ƒo nu vɔ̃ wɔlawo le Zion;\nXɔsegbelawo dzo nyanyanya:\n‘Mía dometɔ kae ate ŋu anɔ afi si dzo flafla le?\nMía dometɔ kae ate ŋu anɔ dzobibi si metsina o la gbɔ?’\n15 Ame si zɔna le dzɔdzɔenyenye me ɖaa,\nEye wògblɔa nya si le eteƒe,\nAme si gbea viɖe ƒoɖi si wokpɔ to ame tafatafa me,\nAme si ƒe asiwo gbea zãnuxɔxɔ,\nAme si xea to be yemase ʋukɔkɔɖi ŋu nya o,\nEye wòmiaa eƒe ŋkuwo be yemakpɔ nu baɖa o\n16 —Anɔ kɔkɔƒewo;\nEƒe mɔ́ sesẽ anɔ agakpe gãwo dzi.\nWoana eƒe aboloe,\nEye eƒe tsi mavɔ akpɔ o.”\n17 Wò ŋkuwo akpɔ fia le eƒe atsyɔ̃ me;\nWoakpɔ anyigba aɖe le adzɔge ɖaa.\n18 Àɖo ŋku ŋɔdzinu la dzi le wò dzi me be:\n“Afi kae agbalẽŋlɔla la le?\nAfi kae nudala si xɔa adzɔ la le?\nAfi kae ame si xlẽa xɔ tsralawo la le?”\n19 Màgakpɔ dukɔ mabuame aɖeke o,\nDukɔ si ƒe gbegbɔgblɔ sesẽ, eye womate ŋu ase eme o,\nSi ƒe aɖe kukɔna, eye màte ŋu ase eƒe nyawo gɔme o.\n20 Kpɔ Zion, du si me míeɖua míaƒe azãwo le la ɖa!\nWò ŋkuwo akpɔ Yerusalem, si nye dziɖeɖinɔƒe,\nAgbadɔ si womakaka o.\nWomaho eƒe tsyotiwo akpɔ o,\nEye womatso eƒe kawo dometɔ aɖeke o.\n21 Ke boŋ Afetɔ, Bubutɔ Gã la,\nAnye tɔsisiwo kple tɔʋu gãwo na mí le afi ma.\nTɔdziʋu siwo wokuna kple atabluwo mato edzi o,\nEye tɔdziʋu gã aɖeke mazɔ edzi o.\n22 Elabena Afetɔe nye míaƒe Ʋɔnudrɔ̃la,\nAfetɔe nye míaƒe Senala,\nAfetɔe nye míaƒe Fia;\n23 Wò kawo me ado agblɔ;\nWomate ŋu alé wò abalati ɖe te o; eye womahe abala me o.\nƔemaɣi la, woama aboyonu geɖe;\nBunɔwo ke hã aha nu gbogbo aɖe.\n24 Dua me tɔ aɖeke magblɔ be, “Mele dɔ lém” o.\nWoatsɔ ame siwo le anyigba la dzi ƒe vodada ake wo.\n1 Mi dukɔwo, mite va ne miasee;\nMi dukɔwo, miƒu to anyi.\nAnyigba kple nu siwo katã yɔ edzi,\nAnyigba la kple edzinuwo katã nesee.\n2 Elabena Afetɔ do dɔmedzoe ɖe dukɔwo katã ŋu,\nEye wòdo dziku ɖe woƒe aʋakɔwo katã ŋu.\nAtsrɔ̃ wo gbidigbidi;\nAtsɔ wo ana woawu.\n3 Woatsɔ woƒe ame siwo wowu la aƒu gbe;\nEye woƒe kukuawo ƒe ʋeʋẽ kũu axɔ yame;\nWoƒe ʋu ana towo nalólo.\n4 Dziƒoʋakɔ blibo la katã anyunyɔ,\nWoaŋlɔ́ dziƒowo abe agbalẽ xatsaxatsa ene.\nWoƒe aʋakɔ blibo la katã ayrɔ,\nAbe ale si aŋgba yɔyrɔwo duduna le wainka ŋu ene,\nAbe ale si gbotsetse léakpɔ̃ gena tso gboti dzi ene.\n5 “Elabena nye yi aƒo ʋu belee le dziƒowo.\nAɖiɖi ɖe Edom dzi le ʋɔnudɔdrɔ̃ me,\nÐe dukɔ si matsrɔ̃ gbidigbidi la dzi.\n6 Yi le Afetɔ si; aƒo ʋu.\nAƒo alẽtsuiwo kple gbɔ̃tsuwo ƒe ʋu,\nAgbowo ƒe ayikuwo ƒe ami.\nElabena Afetɔ le vɔ sa ge le Bozra,\nEye wòawu lã gbogbo aɖewo le Edom-nyigba dzi.\n7 Woawu gbenyiwo hã kpe ɖe wo ŋu,\nNyitsuiwo kple nyitsu sesẽwo hã.\nWoƒe anyigba aƒo ʋu belee,\nEye woƒe ke aƒo ami.”\n8 Elabena hlɔ̃biagbe le Afetɔ si,\nAnye teƒeɖoɖo ƒe ƒe si wòatsɔ axɔ na Zion.\n9 Eƒe tɔsisiwo azu aŋɔ,\nEye eƒe ke azu dzokpe,\nEƒe anyigba azu abe aŋɔ si le bibim ene.\n10 Matsi o, zã kple keli;\nEƒe dzudzɔ ade dzi tegbee.\nAzu aƒedo tso dzidzime yi dzidzime;\nAme aɖeke mato edzi akpɔ o tegbetegbee.\n11 Azu alugewo kple hlɔ̃madewo nɔƒe,\nEye favieʋutowo kple akpaviãwo anɔ edzi;\nAda dzidzeka ɖe edzi be wòazu gbegbe\nKple nudakpe ɖe edzi be wòazu aƒedo.\n12 Womatsɔ eƒe bubume aɖeke aɖo fiae o,\nEƒe amegãwo katã nu ayi.\n13 Aŋɔka amie ɖe eƒe mɔ́ sesẽwo me,\nDza kple ŋù amie ɖe eƒe mɔ́ sesẽwo me.\nAzu agbotoewo nɔƒe\nKple bebeƒe na golowo.\n14 Lã siwo nɔa gbegbe kple lã siwo xlɔ̃na sesĩe la ado go le afi ma,\nEye gbegbɔ̃ gɔ̃ hã ayɔ wo nɔewo.\nZãxewo aɖe dzi ɖi, eye woagbɔ ɖe eme le afi ma.\n15 Afi mae da si lũa ʋɔ awɔ atɔ ɖo aɖa azi,\nAƒo vi ahaƒo wo nu ƒu ɖe eƒe vɔvɔli te le.\nƐ̃, ayisuwo aƒo ƒu ɖe afi ma, atsu kple nɔe.\n16 Miawo ŋutɔwo midzro Afetɔ ƒe agbalẽ la me, eye mikɔ gbe dzi miaxlẽe:\nWo dometɔ aɖeke mabu o;\nNɔe aɖeke mado kpo atsu kpɔkpɔ o,\nElabena Afetɔ ƒe nue de se la,\nEye eƒe gbɔgbɔe ƒo wo nu ƒu.\n17 Eyae dzidze nu na wo,\nEye eya ŋutɔe tsɔ asi dzidze teƒea na wo.\nAzu wo tɔ tegbee;\nWoanɔ edzi tso dzidzime yi dzidzime.\n1 Gbegbe kple kuɖiɖinyigba akpɔ dzidzɔ,\nTagba atso aseye, eye wòaƒo se abe dzogbenya ene.\n2 Aƒo se;\nAkpɔ dzidzɔ eye wòatso aseye.\nWoatsɔ Lebanon ƒe ŋutikɔkɔe anɛ,\nWoatsɔ Karmel kple Saron ƒe atsyɔ̃ anɛ.\nWoakpɔ Afetɔ ƒe ŋutikɔkɔe, mía Mawu ƒe atsyɔ̃.\n3 Mido ŋusẽ alɔ gblɔdɔwo,\nEye mido ŋusẽ klo siwo le ƒoƒom.\n4 Migblɔ na ame siwo tsi dzimaɖi la be:\n“Misẽ ŋu. Migavɔ̃ o.\nKpɔ ɖa! Mia Mawu ava kple hlɔ̃biabia,\nMawu ava kple teƒeɖoɖo.\nAva ɖe mi.”\n5 Ɣemaɣi la, ŋkuagbãtɔwo ƒe ŋku aʋu,\nEye tokunɔwo ƒe to aʋu.\n6 Ɣemaɣi la, bunɔwo ati kpo abe zi ene,\nEye aɖetututɔwo ƒe aɖe atso aseye.\nElabena tsi aŋɔ tso gbegbe,\nEye tɔsisi atso tagba.\n7 Bleziblezi azu ta,\nEye kuɖiɖinyigba azu tsidzɔƒe.\nAgbotoewo nɔƒe, afi si wotsyɔa akɔ ɖo la\nAzu afi si gbe, aɖa kple aƒla mie ɖo.\n8 Mɔ gã aɖe anɔ afi ma,\nƐ̃, woayɔe be Kɔkɔenyenye ƒe Mɔ.\nAme makɔmakɔ aɖeke mato edzi o.\nAnye toƒe na ame siwo zɔna le mɔ la dzi,\nEye bometsila aɖeke matra ava to edzi o.\n9 Dzata aɖeke manɔ afi ma o,\nEye lã wɔadã aɖeke mato edzi o.\nWomakpɔ wo le afi ma o;\nAme siwo wogbugbɔ ƒle la koe ato afi ma.\n10 Ame siwo Afetɔ xɔ ƒle la atrɔ agbɔ, eye woava Zion kple aseyetsotso.\nDzidzɔ mavɔ anɔ ta na wo wòanye woƒe atsyɔ̃.\nWoakpɔ dzidzɔ atso aseye,\nEye nuxaxa kple hũɖeɖe abu ɖe wo.\n1 Le Fia Hizkiya ƒe ƒe wuienelia me la, Asiria-fia Senakerib ho ɖe Yuda du sesẽwo katã ŋu, eye wòxɔ wo.\n2 Asiria-fia dɔ Rabsake kple aʋakɔ gã aɖe tso Lakis ɖo ɖe Fia Hizkiya le Yerusalem. Eye wòva tɔ ɖe dzigbeta la ƒe tɔʋu nu, le avɔnyala ƒe anyigba ƒe agblemɔ gã la to.\n3 Eye Eliyakim, Hilkiya vi, si nye fia ƒe aƒedzikpɔla kple agbalẽŋlɔla Sebna kpakple nuŋlɔla Yoak, Asaf vi, do va wo gbɔ.\n4 Eye Rabsake gblɔ na wo be: “Migblɔ na Hizkiya be, ‘Ale fia gã, Asiria fia, gblɔe nye esi: “Nu ka kura gɔ̃ ŋue nèle ŋu ɖom ɖo?\n5 Ègblɔ be, ‘Aɖaŋudzedze kple ŋusẽ le asinye hena aʋawɔwɔ’ ke numenya gbɔlo koe. Azɔ ame ka ŋue nèle ŋu ɖom ɖo, si tae nèdze aglã ɖe ŋunye?\n6 Kpɔ ɖa! Èle ŋu ɖom ɖe aɖa ŋeŋe sia, si nye Egipte, esi ne ame aɖe ziɔ ɖe eŋu la, wòaŋɔ asi me nɛ la, ƒe kpekpeɖeŋu ŋuti. Aleae Egipte-fia Farao le na ame siwo katã ɖoa ŋu ɖe eŋu.\n7 Ne ègblɔ nam be, ‘Afetɔ mía Mawu ŋue míele ŋu ɖom ɖo la,’ ɖe menye eƒe nuxeƒewo kple vɔsamlekpuiwoe Hizkiya ɖe ɖa hegblɔ na Yuda kple Yerusalem be, ‘Vɔsamlekpui sia ŋgɔe miade ta agu ɖo’ oa?”’\n8 Eya ta ne èlɔ̃ la, wò kple nye aƒetɔ Asiria-fia mitso gbe: Matsɔ sɔ akpe eve ana wò kpɔ be àte ŋu akpɔ sɔdolawo woado wo hã.\n9 Ekema aleke nàwɔ ana nutodziɖula siwo nye nye aƒetɔ ƒe dɔla suetɔwo dometɔ ɖeka nagbugbɔ ɖe megbe hafi nèle ŋu ɖom ɖe Egipte ŋu be wòana tasiaɖamwo kple sɔdolawo yea?\n10 Ðe nyemexɔ mɔɖeɖe tso Afetɔ gbɔ hafi ho ɖe anyigba sia ŋu be matsrɔ̃e oa? Afetɔ ŋutɔe gblɔ nam be, ‘Ho ɖe anyigba sia ŋu ne nàtsrɔ̃e.’”\n11 Ale Eliyakim kple Sebna kpakple Yoak gblɔ na Rabsake be: “Míeɖe kuku, ƒo nu kple wò dɔlawo le Aramgbe me, elabena míesee; ke mègaƒo nu kpli mí le Yudagbe me ɖe dukɔ si le glia dzi la ƒe to me o.”\n12 Ke Rabsake ɖo eŋu be: “Ðe wobe mia kple miaƒe aƒetɔ ɖeɖe gbɔe nye aƒetɔ dɔm ɖo, be magblɔ nya siawo naa? Alo menye ame siwo bɔbɔ nɔ glia dzi, ame siwo aɖu woawo ŋutɔwo ƒe mĩ ahano woawo ŋutɔwo ƒe aɖuɖɔ kpli mi la, hã gbɔe wòdɔm ɖo oa?”\n13 Eye Rabsake tɔ ɖi hedo ɣli sesĩe gblɔ le Yudagbe me be: “Mise fia gã, Asiria-fia, ƒe nya.\n14 Ale fia la gblɔe nye esi, ‘Migana Hizkiya nable mi o, elabena mate ŋu aɖe mi o.\n15 Eye migana Hizkiya nable mi miaɖo ŋu ɖe Afetɔ ŋu agblɔ be: “Afetɔ aɖe mí godoo, eye womatsɔ du sia ade asi na Asiria-fia o.”\n16 Migaɖo to Hizkiya o, elabena ale Asiria-fia gblɔe nye esi: “Miwɔ ŋutifafa kplim ne miana ta, eye mia dometɔ ɖe sia ɖe aɖu eya ŋutɔ ƒe waintsetse, aɖu eya ŋutɔ ƒe gbotsetse ahano eya ŋutɔ ƒe vudometsi\n17 va se ɖe esime mava kplɔ mi ayi anyigba si le abe mia tɔ ene dzi, anyigba si dzi agblemenuku kple wain yeye le, anyigba si dzi abolo kple waingblewo le.\n18 Migana Hizkiya nable mi agblɔ be, ‘Afetɔ aɖe mí’ o. Ðe dukɔwo ƒe mawuwo dometɔ aɖe te ŋu ɖe eƒe anyigba tso Asiria-fia si me kpɔa?\n19 Afi kae Hamat kple Arpad ƒe mawuwo le? Afi kae Sefarvayim ƒe mawuwo le? Ðe wote ŋu ɖe Samaria tso asinye mea?\n20 Anyigba siawo ƒe mawuwo katã dometɔ kae ɖe woƒe anyigba tso asinye me kpɔ, ne Afetɔ naɖe Yerusalem tso asinye me?”’”\n21 Ke wozi kpi, eye womeɖo nya aɖeke ŋu nɛ o, elabena fia la de se be, “Migaɖo nya aɖeke ŋu nɛ o.”\n22 Ke Eliyakim, Hilkiya vi, si nye aƒedzikpɔla kple agbalẽŋlɔla Sebna kpakple nuŋlɔla Yoak, Asaf vi, dze woƒe awuwo heva Hizkiya gbɔ, eye wogblɔ Rabsake ƒe nyawo nɛ.\n1 Esi Fia Hizkiya se nya sia ko la, edze eƒe awuwo, eye wòta akpanya heva Afetɔ ƒe aƒe la me.\n2 Eye wòdɔ Eliyakim si nye aƒedzikpɔla kple agbalẽŋlɔla Sebna kpakple nunɔlawo ƒe ame tsitsi siwo ta akpanya la, ɖo ɖe nyagblɔɖila Yesaya, Amoz vi la gbɔ.\n3 Eye wogblɔ nɛ be: “Ale Hizkiya gblɔe nye esi, ‘Ŋkeke sia nye xaxa, mokaname kple vlodoŋkeke; elabena viwo ɖo dzidzi me, gake ŋusẽ meli woadzi wo o.\n4 Ðewohĩ Afetɔ wò Mawu ase Rabsake, ame si eƒe aƒetɔ Asiria-fia dɔ be wòava ɖe alɔme le Mawu gbagbe la ŋu la ƒe nyawo, eye wòabia akɔntae le nya siwo Afetɔ wò Mawu se la ta. Eya ta do gbe ɖa ɖe ame susɔe siwo li la ta.’”\n5 Eya ta Fia Hizkiya ƒe dɔlawo yi Yesaya gbɔ,\n6 eye Yesaya gblɔ na wo be: “Nya si miagblɔ na miaƒe aƒetɔe nye esi, ‘Ale Afetɔ gblɔe nye esi: “Mègavɔ̃ le nya siwo nèse, siwo nye busunya siwo Asiria-fia ƒe dɔlawo gblɔ ɖe ŋunye la ta o.\n7 Kpɔ ɖa, made susu aɖe tame nɛ, eye wòase nya aɖe ahatrɔ ayi eya ŋutɔ ƒe anyigba dzi; eye mana wòatsi yi nu le eya ŋutɔ ƒe anyigba dzi.”’”\n8 Esi Rabsake se be Asiria-fia ho dzo le Lakis la, etrɔ yi egbɔ eye wòkpɔ be enɔ aʋa wɔm kple Libna.\n9 Azɔ Fia la se le Etiopia-fia Tirhaka ŋu be: “Eho va aʋa wɔ ge kpli wò.” Esi wòsee la, egadɔ amewo ɖo ɖe Hizkiya be:\n10 “Ale miagblɔ na Yuda-fia Hizkiya ye nye esi: ‘Mègana wò Mawu si ŋu nèle ŋu ɖom ɖo la nable wò nànɔ gbɔgblɔm be, “Womatsɔ Yerusalem ade asi na Asiria-fia o.”\n11 Kpɔ ɖa! Èse nu si Asiria-fiawo wɔ dukɔwo katã esi wotsrɔ̃ wo ɖikaa, ke ɖe woaɖe wò ya?\n12 Ðe dukɔ siwo tɔgbuinyewo tsrɔ̃ la, ƒe mawuwo ɖe woa? Afi kae Gozan, Haran, Rezef kple Eden vi siwo le Tel-Asar la le?\n13 Afi kae Hamat-fia, Arpad-fia kple du siwo nye Sefarvayim, Hena kple Iwa ƒe fiawo le?’”\n14 Eye Hizkiya xɔ agbalẽawo le ame dɔdɔawo si eye wòxlẽe. Emegbe Hizkiya yi Afetɔ ƒe aƒe la me hekeke agbalẽawo ɖe Afetɔ ŋkume.\n15 Eye Hizkiya do gbe ɖa na Afetɔ be:\n16 “Oo aʋakɔwo ƒe Afetɔ, Israel ƒe Mawu, ame si bɔbɔ nɔ kerubiwo tame, wò ɖeɖe koe nye Mawu vavã ɖe anyigbadzifiaɖuƒewo katã dzi. Wòe wɔ dziƒowo kple anyigba.\n17 Oo Afetɔ, ƒu to anyi ne nàsee! Afetɔ, ʋu wò ŋkuwo ne nàkpɔ nu! Eye nàse nya siwo katã Senakerib gblɔ ɖo ɖa be yeatsɔ aɖe alɔme le Mawu gbagbe la ŋu.\n18 Oo Afetɔ, nyateƒee wònye be Asiria-fiawo tsrɔ̃ dukɔwo katã kple woawo ŋutɔwo ƒe dukɔ hã.\n19 Eye wotɔ dzo woƒe mawuwo, elabena menye mawuwo wonye o, ke boŋ amegbetɔ ƒe asinudɔwɔwɔwo, ati kple kpe wonye. Eya tae wote ŋu tsrɔ̃ wo ɖo.\n20 Ke azɔ, Afetɔ mía Mawu, ɖe mí tso esi me, ne anyigbadzifiaɖuƒewo katã nadze sii be wò ɖeɖe koe nye Mawu, Oo Afetɔ.”\n21 Eye Yesaya, Amoz vi, ɖo gbedeasi sia ɖe Hizkiya be: “Ale Afetɔ, Israel ƒe Mawu la, gblɔe nye esi, ‘Esi nèdo gbe ɖa nam le Asiria-fia Senakerib ŋu ta la, 22 nya si Afetɔ gblɔ ɖe eŋue nye esi:\n“Zion ɖetugbui leaƒe do vlo wò, eko wò.\nÈna Yerusalem vinyɔnu ʋuʋu ta ɖe ŋuwò.\n23 Ame ka ŋue nèɖe alɔme le hegblɔ busunya ɖo?\nAme ka tae nèdo ɣli ɖo,\nEye ame ka ŋue nèfɔ mo dzi ɖo dadatɔe?\nIsrael Ƒe Kɔkɔetɔ la ŋue!\n24 Èto wò dɔlawo dzi ɖe alɔme le Afetɔ ŋu be:\n‘Matsɔ nye aʋatasiaɖam gbogboawo,\nAyi towo dzi,\nAyi Lebanon ƒe nutotroewo me.\nMalã eƒe sederti kɔkɔwo kple eƒe sesewu nyuitɔwo aƒu anyi.\nMage ɖe eƒe kɔkɔƒe kekeake, eƒe ave dodowo me.\n25 Maɖe vudo ahano tsi;\nNye afɔƒome ana Egipte-tɔsisiwo namie.’\n26 Mèsee oa? Nu siae meɖo be mawɔ tso blema ke.\nMeɖoe tso gbe aɖe gbe ke.\nAzɔ mana wòava eme.\nBe nàgbã du sesẽwo woazu glikpowo.\n27 Wɔna avɔ le wo me nɔlawo ŋu;\nDzika atso wo ƒo, eye ŋukpe alé wo.\nWoazu abe nu miemie le agble me kple gbe fẽwo ene,\nAbe xɔtagbe si ɣedzeƒeya fiã ene.\n28 Menya wò anyinɔnɔ, wò dodo kple wò gbɔgbɔ,\nKple wò dzikudodo ɖe ŋunye nyuie,\n29 Elabena wò dzikudodo ɖe ŋunye kple wò gbeɖeɖe la va ɖo to me nam.\nEya ta made nye ga ŋɔti na wò kple nye numega nu na wò,\nEye makplɔ wò agbugbɔ to mɔ si nèto va la.”\n30 “‘Esiae anye dzesi na wò: Miaɖu nuku siwo mie le wo ɖokui si la ƒe tsetse le ƒe sia me, eye ne ƒe trɔ la, miaɖu esiwo gamie tso esiwo mie le wo ɖokui si la me; ke le ƒe etɔ̃lia me la, miaƒã nu aŋe nu, eye miade waingblewo aɖu wo me kutsetsewo.\n31 Yuda ƒe aƒe la me tɔ siwo tsi agbe, siwo susɔ la, ato ke ayi to, eye woatse ku aɖo ta dzi.\n32 Elabena ame susɔeawo ado tso Yerusalem, eye ame siwo tsi agbe la atso Zion To la dzi. Aʋakɔwo ƒe Afetɔ ƒe dzonɔameme awɔ esia ade goe.\n33 “‘Eya ta ale Afetɔ gblɔ ɖe Asiria-fia ŋue nye esi:\n“Mava du sia me o,\nMada aŋutrɔ ɖeka pɛ hã ɖe eme o\nMatsɔ akpoxɔnu akpe kplii o,\nEye maƒu kpo ɖe eŋu hã o.”’\n34 ‘Agbugbɔ ato mɔ si wòto va;\nMava du sia me o,’ Afetɔ ye gblɔe.\n35 ‘Maʋli du sia ta, eye maɖee le nye ŋutɔ\nKple nye subɔla David ta.’”\n36 Eye Afetɔ ƒe dɔla do yi ɖawu ame akpe alafa ɖeka blaenyi vɔ atɔ̃ le Asiriatɔwo ƒe asaɖa la me. Esi amewo fɔ ŋdi kanya la, ame kukuwo sɔŋ ko wokpɔ.\n37 Eya ta Asiria-fia Senakerib trɔ dzo, eye wòyi ɖanɔ Niniwe.\n38 Eye esi wòle ta dem agu le eƒe mawu Nisrok ƒe me la, Adramelek kple Sarezer, siwo nye eya ŋutɔ viaŋutsuwo, wui kple yi, eye wosi yi Ararat-nyigba dzi. Eye via Esar-Hadon zu fia ɖe eteƒe.\n1 Le ŋkeke mawo me la, Hizkiya dze dɔ de kuku ge kloe. Eya ta nyagblɔɖila Yesaya, Amoz vi, va egbɔ gblɔ nɛ be, “Ale Afetɔ gblɔe nye esi: ‘Wɔ ɖoɖo na wò aƒemetɔwo, elabena èle kuku ge; màhaya o.’”\n2 Enumake Hizkiya trɔ mo ɖe gli ŋu hedo gbe ɖa na Afetɔ be:\n3 “Oo Afetɔ, meɖe kuku, ɖo ŋku ale si mezɔ le ŋkuwòme le nyateƒe kple dzi blibo me, eye mewɔ nu si nyo le ŋkuwòme la dzi.” Eye Hizkiya fa avi hehehe.\n4 Afetɔ ƒe gbe va na Yesaya be:\n5 “Trɔ yi nàɖagblɔ na Hizkiya be, ‘Ale Afetɔ, tɔgbuiwò David ƒe Mawu la, gblɔe nye esi: “Mese wò gbedodoɖa. Mekpɔ wò aɖatsiwo. Kpɔ ɖa, matsɔ ƒe wuiatɔ̃ akpe wò agbenɔƒewo,\n6 maɖe wò kple du sia tso Asiria-fia si me, eye maʋli du sia ta.\n7 Esiae nye dzesi na wò tso Afetɔ gbɔ, be Afetɔ awɔ nya si wògblɔ la dzi:\n8 Kpɔ ɖa, mana vɔvɔli si ɣe na wòdze Ahaz ƒe atrakpuiawo dzi la nagbugbɔ ɖe megbe afɔ ewo.”’” Ale ɣe la gbugbɔ ɖe megbe afɔ ewo tso atrakpui siwo dzi wòva ɖo la.\n9 Yuda-fia Hizkiya ƒe nya si wòŋlɔ, esime wòdze dɔ, eye wòhaya tso eƒe dɔlélea me lae nye esi:\n10 Megblɔ be: “Le nye agbemeŋkekewo ƒe domedome la,\nMage ɖe Tsiẽƒe ƒe agbowo me.\nWoaxɔ nye agbenɔƒe susɔeawo le asinye.”\n11 Megblɔ be: “Nyemakpɔ Yah, Yah, le agbagbeawo ƒe anyigba dzi o.\nNyemagakpɔ amegbetɔwo azɔ o,\nNe mele ame siwo dome nu sia nu nu yi le la gbɔ.\n12 Woho nye nɔƒe hetsɔe dzoe le gbɔnye\nAbe alẽkplɔlawo ƒe agbadɔ ene.\nMeŋlɔ́ nye agbe abe ale si avɔlɔ̃la ŋlɔ́a avɔe ene.\nEtsom ɖa abe ale si avɔlɔ̃la tsoa kawo le agbati me ene.\nÈtsɔam dea asi zã kple keli.\n13 Mefa dzi na ɖokuinye va se ɖe ŋdi.\nEgbãa nye ƒuwo katã abe dzata ene;\n14 Mele fafam abe sagbadre kple tsãlɛ ene;\nMele xɔxlɔ̃m abe ahɔnɛ ene.\nNye ŋkuwo kpɔ dzi ʋuu nu te wo ŋu:\n‘Oo, Afetɔ mele nu xam ŋutɔ,\nKpe ɖe ŋunye!’\n15 Nya kae magblɔ?\nEƒo nu nam eye wòwɔe hã.\nLe nye agbemeŋkekewo katã me la, mazɔ ɖokuibɔbɔtɔe\nLe nye vevesesewo ta.\n16 ‘Oo Afetɔ, nu siawo tae ame nɔa agbe ɖo,\nEye nu siawo mee nye gbɔgbɔ le agbe le.\nÀgana lãmesẽm, eye àxɔm ɖe agbe.\n17 Kpɔ ɖa, veve sɔŋ xɔ ɖe tomefafa teƒe nam;\nGake esi nèlɔ̃m ta\nÈɖem tso tsɔtsrɔ̃ ƒe do me.\nÈtsɔ nye nu vɔ̃wo katã ƒu gbe ɖe megbewò.\n18 Elabena Tsiẽƒe mate ŋu ado wò ɖe dzi o,\nKu mate ŋu akafu wò o.\nAʋlimeyilawo mate ŋu anɔ mɔ kpɔm na wò nyateƒetɔnyenye o.\n19 Agbagbeawo, agbagbeawo koe akafu wò,\nAbe ale si mete ŋu le ewɔm egbe sia ene.\nFofowo agblɔ wò nyateƒetɔnyenye na wo viwo.\n20 Oo Afetɔ, xɔ nam,\nEye míatsɔ kasaŋkuwo aƒo nye hawo\nLe míaƒe agbemeŋkekewo katã me le Afetɔ ƒe aƒe la me.’”\n21 Eye Yesaya gblɔ be: “Mitsɔ gbotsetse ƒuƒu kɔ vɛ, eye mitsɔe ɖo ƒoƒoe la dzi, ne wòahaya.”\n22 Do ŋgɔ la, Hizkiya bia be: “Nu kae nye dzesi be magayi Afetɔ ƒe aƒe la me?”\n1 Ɣemaɣi la, Babilon-fia Merodak-Baladan, Baladan vi, ɖo agbalẽwo kple nunanawo ɖe Hizkiya, elabena ese be edze dɔ, ke ehaya.\n2 Eye Hizkiya xɔ wo nyuie hetsɔ nu siwo le eƒe kesinɔnudzraɖoƒe siwo nye klosalo, sika, balsam-mi kple ami xɔasi bubuwo, nu siwo le eƒe aʋawɔnuwo dzraɖoƒe blibo la, kple nu sia nu si le eƒe kesinɔnudzraɖoƒe fia wo. Naneke meli si Hizkiya metsɔ fia wo le eƒe aƒe kple eƒe dziɖuƒe blibo la katã me o.\n3 Emegbe nyagblɔɖila Yesaya va Fia Hizkiya gbɔ va biae be: “Nya kae ame siawo gblɔ, eye afi kae wotso?” Hizkiya ɖo eŋu be: “Anyigba didi aɖe dzie wotso va, tso keke Babilon ke.”\n4 Eye wòbiae be: “Nu kae wokpɔ le aƒewò me?” Hizkiya ɖo eŋu be: “Wokpɔ nu siwo katã le aƒenye me. Naneke mele nye kesinɔnudzraɖoƒe si nyemetsɔ fia wo o.”\n5 Eye Yesaya gblɔ na Hizkiya be: “Se aʋakɔwo ƒe Afetɔ ƒe nya,\n6 ‘Kpɔ ɖa! Ŋkekewo li gbɔna, esime woalɔ nu siwo katã le wò aƒe me kple nu siwo katã tɔgbuiwòwo dzra ɖo va se ɖe egbe sia la adzoe ayi Babilon.’ ‘Womagblẽ naneke ɖi o,’ Afetɔ ye gblɔe.\n7 ‘Woakplɔ wò ŋutɔ viwòŋutsu siwo nàdzi la dometɔ aɖewo adzoe, eye woazu fiaŋumewo le Babilon-fia ƒe fiasã me.’”\n8 Eye Hizkiya ɖo eŋu na Yesaya be: “Afetɔ ƒe nya si nègblɔ la nyo.” Eye wògagblɔ be: “Elabena ŋutifafa anɔ anyi eye nuwo ali ke le nye agbenɔɣi.”\n1 Mia Mawu la be: “Mifa akɔ, mifa akɔ na nye dukɔ.\n2 Miƒo nu wòade dzi gbɔ na Yerusalem,\nEye migblɔ nɛ be eƒe dzizizidɔ la wu enu;\nExe eƒe fɔɖiɖi ŋuti fe la vɔ.\nElabena exɔ eƒe nu vɔ̃wo ŋuti fetu blibo la tso Afetɔ gbɔ.”\n3 Ame aɖe le ɣli dom le gbedzi be:\n“Midzra Afetɔ ƒe mɔ dzi ɖo!\nMita mɔ gã dzɔdzɔe ɖe gbegbe na mía Mawu la.\n4 Woana baliwo katã nakɔ kpo,\nEye woana to sia to kple togbɛ sia togbɛ nabɔbɔ ɖe anyi.\nKpoteƒe azu zɔzrɔ̃eƒe,\nEye teƒe glidzaglidza azu sɔsɔeƒe.\n5 Afetɔ ƒe ŋutikɔkɔe adze,\nEye ŋutilãwo katã akpɔe le ɣeyiɣi ɖeka me,\n6 Se ɖa! Ame aɖe le gbɔgblɔm be: “Do ɣli!”\nEye ame bubu bia be: “Mado nu ka ƒe ɣli?”\n“Ŋutilãwo katã le abe gbe mumu ene,\nEye woƒe nuteƒewɔwɔ katã le abe seƒoƒo le gbe me ene.\n7 Gbe mumu ƒuna,\nElabena Afetɔ ƒe gbɔgbɔ gbɔ ɖe wo dzi.\nNyateƒee, gbe mumue dukɔ la nye.\n8 Gbe mumu ƒuna,\nKe mía Mawu ƒe nya ya nɔa anyi tegbee.”\n9 Lia to kɔkɔ,\nWò, nyɔnu si tsɔ nya nyui gbɔna na Zion.\nKɔ gbe dzi sesĩe,\nWò, nyɔnu si tsɔ nya nyui gbɔna na Yerusalem,\nKɔ gbe dzi, mègavɔ̃ o.\nÐe gbeƒã na Yuda duwo be: “Mia Mawue nye esi.”\n10 Kpɔ ɖa! Aƒetɔ Dziɖulagã Afetɔ gbɔna kple ŋusẽ,\nEye eƒe alɔ aɖu fia nɛ.\nKpɔ ɖa! Egbɔna kple teƒeɖoɖo,\nEye fetu si wòxena la le eŋgɔ.\n11 Akplɔ eƒe lãhawo abe alẽkplɔla ene.\nAƒo alẽviawo nu ƒu ɖe eƒe abɔwo dome,\nEye wòakɔ wo ɖe akɔnu.\nAkplɔ esiwo le no nam la ɖɔɖɔɖɔ.\n12 Ame kae dzidze tsiwo ɖe eƒe asiʋlo me\nEye wòtsɔ asi ɖeka dzidze dziƒowo,\nEye wòlɔ anyigbadzikewo ɖe nudonu me\nAlo tsɔ nudanu da towo\nHeda togbɛwo le nudagbɛ me?\n13 Ame kae dzidze Afetɔ ƒe gbɔgbɔ,\nEye ame kae anye eƒe aɖaŋuɖola ne wòafia nui?\n14 Ame kae wòde adaŋu kplii, ne wòase nu gɔme,\nAlo ame kae fiaa nui le dzɔdzɔenyenye ƒe mɔ ŋu,\nAlo fiaa sidzedzee,\nAlo fiaa gɔmesese vavãtɔ ƒe mɔe?\n15 Kpɔ ɖa! Dukɔwo le abe tsigege toŋtoŋ le tɔkpo ŋu ene,\nEye wobu wo abe ʋuʋudedi si le nudanu ŋu ene.\nKpɔ ɖa! Ekɔa ƒukpowo ɖe dzi abe ʋuʋudedi ko ene.\n16 Lebanon ƒe atiwo gɔ̃ hã mesɔ gbɔ hena dzododo o,\nEye eƒe gbemelãwo mesɔ gbɔ woatsɔ asa numevɔe o.\n17 Dukɔwo katã le abe ɖe womeli o ene le eŋkume,\nEbua wo abe nu maɖinu kple tofloko ene.\n18 Ame kae miate ŋu atsɔ Mawu asɔ kplii?\nEye nɔnɔme kae miate ŋu atsɔ asɔ kplii?\n19 Aɖaŋudɔwɔla kɔ̀ legba,\nNutula fa sika ɖe eŋu,\nEye wòwɔ klosalokɔsɔkɔsɔwo.\n20 Etia ati,\nAti si manyunyɔ o.\nEdi aɖaŋudɔwɔla bibi aɖe\nBe wòatsɔe akpa nu kpakpɛ si maʋã o la nɛ.\n21 Ðe mienyae oa?\nÐe miesee oa?\nÐe womegblɔe na mi tso gɔmedzedzea me ke oa?\nÐe miese egɔme tso esime woɖo anyigba gɔme anyi oa?\n22 Ame aɖe le anyigba nogoo la tame,\nEye edzinɔlawo le abe ʋetsuviwo ene.\nEhea dziƒowo me abe avɔ falɛfalɛ ene,\nEye wòkekea wo abe agbadɔ si me wòanɔ ene.\n23 Eɖia gbɔ amegãwo,\nEye wòna anyigba la dzi ʋɔnudrɔ̃lawo ke hã zu tofloko.\n24 Womekpɔ do wo haɖe o,\nWomekpɔ ƒã wo haɖe o,\nWoƒe ati mekpɔ to ke ɖe anyigba me haɖe o.\nEye ne woɖo ƒuƒu wo ko la, woƒuna,\nEye ya lɔa wo ɖe nu abe ahɔ̃liti ene.\n25 Kɔkɔetɔ la be: “Ame kae miatsɔm asɔ kpli, ne nye kplii míasɔ?”\n26 “Mifɔ mo dzi ne miakpɔ dziƒo.\nAme kae wɔ nu siawo?\nEyae nye ame si kplɔa woƒe aʋakɔ la doa goe le woƒe xexlẽme nu;\nEyɔa wo dometɔ ɖe sia ɖe ŋkɔ.\nWo dometɔ aɖeke mesusɔna o\nLe eƒe ŋusẽ geɖe kple eƒe alɔkame sesẽ la ta.\n27 “Oo Yakob, nu ka tae nèle nu ƒom, Oo Israel, nu ka tae nèle gbɔgblɔm be:\n‘Nye mɔwo le ɣaɣla ɖe Afetɔ,\nEye Mawu metsoa afia dzɔdzɔe nam o?\n28 Mènyae oa? Mèsee oa?\nAfetɔ, Ame si wɔ anyigba ƒe mlɔenuwo la, Mawu mavɔtɔ wònye.\nÐeɖi metea eŋu o, eye nu metia kɔ nɛ o.\nEƒe nunya me dzodzro meli o.\n29 Edoa ŋusẽ ame si ŋu ɖeɖi te\nEye wònaa ŋusẽ geɖe ame beliwo.\n30 Nu ati kɔ na sɔhɛwo, ɖeɖi ate wo ŋu,\nEye ɖekakpuiwo akli nu adze anyi,\n31 Gake ŋusẽ yeye aɖo ame siwo kpɔa mɔ na Afetɔ ya ŋu.\nWoadzo ayi dzi abe hɔ̃ ene.\nWoaƒu du gake ɖeɖi mate wo ŋu o;\nWoazɔ azɔli gake nu mati kɔ na wo o.”\n1 “Mi ƒukpowo, mizi ɖoɖoe miaɖo tom;\nŊusẽ yeye negaɖo dukɔwo ŋu.\nMina woate va ne woaƒo nu.\nMina míakpe ta adrɔ̃ nya.\n2 Ame kae nyɔ ame tso ɣedzeƒe?\nEye wòyɔe le dzɔdzɔenyenye me va Eƒe afɔ nu,\nNe wòatsɔ dukɔwo ade asi nɛ\nEye wòana wòabɔbɔ fiawo ɖe anyi?\nAme kae na wozu kewɔ le eƒe yi ŋgɔ,\nEye eƒe dati na wozu gbe ƒuƒu le ya nu?\n3 Etia wo yome, eye naneke mexea mɔ nɛ\nLe mɔ si dzi meto kpɔ o la dzi o.\n4 Ame kae wɔ esia,\nEye wòyɔ dzidzimewo tso gɔmedzedzea me ke?\nNye, Afetɔ, nyee nye Gbãtɔ;\nEye nenema ko maganɔ na ame mlɔetɔwo hã.”\n5 Ƒukpowo kpɔe, eye dzidzi ƒo wo.\nAnyigba ƒe mlɔenuwo dzo nyanyanya.\nWoƒo takpli heva.\n6 Wo dometɔ ɖe sia ɖe kpe ɖe ehavi ŋu,\nEye ame sia ame gblɔ na nɔvia be: “Sẽ ŋu.”\n7 Ale aɖaŋudɔwɔla do ŋusẽ nutula;\nAme si tsɔ yɔxɔmezu ƒo ga gbabɛ la hã\nDo ŋusẽ ame si le zu dam le zukpe dzi.\nEgblɔ le nu si trem wole la ŋu be: “Enyo.”\nEye woƒo gatagbadzɛwo ɖee be wòagamu o.\n8 “Ke wò, Israel, nye subɔla nènye;\nNye ame tiatia Yakob,\nXɔ̃nye Abraham ƒe dzidzimevi,\n9 Wò ame si mekplɔ tso anyigba ƒe mlɔenuwo,\nWò ame si meyɔ tso eƒe didiƒe kekeake.\nMegblɔ na wò be: ‘Nye subɔla nènye;\nMetia wò, eye nyemegbe wò o.\n10 Mègavɔ̃ o, elabena meli kpli wò.\nMègatsi dzi o, elabena nyee nye wò Mawu.\nMado ŋusẽ wò; makpe ɖe ŋuwò.\nMatsɔ nye dzɔdzɔenyenye ƒe nuɖusi alé wò ɖe te.’\n11 Kpɔ ɖa! Ame siwo katã do dɔmedzoe ɖe ŋuwò la aɖu ŋukpe, eye woaɖi gbɔ wo.\nAme siwo le dzre wɔm kpli wò la azu tofloko, eye woatsrɔ̃.\n12 Àdi ame siwo le avu wɔm kpli wò la, ke màkpɔ wo o.\nAme siwo le aʋa wɔm kpli wò la nu ayi, woazu tofloko.\n13 Elabena nye, Afetɔ wò Mawu, melé wò nuɖusi ɖe asi,\nNye ame si le gbɔgblɔm na wò be: ‘Mègavɔ̃ o. Makpe ɖe ŋuwò.’\n14 Mègavɔ̃ o, wò, nyévi Yakob,\nMi Israel ŋutsuwo, makpe ɖe mia ŋu,” Afetɔ, Israel Ƒe Kɔkɔetɔ, mia Gbugbɔƒlela, lae gblɔe.\n15 “Kpɔ ɖa! Metsɔ wò wɔ luƒotasiaɖam,\nLuƒonu yeye si nu aɖu nueveewo le.\nÀfanya towo ahagbã wo gudugudu\nEye àwɔ togbɛwo abe tsro ene.\n16 Àgbɔ wo,\nEye ya akplɔ wo adzoe;\nAhom aka wo ahlẽ.\nKe àkpɔ dzidzɔ ɖe Afetɔ ŋu.\nEye àƒo adegbe ɖe Israel Ƒe Kɔkɔetɔ la ŋu.”\n17 “Ame dahe kple hiãtɔ le tsi dim, ke ɖeke meli o.\nTsikɔwuame na woƒe aɖewo dzi ƒu.\nNye Afetɔ matɔ na wo.\nNye, Israel ƒe Mawu la, nyemagblẽ wo ɖi o.\n18 Mana tɔwo nasi le togbɛ ƒeƒlewo tame,\nEye tsidzɔƒewo anɔ baliwo me.\nMana gbegbe nazu ta,\nEye kuɖiɖinyigba nazu tsidzɔƒewo.\n19 Mado sederti,\nAkasiati, mirte kple gbemiti ɖe gbegbe.\nFɔfɔli kple kpomi ɖe tagba,\n20 Ale be dukɔwo katã nakpɔe, eye woadze sii,\nWoalé ŋku ɖe eŋu ahase egɔme\nBe Afetɔ ƒe asie wɔ esia,\nEye Israel Ƒe Kɔkɔetɔ lae wɔe.”\n21 Afetɔ be: “Mihe miaƒe nyawo ɖe go.”\nYakob ƒe Fia la be: “Mihe mia ɖokuitaʋlinyawo ɖe go.”\n22 “Mina kpeɖodzi nanɔ eŋu, ne miagblɔ nu siwo gbɔna dzɔdzɔ ge la na mí.\nMigblɔ nu siwo dzɔ va yi la na mí,\nNe míade ŋugble le wo ŋu ahanya ale si nuwo va yii.\nAlo migblɔ nu siwo gbɔna la na mí míase.\n23 Migblɔ nu siwo ava dzɔ le etsɔme na mí,\nNe míadze sii be mawuwoe mienye.\nƐ̃, miwɔ nyui alo vɔ̃,\nBe míakpɔe wòadzi ŋɔ na mí.\n24 Kpɔ ɖa! Mienye nu siwo meli o,\nEye miaƒe dɔwɔwɔwo nye nu dzodzro.\nAme sia ame si tia mi la, ŋunyɔnu wònye.\n25 “Menyɔ ame aɖe tso dziehe, eye ele vava ge.\nAtso ɣedzeƒe, eye wòayɔ nye ŋkɔ.\nAfanya dziɖulawo abe anyie wonye ene,\nAfanya wo abe ale si zemela nyaa anyi ene.\n26 Ame kae gblɔ esia tso gɔmedzedzea me ne míadze sii,\nAlo tso gbe aɖe gbe ke ne míagblɔ be: ‘Etɔ dzɔ’?\nAme aɖeke megblɔe o!\nAme aɖeke meɖe gbeƒãe o!\nAme aɖeke mese nya aɖeke tso mia gbɔ o!”\n27 Nyee nye ame gbãtɔ, si gblɔ na Zion be: “Kpɔ ɖa! Woawoe nye esi!”\nEye megblɔ na Yerusalem be mana ame aɖe nahe du nyui vɛ.\n28 Metsa ŋku, ke ame aɖeke meli o;\nAɖaŋuɖola aɖeke mele wo dome o.\nEye mebiaa nya wo be woaɖo eŋu nam.\n29 Kpɔ ɖa! Wo katã wonye tofloko sɔŋ.\nWoƒe dɔwɔwɔwo nye nu dzodzro.\nWoƒe galegbawo nye ya kple nu maɖinuwo.\n1 Kpɔ ɖa! Nye subɔla, ame si melé ɖe te!\nNye ame tiatia, ame si ƒe nu dze ŋunye!\nMetsɔ nye gbɔgbɔ de eme.\nAhe dzɔdzɔenyenye vɛ na dukɔwo.\n2 Mado ɣli alo ado aƒa o,\nEye mana woase eƒe gbe le kpɔdomee o.\n3 Maɖe aƒla ŋeŋe la le enu o,\nEye mele ɖovu bibi si le tsitsim la tsi ge o.\nAhe dzɔdzɔenyenye vɛ le nyateƒe me.\n4 Ðeɖi mate eŋu o, eye eƒe lãme magbɔdzɔ o, va se ɖe esime wòɖo dzɔdzɔenyenye anyi le anyigba dzi;\nƑukpowo le mɔ kpɔm na eƒe se la.\n5 Ale Mawu vavã Afetɔ,\nDziƒowo Wɔla, Mawu Gã si hea wo me,\nAme si keke anyigba kple edzinuwo ɖe enu,\nAme si naa agbegbɔgbɔ edzinɔlawo\nKple gbɔgbɔ ame siwo zɔa edzi la, gblɔe nye esi:\n6 “Nye Afetɔ ye yɔ wò le dzɔdzɔenyenye me,\nEye melé wò asi.\nMakpɔ tawò, eye mana nànye nubabla na dukɔwo,\nKple kekeli na dukɔwo,\n7 Ne nàʋu ŋku na ŋkuagbãtɔwo,\nNe nàɖe gamenɔlawo tso gaxɔ me\nKple ame siwo bɔbɔ nɔ viviti me la tso gaxɔ me.\n8 Nyee nye Afetɔ. Ŋkɔnyee;\nNyematsɔ nye ŋutikɔkɔe ana ame bubu aɖeke o,\nAlo atsɔ nye kafukafu ana legbawo o.\n9 “Kpɔ ɖa nya gbãtɔwo va eme,\nAzɔ mele yeyewo gblɔm.\nMegblɔ wo na mi hafi woava dzɔ.”\n10 Midzi ha yeye na Afetɔ,\nMidzi eƒe kafukafuhawo tso anyigba ƒe mlɔenuwo,\nMi ame siwo toa atsiaƒu dzi kple mi atsiaƒumenuwo,\nMi ƒukpowo kple wo dzi nɔlawo.\n11 Gbegbe kple eƒe duwo nakɔ gbe dzi,\nKɔƒe siwo dome Kedar le hã nekɔ gbe dzi.\nAgakpedzinɔlawo netso aseye.\nWonedo ɣli sesĩe tso towo tame.\n12 Mina woatsɔ ŋutikɔkɔe ana Afetɔ,\nEye woaɖe gbeƒã eƒe kafukafu le ƒukpowo dzi.\n13 Afetɔ ado abe kalẽtɔ ene.\nAde dzo eɖokui me abe aʋawɔla ene.\nAdo ɣli, ɛ̃, ado aʋaɣli;\nAɖu eƒe futɔwo dzi.\n14 “Mezi ɖoɖoe eteƒe didi.\nMezi kpi, eye meɖu ɖokuinye dzi.\nMaŋè eye malɔ gbɔgbɔtsixe ɖe ƒo anɔ gbɔgbɔm fuxefuxe\n15 Magblẽ towo kple togbɛwo,\nEye mana wo dzi gbewo katã naƒu.\nMana tɔsisiwo nazu ƒukpowo,\nEye mana tawo namie.\n16 Makplɔ ŋkuagbãtɔwo to mɔ si womenya o la dzi;\nMana woato toƒe si womenya o.\nMana viviti si le wo ŋgɔ la nazu kekeli,\nEye teƒe glidzaglidza nazu sɔsɔeƒe.\nNu siae mawɔ na wo, eye nyemagblẽ wo ɖi o.”\n17 Ame siwo ɖoa ŋu ɖe legbawo ŋu,\nAme siwo le gbɔgblɔm na galegbawo be: “Miawoe nye míaƒe mawuwo” la,\nWoagbugbɔ wo ɖe megbe, eye ŋu akpe wo vevie.\n18 Mi tokunɔwo, mise nu;\nEye mi ŋkuagbãtɔwo, mifɔ mo dzi miakpɔ nu.\n19 Ame kae nye ŋkuagbãtɔ, ɖe menye nye subɔlae oa,\nEye ame kae nye tokunɔ abe nye dɔla si medɔ la ene?\nAme kae nye ŋkuagbãtɔ abe ame si woɖo eteƒe na ene,\nEye ame kae nye ŋkuagbãtɔ abe Afetɔ ƒe subɔla ene?\n20 Èkpɔ nu geɖe, ke mèlé ŋku ɖe wo ŋu o.\nÈke to, gake mèse naneke o.\n21 Edze Afetɔ ŋu\nBe yeado gã yeƒe se la ahadoe ɖe dzi le eƒe dzɔdzɔenyenye la ta.\n22 Ke dukɔ si woha, eye woda adzoe lae wonye,\nWo katã wotsi do me, eye woɣla wo ɖe gaxɔwo me.\nWoha wo, ke ame aɖeke meli axɔ na wo o,\nWoda adzo wo, ke ame aɖeke meli agblɔ be: “Gbugbɔ wo vɛ!” o.\n23 Mia dometɔ kae alé to ɖe nya sia ŋu?\nAme kae aƒu to anyi ahalé ŋku ɖe nu siwo gbɔna dzɔdzɔ ge la ŋu?\n24 Ame kae tsɔ Yakob de asi be woaha,\nEye wòtsɔ Israel de asi na adzodalawo?\nÐe menye Afetɔ, Ame si ŋu míewɔ nu vɔ̃ ɖo ye oa?\nWogbe eƒe mɔwo dzi zɔzɔ,\nEye womeɖo to eƒe se la o.\n25 Eya ta etrɔ eƒe dɔmedzoe,\nEƒe dziku, kple aʋawɔwɔ ƒe fuwɔame kɔ ɖe Israel dzi.\nAʋa la ƒe dzo fiã nu sia nu si ƒo xlãe, ke mede dzesii o.\nDzoa lé flaflafla ɖe eŋu, ke mede dzi gbɔ nɛ o.\n1 Azɔ ale Afetɔ,\nOo Yakob, Wɔwòla, Oo Israel, Mèwòla, gblɔe nye esi:\n“Mègavɔ̃ o, elabena megbugbɔ wò ƒle.\nMetsɔ wò ŋkɔ yɔ wò.\n2 Ne èto tsi me la, manɔ kpli wò,\nEye ne èto tɔsisiwo me la, womalé wò o.\nNe èzɔ dzo me la, mamè wò loo,\nAlo dzoƒaɖe nafiã wò o.\n3 Elabena nyee nye Afetɔ wò Mawu,\nIsrael Ƒe Kɔkɔetɔ, wò Xɔnametɔ la.\nMetsɔ Egipte na tafee ɖe tawò,\nEye metsɔ Etiopia kple Seba ɖɔli wò.\n4 Elabena èxɔ asi le ŋkunyeme,\nMede bubu ŋuwò, eye melɔ̃ wò.\nEya ta matsɔ amegbetɔwo ana ɖe tewòƒe\nKple dukɔwo ana ɖe wò agbe ta.\n5 Mègavɔ̃ o, elabena meli kpli wò.\nMakplɔ wò dzidzimeviwo tso ɣedzeƒe vɛ,\nEye maƒo mia nu ƒu tso ɣetoɖoƒe.\n6 Magblɔ na dziehe be: ‘Ðe asi le wo ŋu!’\nEye magblɔ na anyiehe be: ‘Mègasika wo ɖi o.\nKplɔ vinyeŋutsuwo tso didiƒe vɛ kple vinyenyɔnuwo tso anyigba ƒe mlɔenu vɛ,\n7 Ame siwo katã ŋu woyɔ nye ŋkɔ ɖo,\nAme siwo mewɔ hena nye ŋutɔ nye bubu,\nAme siwo memè, eye mewɔ.’\n8 Kplɔ dukɔ si ŋku li na gake mekpɔa nu o,\nKple ame siwo to li na gake womesea nu o la do goe.\n9 Dukɔwo katã neƒo ƒu,\nEye amewo neƒo takpli.\nWo dometɔ kae ate ŋu agblɔ esia?\nAlo ɖe woate ŋu ana míase nu gbãtɔ siwo adzɔa?\nWonekplɔ woƒe ɖasefowo vɛ, ne woaɖee fia be woƒe nya dzɔ,\nAlo woasee ahagblɔ be: ‘Nyateƒee!’”\n10 Afetɔ be: “Miawoe nye nye ɖasefowo\nƐ̃, nye subɔla si metia,\nNe mianyae, eye miaxɔ dzinye ase,\nEye mianyae be Ame ma ko menye.\nWomewɔ Mawu aɖeke do ŋgɔ nam o,\nEye ɖeke hã medo megbe nam o.\n11 Nyee nye Afetɔ, eye xɔnametɔ aɖeke meli kpe ɖe ŋunye o.”\n12 “Megblɔ nya ɖi, mexɔ na ame, eye mena wosee,\nEsime mawu tutɔ aɖeke menɔ mia dome o.”\nAfetɔ be: “Miawoe nye nye ɖasefowo, eye nyee nye Mawu.\n13 Ame ma ko menye ɣeawokatãɣi;\nAme aɖeke mate ŋu axɔ naneke le asinye o.\nNe mewɔ nu la, ame kae ate ŋu atrɔe?”\n14 Ale Afetɔ, mia Gbugbɔƒlela, Israel ƒe Kɔkɔetɔ la, gblɔe nye esi:\n“Le mia ta madɔ ame ɖo ɖe Babilon woaɖiɖi gaxɔwo ƒe gametiwo ɖe anyi,\nEye Kaldeatɔ siwo le woƒe tɔdziʋuwo me la ado konyifaɣli.\n15 Nyee nye Afetɔ, miaƒe Kɔkɔetɔ la, Israel Wɔla, miaƒe Fia.”\n16 Ale Afetɔ,\nAme si ɖe mɔ to atsiaƒu me,\nEye wòɖe toƒe ɖe tɔ dzeagbowo gɔ̃ hã me,\n17 Ame si kplɔa aʋatasiaɖam kple sɔ,\nAʋakɔ kple kalẽtɔwo donɛ la gblɔe nye esi:\n“Woaɖo baba ɖe anyi, eye womafɔ o.\nWoatsi kplo abe ale si akaɖimeɖovu tsinae ene.”\n18 “Migaɖo ŋku gbe aɖe gbe nuwo dzi o,\nEye miganɔ tsãnuwo ŋu bum o.\n19 Kpɔ ɖa! Mele nu yeye aɖe wɔm.\nEle mo dom ɖa fifia gɔ̃ hã xoxo,\nMiekpɔe dze sii oa?\nMaɖe mɔ to gbedzi,\nEye mana tɔsisiwo nato gbedadaƒo.\n20 Gbemelãwo ade bubu ŋunye,\nAgbotoewo kple golowo hã,\nElabena mena tsi le gbegbe,\nTɔsisiwo le gbedadaƒo,\nBe nye dukɔ, nye ame tiatia la nano,\n21 Dukɔ si mewɔ na ɖokuinye,\nNe wòaɖe gbeƒã nye kafukafu.\n22 Ke Oo Yakob, mèyɔm o,\nElabena nye nya ti wò, Oo Israel.\n23 Mètsɔ wò alẽwo sa numevɔ nam o,\nEye mètsɔ wò vɔsawo kafum o.\nNyemezi dziwò be nàtsɔ nunana vɛ nam o,\nAlo tsɔ dzudzɔ ʋeʋĩ dodo ɖe fu na wò o.\n24 Mètsɔ wò ga ƒle gbekee ʋeʋĩ aɖeke vɛ nam o,\nEye mètsɔ wò vɔsawo ƒe amiwo ɖi ƒoe nam o.\nKe boŋ ètsɔ wò nu vɔ̃wo do agba nam,\nEye nètsɔ wò vodadawo ɖe fu nam.\n25 Nyee nye Ame si le wò dzidadawo tutum ɖa le nye ŋutɔ ɖokuinye ta,\nEye nyemaɖo ŋku wò nu vɔ̃wo dzi o.\n26 Ðo ŋku edzi nam; na míahe nya kple mía nɔewo;\nÐe ɖokuiwò nu, ne nàɖee fia be ye tɔ dzɔ.\n27 Tɔgbuiwò gbãtɔ wɔ nu vɔ̃,\nEye wò nyanuɖelawo da vo ɖe ŋunye.\n28 Eya ta magblẽ kɔ ɖo na kɔkɔeƒe la ƒe amegãwo,\nMatsɔ Yakob ade asi woatsrɔ̃,\nEye matsɔ Israel ade asi na dzudzu.\n1 “Azɔ nye subɔla Yakob\nKple nye ame tiatia Israel, see.\n2 Ale Afetɔ,\nWɔwòla kple Mewòla,\nAme si kpe ɖe ŋuwò tso dɔ me ke la, gblɔe nye esi:\n‘Nye subɔla Yakob\nKple wò, nye ame tiatia, Yesurun, mègavɔ̃ o.\n3 Elabena mana tsi tsikɔwuitɔwo,\nEye mana tɔ nasi to anyigba ƒuƒu dzi.\nMatrɔ nye gbɔgbɔ akɔ ɖe wò dzidzimeviwo dzi\nKple nye yayra ɖe viwòwo dzi.\n4 Woamie abe gbe ene,\nAbe amuti le tɔwo to ene.\n5 Ame si agblɔ be: “Afetɔ tɔ menye.”\nAme kemɛ ayɔ Yakob ƒe ŋkɔ ɖe eɖokui ŋu,\nEye ame bubu aŋlɔ ɖe eƒe asi ŋu be: “Afetɔ tɔ.”\nEye wòatsɔ ŋkɔ Israel.’\n6 Ale Afetɔ,\nIsrael ƒe Fia kple mia Gbugbɔƒlela, aʋakɔwo ƒe Afetɔ gblɔe nye esi:\n‘Nyee nye gbãtɔ kple mlɔetɔ.\nMawu aɖeke meli kpe ɖe ŋunye o.’\n7 Ame kae le abe nye ene?\nNeɖe gbeƒãe, neɖee gblɔ, eye wòaɖee fiam!\nTso esime meɖo blematɔwo gɔme anyi,\nWonegblɔ nu siwo gbɔna dzɔdzɔ ge\nKple nu siwo ava va eme.\n8 Ŋɔ megadzi mi o,\nEye dzidzi megaƒo mi o.\nÐe nyemena mia dometɔ ɖe sia ɖe see do ŋgɔ oa, eye nyemeɖe gbeƒãe oa?\nMiawoe nye nye ɖasefowo.\nÐe Mawu aɖe li kpe ɖe ŋunyea?\nAo, Agakpe aɖeke meli o; nyemenya ɖeke o.’”\n9 Legbamèlawo katã la toflokowo wonye,\nEye viɖe aɖeke manɔ woƒe nu lɔlɔ̃awo ŋu o.\nWoƒe ɖaseƒo siawo mekpɔa nu o, eye womenyaa naneke o,\nEya ta ŋu akpe wo mèlawo.\n10 Ame kae mè mawu aɖe alo kɔ̀ legba\nSi ŋu viɖe aɖeke mele o?\n11 Kpɔ ɖa! Ŋu akpe eƒe hadɔwɔlawo katã!\nAmegbetɔ dzro koe aɖaŋudɔwɔlaawo nye.\nWo katã neƒo ƒu, ne woava tɔ ɖi.\nŊɔdzi alé wo, eye ŋu akpe wo katã.\n12 Gbede dea ga dzo me hetsɔa eƒe dɔwɔnu wɔa dɔ le eŋu.\nEtsɔa zu tunɛ,\nEye wòtsɔa eƒe alɔ sesẽ wɔa dɔ le eŋu.\nKe dɔ wunɛ, eye ŋusẽ vɔna le eŋu;\nMenoa tsi o, eya ta ɖeɖi tea eŋu.\n13 Atikpala da dzidzeka; etsɔa ɣe dzĩ taa nu.\nEtsɔa fi kpanɛ, eye wòtsɔa nudzidzega tanɛ.\nEwɔnɛ ɖe ame ƒe nɔnɔme me,\nNe wòanya kpɔ abe amegbetɔ ene,\nNe wòanɔ xɔ me.\n14 Ame aɖe lãa sedertiwo.\nEtia ati aɖe ƒomevi, logoti,\nEye wòlé be nɛ wòtsi le avemetiwo dome.\nEdo oren-ti, eye tsi dza ɖe edzi wòtsi.\n15 Ezu dzodonu na amegbetɔ.\nEtsɔ eƒe ɖe do dzoe heƒu;\nEtsɔ eƒe ɖe do dzoe mè abolo.\nKe etsɔ eƒe ɖe hã wɔ mawui, hede ta agu nɛ.\nEtsɔe wɔ legba hebɔbɔ ɖe eŋkume.\n16 Etsɔ eƒe afã do dzoe;\nEmè lã le eƒe afã la dzi ɖu ɖi ƒo.\nEƒu dzo hegblɔ be:\n“Ehɛ̃! Dzoa kpɔkpɔ na dzo ɖo lãme nam.”\n17 Etsɔ susɔea wɔ mawui, etsɔe wɔ eƒe legbae.\nEye wòbɔbɔna dea ta agu nɛ\nHedoa gbe ɖa nɛ be:\n“Ðem, elabena wòe nye nye mawu.”\n18 Womenya naneke o, eye womesea naneke gɔme o,\nElabena woƒe ŋkuwo nyè tre, ale be womele nu kpɔm o,\nEye woƒe dzi mele nu gɔme sem o.\n19 Wo dometɔ aɖeke mebua tame,\nAlo dzea si nu alo sea nu gɔme ne wòagblɔ be,\n“Metsɔ afã do dzoe,\nMemè abolo le eƒe akawo dzi, eye memè lã le edzi heɖu tso.\nÐe matsɔ susɔea awɔ ŋunyɔnuia?\nAtikpoe made ta agu na?” hã o.\n20 Dzofi ɖumee wòle.\nEƒe dzi si woble la kplɔe trae.\nMate ŋu aɖe eɖokui o, eye megblɔ be:\n“Ðe menye aʋatsoe melé ɖe nye nuɖusi me oa?”\n21 “Ðo ŋku nu siawo dzi, Oo Yakob, Oo Israel,\nElabena nye subɔla nènye.\nNyee mè wò. Nye subɔla nènye.\nOo Israel, nyemaŋlɔ wò be o.\n22 Matutu wò dzidadawo ɖa abe alilikpoe metsɔ tsyɔ wo dzi ene,\nKple wò nu vɔ̃wo ɖa abe alilikpo dodoe metsɔ tsyɔ wo dzi ene.\nTrɔ va gbɔnye elabena magbugbɔ wò aƒle.\n23 “Mi dziƒowo, mitso aseye,\nElabena Afetɔe wɔ esia!\nMi anyigba ƒe gogloƒewo, migli kple dzidzɔ!\nMi towo, mitso aseye!\nWò, ave kple mi emetiwo katã, mitso aseye!\nElabena Afetɔ gbugbɔ Yakob ƒle,\nEye wòɖe eƒe atsyɔ̃ fia le Israel.”\n24 Ale Afetɔ, Ame si gbugbɔ wò ƒle,\nAme si mè wò tso dɔ me ke la, gblɔe nye esi:\n“Nyee nye Afetɔ, ame si wɔ nuwo katã.\nNye ɖekae he dziƒowo me.\nEye mekeke anyigba me.\nAme kae kpe ɖe ŋunye?\n25 Megblẽa nya ƒuƒlu gblɔlawo ƒe dzesiwo me,\nEye nyee nye Ame si doa bometsila afakalawo;\nAme si tɔtɔa nunyalawo,\nKple Ame si trɔa woƒe sidzedze wòzua bometsitsi;\n26 Ame si nana eƒe subɔla ƒe nya vaa eme,\nAme si nana nya siwo eƒe dɔlawo gblɔ ɖi la vaa eme bliboe;\nAme si gblɔ le Yerusalem ŋu be, ‘Woanɔ eme,’\nEye wògblɔ le Yuda duwo ŋu be, ‘Woagbugbɔ wo atso,\nEye mafɔ eƒe glikpowo ɖe tsitrenu’;\n27 Ame si gblɔ na tɔ goglo la be: ‘Mie,\nEye mana wò tɔsisiwo katã namie’;\n28 Ame si gblɔ le Kores ŋu be: ‘Nye lãkplɔvi wònye,\nAwɔ nye didiwo katã dzi ade goe’;\nAme si gblɔ le Yerusalem ŋu be, ‘Woagbugbɔe atso,’\nEye wògblɔ le gbedoxɔ la ŋu be, ‘Woaɖo egɔme anyi.’”\n1 Ale Afetɔ gblɔ na Kores, eƒe amesiamina,\nAme si ƒe nuɖusi melé,\nNe mabɔbɔ dukɔwo ɖe anyi le eŋkume,\nNe maxɔ aʋawɔnuwo le fiawo si,\nNe maʋu ʋɔtru agaveewo le eŋkume,\nAle be agboawo natsi madomado lae nye esi:\n2 “Nye ŋutɔ madze ŋgɔwò,\nEye mana togbɛwo nazu sɔsɔeƒe.\nMagbã akɔbliʋɔtruwo gudugudu,\nEye maŋe gametiwo.\n3 Matsɔ kesinɔnu siwo le blukɔ me\nKple kesinɔnu siwo wodzra ɖo ɖe ɣaɣlaƒe la ana wò,\nNe nàdze sii be nyee nye Afetɔ,\nIsrael ƒe Mawu, Ame si tsɔ wò ŋkɔ le yɔwòm.\n4 Nye subɔla Yakob kple nye ame tiatia Israel tae\nMetsɔ wò ŋkɔ yɔ wò ɖo.\nMetsɔ bubuŋkɔ na wò togbɔ be mèdze sim o hã.\n5 Nyee nye Afetɔ, eye bubu aɖeke megali o.\nNye ɖeɖe koe nye Mawu, ɖeke megali o.\nMado ŋusẽ wò togbɔ be mèdze sim o hã,\n6 Ne amewo nanyae\nLe ɣedzeƒe kple ɣetoɖoƒe\nBe ame aɖeke meli kpe ɖe ŋunye o.\nNyee nye Afetɔ, bubu aɖeke megali o.\n7 Nyee wɔ kekeli, eye nyee wɔ viviti,\nNyee wɔa ŋutifafa, eye nyee hea gbegblẽ vɛ;\nNye Afetɔ, nyee wɔ nu siawo katã.\n8 Mi dziƒowo, midza;\nAlilikpowo nedza dzɔdzɔenyenye.\nAnyigba neke nu, ne xɔname namie,\nEye dzɔdzɔenyenye nemie kplii.\nNye Afetɔ ye wɔe.”\n9 Baba na ame si le dzre hem kple Ewɔla,\nElabena ze kakɛ dzro ko wònye,\nLe ze kakɛ bubuwo dome le anyigba!\nÐe tsu agblɔ na zemela be: “Nu ka wɔm nèlea?”\nEye ɖe wò asinudɔwɔwɔ agblɔ be: “Mèto asi oa”?\n10 Baba na ame si bia fofoa be: “Nu kae nye esi nèdzi?”\nEye wòbia dadaa be: “Nu ka dzim nèle?”\n11 Ale Afetɔ, Israel Ƒe Kɔkɔetɔ kple Emèla, gblɔe nye esi:\n“Ðe miabia nu siwo gbɔna dzɔdzɔ ge lam,\nEye miabia nyam le vinyewo ŋu alo aɖe gbe nam le nye asinudɔwɔwɔwo ŋua?\n12 Nyee wɔ anyigba hewɔ ame ɖe edzi.\nNye ŋutɔ nye asiwoe metsɔ he dziƒo me,\nEye nyee ɖea gbe na eŋunuwo katã.”\n13 “Menyɔ ame aɖe le dzɔdzɔenyenye me,\nEye mana eƒe mɔwo katã nadzɔ.\nEyae atso nye du la,\nEye wòaɖe asi le nye aboyomewo ŋu, menye le ga alo zãnuxɔxɔ ta o,” aʋakɔwo ƒe Afetɔ ye gblɔe.\n14 Ale Afetɔ gblɔe nye esi:\n“Egipte ƒe viɖe kple Etiopia ƒe adzɔnuwo kpakple Sabatɔ tsralaawo\nAva gbɔwò ahazu tɔwò.\nWoanɔ kɔsɔkɔsɔwo me adze yowòme.\nWoava bɔbɔ na wò.\nWoado gbe ɖa na wò agblɔ be: ‘Nyateƒee, Mawu li kpli wò,\nEye ame bubu aɖeke megali o; Mawu bubu aɖeke megali o.’”\n15 Nyateƒee, Mawu si ɣlaa eɖokui nènye,\nOo Israel ƒe Mawu nènye, Xɔnametɔ nènye.\n16 Ŋukpe alé wo katã, eye woado vlo wo;\nLegbamèlawo katã aɖu ŋukpe anɔ yiyim.\n17 Ke Afetɔ atsɔ xɔname mavɔ axɔ na Israel ya.\nŊukpe malé mi alo woado vlo mi tegbee o.\n18 Elabena ale Afetɔ,\nDziƒowɔla, Eya, ame si nye Mawu vavã la,\nAnyigba la Mèla kple Ewɔla, Ame si ɖo egɔme anyi,\nMenye ɖeko wòwɔe dzodzro o, ke boŋ ɖe wòmèe be woanɔ edzi la, gblɔe nye esi:\n“Nyee nye Afetɔ, bubu aɖeke megali o.\n19 Nyemeƒo nu le ɣaɣlaƒe, le anyigba doblukɔ dzi o;\nEye nyemegblɔ na Yakob ƒe dzidzimevi la be:\n‘Midim dzodzro o.’\nNyee nye Afetɔ, ame si gblɔa nya dzɔdzɔe kple nya si le eteƒe.\n20 Miƒo takpli ne miava.\nMi ame siwo si tso dukɔwo me, miwɔ ɖeka miava.\nAme siwo lé woƒe legbawo ɖe ta\nKple ame siwo doa gbe ɖa na mawu si mate ŋu axɔ na ame o la, menya naneke o.\n21 Miƒo nu, eye miagblɔ miaƒe nya.\nMiwɔ ɖeka, mialé nyawo kpɔ.\nAme kae gblɔ esia ɖi tso gbe aɖe gbe ke?\nEye wòɖe gbeƒãe tso blema ke?\nMenye nye, Afetɔ, ye oa?\nMawu bubu aɖeke mekpe ɖe ŋunye o;\nMawu dzɔdzɔetɔ kple Xɔnametɔ menye, bubu aɖeke meli kpe ɖe ŋunye o.\n22 Mi anyigba ƒe mlɔenu nɔlawo katã, mitrɔ ɖe ŋunye, ne miakpɔ ɖeɖe;\nElabena nyee nye Mawu, eye bubu aɖeke megali o.\n23 Metà nye ŋutɔ ɖokuinye;\nNya la do tso nye nu me le dzɔdzɔenyenye me,\nEye magbugbɔ o:\nAme sia ame adze klo nam,\nAɖe sia aɖe aka atam nam le nyateƒe me\n24 Agblɔ be: ‘Nyateƒee, dzɔdzɔenyenye vavãtɔ kple ŋusẽ le Afetɔ me.\nAme siwo katã do dziku ɖe eŋu la ava eŋkume kple ŋukpe.\n25 Afetɔ mee woatso afia dzɔdzɔe na Israel ƒe dzidzimeviwo katã le,\nEye eya mee woaƒo adegbe le.’”\n1 Bel tsyɔ akɔ anyi, Nebo do dɔgɔ̃e.\nWotsɔ woƒe legbawo do agba na lãwo, ɖe agbatsɔlãwo dzi,\nWotsɔ wo do agbae ɖe lã siwo ŋu ɖeɖi te la dzi.\n2 Wo katã wobɔbɔ tsyɔ akɔ anyi;\nKe mawu siawo mate ŋu axɔ na agba la o,\nEye woawo ŋutɔwo yi aboyo me.\n3 “Oo Yakob ƒe aƒe, kple mi Israel ƒe aƒe la ƒe ame susɔeawo katã miɖo tom,\nMi ame siwo ŋu mekpe ɖo tso mia dziɣi, eye metsɔ mi tso vidzidɔ me ke.\n4 Ame ma ke manye va se ɖe esime miaku amegã;\nEye matsɔ mi va se ɖe miaƒe wɔƒoɣi.\nMayi edzi atsɔ mi eye maxɔ na mi.\n5 Ame kae miatsɔm asɔ kplii, alo ana masɔ ta kplii,\nNe míaɖi mía nɔewo?\n6 Ame aɖewo dudua sika tso woƒe akplo me ɖe anyi;\nEye wodaa klosalo le nudanu me.\nWotsɔnɛ naa gbede, eye wòtsɔnɛ wɔa mawui.\nEye wodzea klo dea ta agu nɛ.\n7 Wokɔnɛ ɖe abɔta;\nWokɔnɛ dana ɖe enɔƒe, eye ɖeko wònɔa afi ma.\nMeʋãna le enɔƒe o.\nWodoa ɣli nɛ, gake metɔna o;\nMexɔna na ame aɖeke le xaxa me o.\n8 Miɖo ŋku esia dzi, ne dzi naɖo mia ƒo.\nMi vɔ̃wɔlawo, mina wòade dzi gbɔ na mi.\n9 Miɖo ŋku blemanuwo dzi,\nBe nyee nye Mawu, ɖeke megali o,\nNyee nye Mawu, ɖeke mesɔ kplim o;\n10 Ame si gblɔa nu si ava dzɔ la tso gɔmedzedzea me ke,\nKple nu siwo womewɔ haɖe o la fiana tso gbe aɖe gbe ke.\nMegblɔ be: ‘Nye tameɖoɖo ava eme,\nEye mawɔ nu sia nu si medi la.’\n11 Meyɔ xe ƒonu tso ɣedzeƒe\nKple ame tso anyigba didi aɖe dzi be wòawɔ nye tameɖoɖo dzi.\nMegblɔe, eye mana wòava eme hã.\nMeɖo tame, eye mawɔe hã.\n12 Miɖo tom, mi dzimesẽlawo,\nMi ame siwo le adzɔge tso dzɔdzɔenyenye gbɔ.\n13 Mehe nye dzɔdzɔenyenye va kpuiƒe;\nMele adzɔge o,\nEye nye xɔname matsi megbe o.\nMana xɔname le Zion, eye nye atsyɔ̃ anɔ Israel ŋu.”\n1 Oo Babilon ɖetugbui leaƒe,\nÐi ɖe anyi, ne nàbɔbɔ nɔ ke me.\nBɔbɔ nɔ anyigba, afi si fiazikpui aɖeke mele o,\nWò Kaldea vinyɔnu.\nElabena womagayɔ wò azɔ be vi malɔ̃nugbɔa kple ame si wowɔ vi na o.\n2 Tsɔ té nàtu wɔ.\nÐe wò motsyɔnu ɖi.\nÐe awudziwui la ɖi, klo nu le afɔ ŋu.\n3 Wò ama adze.\nWoakpɔ wò ŋukpeƒe.\nMabia hlɔ̃, eye ame aɖeke maxe mɔ nam o.\n4 “Ame si gbugbɔ mí ƒle.\n—Eŋkɔe nye aʋakɔwo ƒe Afetɔ—\nEyae nye Israel Ƒe Kɔkɔetɔ la.”\n5 Oo, Kaldea vinyɔnu,\nZi ɖoɖoe kpoo nàbɔbɔ nɔ anyi, eye nàyi ɖe blukɔ me;\nWomagayɔ wò azɔ be Fiaɖuƒewo Ƒe Aƒenɔ o.\n6 Medo dɔmedzoe ɖe nye dukɔ ŋu.\nMegblẽ kɔ ɖo na nye domenyinu la,\nEye metsɔ wo de asi na wò.\nKe mèkpɔ nublanui na wo o.\nÈtsɔ kɔkuti kpekpe ɖo amegãɖeɖi gɔ̃ hã dzi.\n7 Ègblɔ be: “Manye Aƒenɔ ɖaa tegbee.”\nMèna nu siawo de dzi gbɔ na wò o;\nMèbu ale si nuwo ava wu enui la ŋu o.\n8 Azɔ see, wò, nyɔnu agbeɖula,\nSi nɔ anyi ɖi bɔkɔɔ, si gblɔna le eƒe dzi me be:\n“Nye koe, ame bubu aɖeke megali o.\nNyemazu ahosi o.\nEye viwo maku nam akpɔ o.”\n9 Ke nu eve siawo adzɔ ɖe dziwò zi ɖeka kpata, le ŋkeke ɖeka dzi:\nViwòwo aku, eye àzu ahosi.\nNu siawo katã adzɔ ɖe dziwò\nLe wò dzosasa geɖeawo kple wò gbesa gbogboawo ta.\n10 Èɖo ŋu ɖe wò vɔɖivɔ̃ɖi ŋu.\nÈgblɔ be: “Ame aɖeke mele kpɔyem o.”\nWò nunya kple wò sidzedzee kplɔ wò trae,\nEye nègblɔ le wò dzi me be: “Nye koe, ame bubu aɖeke megali o.”\n11 Gbegblẽ ava dziwò,\nEye wò gbesa aɖeke mate ŋu atsi enu o.\nHiã atu wò, eye màte ŋu axe mɔ ɖe enu o.\nGbegblẽ si tɔgbi medzɔ ɖe dziwò kpɔ o la aƒo ɖe dziwò kpoyi.\n12 Lé wò gbesawo kple wò dzosasa geɖeawo,\nSiwo ŋu nèku kutri le tso wò ɖevime ke me ɖe asi.\nÐewohĩ woaɖe vi na wò;\nÐewohĩ àte ŋu atsɔ wo ado ŋɔdzi na ame.\n13 Wò aɖaŋuɖola geɖeawo ƒe nu ti kɔ na wò.\nNa woatso azɔ, ne woaxɔ na wò,\nAme siwo subɔa dziƒowo, ame siwo léa ŋku ɖe ɣletiviwo ŋu,\nAme siwo gblɔa nu siwo gbɔna dzɔdzɔ ge ɖe dziwò la ɖi\nLe dzinu yeyewo dzi.\n14 Kpɔ ɖa! Wole abe ahɔ̃liti ene.\nDzo afiã wo.\nWomate ŋu aɖe wo ɖokui tso dzoƒaɖe ƒe ŋusẽ la nu o.\nWomenye dzoka xɔxɔ si woaƒu o,\nEye womenye dzo si gbɔ woanɔ anyi ɖo o.\n15 Aleae wò gbesalawo anɔ na wò,\nAme siwo nètso hloloe kplii tso wò ɖevime ke.\nWoatsa tsaglãla, eye wo dometɔ ɖe sia ɖe alé eƒe mɔ tsɔ.\nAme aɖeke manɔ anyi axɔ na wò o.\n1 Mise nya sia, Yakob ƒe aƒe,\nMi ame siwo yɔa Israel ƒe ŋkɔ ɖe mia ɖokui ŋu,\nEye miedzɔ tso Yuda ƒe tsiwo me,\nMi ame siwo tsɔ Afetɔ ƒe ŋkɔ le atam kam,\nEye mieyɔa Israel ƒe Mawu la ŋkɔ,\nTogbɔ be menye le nyateƒe kple dzɔdzɔenyenye me o hã.\n2 Elabena woyɔa du kɔkɔe la ɖe wo ɖokuiwo ŋu,\nEye wodia Israel ƒe Mawu,\nSi ŋkɔe nye aʋakɔwo ƒe Afetɔ, ƒe kpekpeɖeŋu.\n3 “Megblɔ blemanyawo na mi tso gbe aɖe gbe ke.\nNye ŋutɔ nye nu mee wodo tso,\nEye mena wosee.\nMewɔe zi ɖeka kpata, eye wova eme.\n4 Elabena menya ale si wò dzi me sẽe,\nWò kɔ lia abe gakpo ene, eye wò ŋgonu nye akɔbli,\n5 Megblɔe na wò tso gbe aɖe gbe ke.\nMena nèsee hafi wova dzɔ,\nNe màgagblɔ be: ‘Nye legbae wɔe;\nNye nu kpakpɛ kple nye galegbae na wòdzɔ o.’\n6 Èsee, eye nèkpɔ nu siawo katã.\nÐe màɖe gbeƒãe oa?\nTso fifia dzi la, maɖe gbeƒã nu yeyewo na mi,\nNu ɣaɣla siwo wodzra ɖo, siwo mienya o la.\n7 Fifiae mele wo wɔm, eye menye tso blema o,\nMiese wo ŋkɔ kpɔ abe egbea ene o,\nNe màgagblɔ be: ‘Kpɔ ɖa! Menya wo xoxo’ o.\n8 Ao, mèsee kpɔ o, mènyae o,\nEye wò to meʋu tsã o.\nElabena menyae be ame mawɔnuteƒee nènye,\nEye woyɔa wò be ‘vodala tso esime wodzi wò.’\n9 Ke malé nye dziku nu le nye ŋkɔ ta,\nMalé ɖokuinye le ŋuwò le nye kafukafu ta,\nEye nyematsrɔ̃ wò o.\n10 Kpɔ ɖa! Medza ŋuwò, ke menye abe klosalo ene o.\nMedo wò kpɔ le fuwɔame ƒe nulólokpo me.\n11 Mawɔe le nye ŋutɔ tanye, ɛ̃ nye ŋutɔ tanyee mawɔe ɖo,\nElabena nu ka tae maɖe mɔ woado vlom?\nNyematsɔ nye ŋutikɔkɔe na ame bubu aɖeke o.\n12 Oo Yakob kple wò Israel, si meyɔ, miɖo tom.\nAme ma koe meganye. Nyee nye gbãtɔ; eye nye kee nye mlɔetɔ.\n13 Nye ŋutɔe tsɔ nye asi ɖo anyigba gɔme anyi,\nEye nye nuɖusie he dziƒowo me.\nNe meyɔ wo la, wo katã wova tsia tsitre ɖi.\n14 Mi katã miƒo ƒu, ne miasee.\nWo dometɔ kae gblɔ nya siawo?\nAfetɔ lɔ̃ eya amea.\nAwɔ nu si wòlɔ̃ la ɖe Babilon ŋu,\nEye eƒe alɔ ava Kaldeatɔwo dzi.\n15 Nyee ƒo nu, eye meyɔe.\nMekplɔe vɛ, eye eƒe mɔwo adze edzi.\n16 Mite ɖe ŋunye, ne miase nya sia.\nTso gɔmedzedzea me ke la, nyemeƒo nu le bebeme o.\nMele eteƒe esime wòva eme.”\nAzɔ Aƒetɔ Dziɖulagã Afetɔ dɔm kple eƒe gbɔgbɔ.\n17 Ale Afetɔ, Ame si gbugbɔ wò ƒle, Israel Ƒe Kɔkɔetɔ la, gblɔe nye esi:\n“Nye Afetɔe nye wò Mawu,\nNyee nye ame si fiaa nu wò be wòaɖe vi na wò,\nAme si kplɔa wò toa mɔ si dzi wòle be nàto.\n18 Ne ɖe nàɖo to nye sededewo ɖe!\nAnye ne wò ŋutifafa anɔ abe tɔsisi ene,\nEye wò dzɔdzɔenyenye anɔ abe ƒutsotsoewo ene.\n19 Anye ne wò dzidzimeviwo asɔ gbɔ abe ke ene,\nEye viwòwo asɔ gbɔ abe kekuiwo ene hafi.\nWomaɖe woƒe ŋkɔ ɖa alo atsrɔ̃e ɖa le ŋkunyeme o.”\n20 Mido go tso Babilon!\nMisi le Kaldeatɔwo gbɔ!\nMitsɔ dzidzɔɣli ɖe gbeƒãe! Mina woasee!\nMina wòade anyigba ƒe mlɔenu ke.\nMigblɔ be: “Afetɔ gbugbɔ eƒe subɔla Yakob ƒle.\n21 Esi wòkplɔ wo to gbegbe la, tsikɔ mewu wo o.\nEna tsi do tso agakpe me na wo;\nEfe agakpe hena tsi si tso eme bababa.”\n22 Afetɔ be: “Ŋutifafa aɖeke meli na ame vɔ̃ɖiwo o.”\n1 Mi ƒukpowo, miɖo tom,\nEye mi dukɔ siwo le didiƒe ʋĩi, milé to ɖe ŋunye.\nAfetɔ yɔm hafi wodzim.\nEyɔ nye ŋkɔ tso esime menɔ danye ƒe dɔ me ke.\n2 Ewɔ nye nu abe yi ɖaɖɛ ene;\nEɣlam ɖe eƒe asi ƒe vɔvɔli te.\nEtsɔm wɔ aŋutrɔ ɖaɖɛ;\nEɣlam ɖe eƒe daku me.\n3 Egblɔ nam be: “Oo Israel, nye subɔla nènye,\nWò ame si dzi mato aɖe nye atsyɔ̃ afia.”\n4 Ke megblɔ be: “Meku kutri dzodzro.\nMegblẽ nye ŋusẽ ɖe yame dzodzro.\nKe hã vavãe, Afetɔ si mee nye nyawo le,\nEye nye fetu le nye Mawu gbɔ.”\n5 Azɔ Afetɔ, Ame si mèm tso dɔ me menye eƒe subɔla la\nGblɔ nam be makplɔ Yakob agbɔe na ye,\nNe Israel naƒo ƒu ɖe ye gbɔ.\nBubu anɔ ŋunye le Afetɔ ŋkume,\nEye nye Mawu azu nye ŋusẽ.\n6 Eye wògblɔ be: “Menye nu tsɛ wònye be nànye nye subɔla,\nAfɔ Yakob ƒe toawo ɖe tsitrenu,\nEye nàkplɔ Israel ƒe ame siwo ta wokpɔ la agbɔe o.\nMetsɔ wò na be nànye dukɔwo ƒe kekeli hã,\nAle be nye xɔname nade anyigba ƒe mlɔenu ke.”\n7 Ale Afetɔ, Ame si gbugbɔ Israel ƒle, eƒe Kɔkɔetɔ la, gblɔ na ame si wodo vloe, ame si dukɔ la nyɔŋui, ame si nye dziɖulawo ƒe subɔvie nye esi:\n“Fiawo akpɔe, eye woatso ɖe tsitrenu,\nLe Afetɔ, Ame si nye nuteƒewɔla,\nIsrael Ƒe Kɔkɔetɔ si tia wò la ta.”\n8 Ale Afetɔ gblɔe nye esi:\n“Metɔ na wò le amenuveɣi,\nEye mekpe ɖe ŋuwò le xɔxɔgbe;\nMekpɔ tawò, ne matsɔ wò ana nànye nubabla na dukɔ la,\nNe nàgaɖo anyigba la te,\nNe nàna domenyinu siwo zu gbegbe la nagasu wo si,\n9 Ne nàgblɔ na gamenɔlawo be, ‘Mido go!’\nEye na ame siwo le viviti me be, ‘Miva gota!’\nWoaɖu gbe le mɔ to,\nEye woƒe gbeɖuƒe anɔ toƒewo katã.\n10 Dɔ kple tsikɔ mawu wo o,\nEye dzoxɔxɔ alo ɣe maɖu wo o.\nElabena ame si kpɔ nublanui na wo la akplɔ wo,\nEye wòakplɔ wo ato tsidzɔƒewo.\n11 Mana nye towo katã nazu mɔ,\nEye nye mɔ gãwo akɔ dzi.\n12 Kpɔ ɖa, ame siawo atso didiƒe ava,\nEye ɖewo atso dziehe kple ɣetoɖoƒe ava,\nEye bubuwo hã atso Sinim-nyigba dzi.”\n13 Mi dziƒowo, migli kple dzidzɔ, anyigba, tso aseye.\nTowo netso aseye ahagli kple dzidzɔ.\nElabena Afetɔ fa akɔ na eƒe dukɔ la,\nEye wòkpɔ nublanui na eƒe ame siwo le fu kpem.\n14 Ke Zion le gbɔgblɔm be:\n“Afetɔ gblẽm ɖi, eye Afetɔ ŋlɔm be.”\n15 Ðe nyɔnu aŋlɔ eƒe vidzĩ be,\nAlo wòagbe nublanuikpɔkpɔ na eƒe dɔmevia?\nNe nyɔnu siawo aŋlɔ be hã la, nye ya nyemaŋlɔ wò be gbeɖe o.\n16 Kpɔ ɖa! Meŋlɔ wò ɖe nye asi me.\nWò gliwo le ŋkunyeme ɖaa.\n17 Viwòwo ɖe abla va.\nAme siwo gbã wò hegblẽ dowòme la adzo le gbɔwò.\n18 Fɔ mo dzi nàtsa ŋku godoo eye nàkpɔ nu.\nWo katã wole ƒu ƒom ɖekae.\nAfetɔ be: “Zi ale si mele agbe la,\nÀdo wo katã abe atsyɔ̃ɖonu ene,\nEye àdo wo abe ale si ŋugbetɔ doa nui ene.\n19 Togbɔ be nɔwòƒewo zu aƒedo kple gbegbe, eye wò anyigba gblẽ hã la,\nAzɔ la, anɔ sue akpa na ame siwo le afi ma,\nEye miwòlawo anɔ adzɔge ʋĩi.\n20 Vi siwo wodzi le viwòwo ƒe ku megbe la agblɔ nàse be:\n‘Teƒe sia xaxa nam akpa.\nDi teƒe nam manɔ.’\n21 Eye àgblɔ le wò dzi me be:\n‘Esi wònye nyɔnu si ƒe viwo ku menye, eye metsi ko,\nWoɖe aboyom, eye mezu gamenɔla ɖe,\nKe ame kae dzi vi siawo nam?\nAme kae nyi ame siawo?\nKpɔ ɖa! Nye ɖeka ko wogblẽ ɖi,\nKe afi kae ame siawo tso?’”\n22 Ale Aƒetɔ Dziɖulagã Afetɔ gblɔe nye esi:\n“Kpɔ ɖa! Mado nye asi ɖe dzi na dukɔwo,\nEye mado nye dzesiti ɖe dzi na dukɔwo.\nWoakɔ viwòŋutsuwo ɖe abɔ dome avɛ,\nEye woakɔ viwònyɔnuwo ɖe abɔta avɛ.\n23 Fiawo anye viwòwo dzi kpɔlawo,\nEye woƒe fianyɔnuwo ana no wo na wò.\nWoabɔbɔ atsyɔ mo anyi ɖe ŋkuwòme,\nEye woaɖuɖɔ ke le wò afɔ ŋu,\nNe nàdze sii be, nyee nye Afetɔ,\nEye be nyemana ŋu nakpe ame siwo le mɔ kpɔm nam la o.”\n24 Ðe woate ŋu axɔ ame siwo wolé la le kalẽtɔ sia,\nAlo ɖe woate ŋu axɔ na ame siwo ŋutasẽla ɖe aboyoe laa?\n25 Gake ale Afetɔ gblɔe nye esi:\n“Woakplɔ ame siwo kalẽtɔ ɖe aboyoe la adzoe,\nEye woaxɔ na ame siwo ŋutasẽla lé la.\nMawɔ avu kple ame si le avu wɔm kpli wò,\nEye maxɔ na viwòwo.\n26 Mana ame siwo sẽa ŋuta le ŋuwò la naɖu woawo ŋutɔwo ƒe lã,\nEye woano woawo ŋutɔwo ƒe ʋu amu abe wain yeye ene.\nEye amewo katã anyae be, nyee nye Afetɔ,\nWò Xɔnametɔ, kple Ame si gbugbɔ wò ƒle,\nYakob Ƒe Ŋusẽtɔ la.”\n1 Ale Afetɔ gblɔe nye esi:\n“Afi kae mia dada si megbe la ƒe srɔ̃gbegbalẽ le?\nAlo nye fetɔ kae metsɔ mi dzra na?\nKpɔ ɖa! Miawo ŋutɔwo miaƒe vodadawo tae wotsɔ mi dzra ɖo,\nEye miawo ŋutɔwo miaƒe dzidadawo tae wogbe mia dada ɖo.\n2 Nu ka tae esi meva la, ame aɖeke meli o?\nNu ka tae esi meyɔ ame la, ame aɖeke metɔ o?\nÐe nye alɔ to ɖe eme, ale be mate ŋu aɖe ame oa,\nAlo ɖe ŋusẽ mele asinye be maxɔ na ame oa?\nKpɔ ɖa! Meblu ɖe atsiaƒu ta wòmie;\nMena tɔsisiwo zu gbegbe.\nWo me lãwo ƒaƒã, elabena tsi mie le wo ŋu,\nEye woku le tsikɔwuame ta.\n3 Meta blukɔ na dziƒowo,\nEye metsyɔ akpanya na wo.”\n4 Aƒetɔ Dziɖulagã Afetɔ tsɔ nusrɔ̃viwo ƒe aɖe nam,\nNe manya nya si tututu magblɔ na ame si ŋu ɖeɖi te.\nEnyɔam ŋdi sia ŋdi;\nEʋua to nam, ne mase nu abe nusrɔ̃vi ene.\n5 Aƒetɔ Dziɖulagã Afetɔ ʋu to nam,\nEye nyemedze aglã o.\nNyemetrɔ ɖe afi bubu o.\n6 Metrɔ nye dzime na ame siwo ƒom,\nEye metrɔ nye tome na ame siwo nyɔa fu.\nNyemeɣla nye mo ɖe vlododo kple taɖeɖe o.\n7 Ke Aƒetɔ Dziɖulagã Afetɔ akpe ɖe ŋunye.\nEsia tae ŋu makpem o.\nEsia tae mena nye mo sẽ abe ahliha ene,\nEye menyae be ŋu makpem o.\n8 Ame si tsoa afia dzɔdzɔe nam la le kpuiƒe.\nAme kae ate ŋu atsɔ nya ɖe ŋunye?\nNena míatso ɖe mía nɔewo ŋu.\nAme kae tsɔ nya ɖe ŋunye?\nNete ɖe ŋunye.\n9 Kpɔ ɖa! Aƒetɔ Dziɖulagã Afetɔ akpe ɖe ŋunye.\nAme kae abu fɔm?\nKpɔ ɖa! Wo katã woanyunyɔ abe avɔ ene.\nAgbagblaʋui aɖu wo.\n10 Mia dometɔ kae vɔ̃a Afetɔ\nHeɖoa to eƒe subɔla ƒe gbe?\nAme kae zɔ viviti tsiɖitsiɖi me afi si kekeli aɖeke mele o?\nNeɖo ŋu ɖe Afetɔ ƒe ŋkɔ ŋu, eye wòaziɔ ɖe eƒe Mawu ŋu.\n11 “Kpɔ ɖa! Mi ame siwo katã doa dzo,\nEye mienana dzoxiwo hlẽna,\nMizɔ le miaƒe dzo ƒe kekeli\nKple dzoxi siwo lé dzo la nu.\nNu si miakpɔ tso asinye mee nye be:\nMiamlɔ vevesese ɖeɖe ko me.\n1 “Mi ame siwo tia dzɔdzɔenyenye yome,\nMi ame siwo le Afetɔ dim la, miɖo tom.\nMilé ŋku ɖe agakpe si me woɖe mi tsoe\nKple kpegbãƒe si me woɖe mi tsoe la ŋu.\n2 Miɖe ŋku ɖe mia fofo Abraham\nKple Sara si dzi mi la.\nElabena eya ɖekae li esime meyɔe,\nEye meyrae wòdzi ɖe edzi.\n3 Elabena Afetɔ afa akɔ na Zion.\nAfa akɔ na eƒe aƒedowo katã,\nEye wòawɔ eƒe gbegbe wòanɔ abe Eden-bɔ ene\nKple eƒe tagba abe Afetɔ ƒe abɔ ene.\nWoatso aseye ahakpɔ dzidzɔ le eme,\nEye akpedada kple haƒoƒo aɖi le eme.\n4 Oo, nye dukɔ, lé to ɖe ŋunye,\nNye dukɔ, miƒu to anyi ɖe ŋunye.\nElabena sedede atso gbɔnye,\nEye maɖo nye ʋɔnu dzɔdzɔe dɔdrɔ̃ anyi abe kekeli ene na dukɔwo.\n5 Nye dzɔdzɔenyenye tu aƒe.\nNye xɔname ado,\nEye nye alɔwo adrɔ̃ ʋɔnu dukɔwo.\nNyee ƒukpowo akpɔ mɔ na,\nEye woakpɔ nye alɔ sinu.\n6 Mifɔ mo dzi miakpɔ dziƒowo,\nEye mide mo to miakpɔ anyigba.\nElabena dziƒowo akaka eye wo nu ayi abe dzudzɔ ene;\nAnyigba anyunyɔ abe avɔ ene,\nEye edzinɔlawo aku abe muwo ene.\nKe nye xɔname anɔ anyi tegbee,\nEye nye dzɔdzɔenyenye nu mayi akpɔ o.\n7 Mi ame siwo nya dzɔdzɔenyenye,\nDukɔ si ƒe dzi me nye se la le, miɖo tom.\nMigavɔ̃ amegbetɔ si kuna ƒe vlodoame o,\nEye woƒe amedzudzu megadzi ŋɔ na mi o.\n8 Elabena agbagblaʋui aɖu wo abe avɔ ene,\nEye tsiƒomee aɖu wo abe lãfuvɔ ene.\nKe nye dzɔdzɔenyenye anɔ anyi tegbee,\nEye nye xɔname anɔ anyi le dzidzimewo katã me.”\n9 Nyɔ! Nyɔ! Oo Afetɔ ƒe alɔ,\nNe nàta ŋusẽ.\nNyɔ abe le blemaŋkekewo me ene, abe le dzidzime siwo va yi la ŋɔli ene.\nÐe menye wòe ŋe Rahab kakɛkakɛe,\nEye nèƒo nu ɖe ƒumelã klitsu la oa?\n10 Ðe menye wòe na atsiaƒu, tɔ goglo la, me tsiwo mie oa?\nAme si na atsiaƒu gɔme zu mɔ, be ame siwo wogbugbɔ ƒle la nato edzi oa?\n11 Ame siwo Afetɔ ɖe la atrɔ agbɔ.\nWoava Zion kple aseyetsotso,\nEye woakpɔ dzidzɔ tegbee.\nWoatso aseye ahakpɔ dzidzɔ,\n12 “Nye ŋutɔe nye Ame si le akɔ fam na mi.\nNu ka tae nàvɔ̃ amegbetɔ, si gbɔna kuku ge,\nKple amegbetɔvi, si ayrɔ abe gbe mumu ko ene?\n13 Nu ka tae nàŋlɔ Wɔwòla Afetɔ,\nAme si he dziƒowo me, eye wòɖo anyigba gɔme anyi ya be?\nVɔvɔ̃ léa wò gbe sia gbe le ameteɖeanyila ƒe dziku ta,\nAbe ɖe wòate ŋu atsrɔ̃ wò ene.\nAfi kae ameteɖeanyila ƒe dziku la le?\n14 Woaɖe ga ame si do dɔgɔ̃e le kɔsɔkɔsɔwo me la kpuie,\nMaku ahayi yɔdo me,\nAlo abolo nahiãe o.\n15 Ke nye Afetɔe nye wò Mawu,\nAme si blua atsiaƒu be eƒe tsotsoewo nadze agbo\n—Eŋkɔe nye aʋakɔwo ƒe Afetɔ.\n16 Matsɔ nye nyawo ade nuwò,\nEye matsɔ nye asi ƒe vɔvɔli atsyɔ dziwò,\nNe maɖo dziƒowo wo teƒe ahaɖo anyigba gɔme anyi,\nEye magblɔ na Zion be: ‘Nye dukɔ nènye.’\n17 Nyɔ! Nyɔ! Oo Yerusalem, fɔ,\nWò ame si no Afetɔ ƒe dɔmedzoekplu tso eƒe asi me.\nÈno kplu la;\nÈno kplu si nana wozɔna sagasaga la ƒiaƒiaƒia.\n18 Vi siwo katã wòdzi la dometɔ aɖeke meli akplɔe o,\nEye vi siwo wònyi la dometɔ aɖeke meli alé eƒe alɔnu o.\n19 Nu eve siawoe dzɔ ɖe dziwò.\nAme kae ase veve ɖe nuwò?\nGbegblẽ kple tsɔtsrɔ̃, dɔwuame kple yi!\nAme kae afa akɔ na wò?\n20 Viwòwo ku ƒenyi.\nWomlɔ kpɔdomeewo katã ƒe dzogoewo dzi\nAbe sẽ siwo mɔ̃ ɖe ene.\nAbe ame siwo Afetɔ ƒe dziku helĩhelĩ, wò Mawu ƒe mokaname, ɖi ƒo na ene.”\n21 Eya ta ɖo to nàse nya sia,\nOo, nyɔnu fukpela si mu aha evɔ mèno wain hafi o.\n22 Ale wò Aƒetɔ, Afetɔ wò Mawu, ame si ʋlia eƒe dukɔ ta, gblɔe nye esi:\n“Kpɔ ɖa! Maxɔ kplu si nana wozɔna sagasaga,\nKplu, si nye nye dɔmedzoekplu la le asiwò;\nMàganoe akpɔ o.\n23 Matsɔe ade ame siwo wɔ funyafunya wò la si me,\nAme siwo gblɔ na wò be, ‘Bɔbɔ, ne míazɔ dziwò ayi,’\nAle be nètsɔ wò dzime wɔ anyigbae\nAbe mɔ ene na wo be woazɔ edzi.”\n1 Nyɔ! Oo Zion, Nyɔ! Ne nàta wò ŋusẽ!\nOo, du kɔkɔe Yerusalem, do wò awu dzeaniwo!\nElabena aʋamatsomatsotɔ kple ame makɔmakɔ magava mewò azɔ o.\n2 Oo Yerusalem, ʋuʋu ke le ɖokuiwò ŋu, tso nàbɔbɔ nɔ anyi.\nOo, Zion vinyɔnu si woɖe aboyoe, ɖe ga si wode kɔ na wò la ɖi.\n3 Elabena ale Afetɔ gblɔe nye esi:\n“Wotsɔ mi dzra naneke maxɔmaxɔe,\nEye menye ga tsɔ ge woala agbugbɔ aƒle mi o.”\n4 Elabena ale Aƒetɔ Dziɖulagã Afetɔ gblɔe nye esi:\n“Egipte ye nye dukɔ la yi ɖanye amedzro le gbã;\nEmegbe Asiria te wo ɖe anyi yakatsyɔ.”\n5 Afetɔ be: “Azɔ nu kae mawɔ le nɔnɔmea ŋu?\nElabena wokplɔ nye amewo dzoe naneke manamanae.\nAfetɔ be: Wo dzi ɖulawo le aseye tsom,\nEye wole vlo dom nye ŋkɔ gbe sia gbe.\n6 Esia ta nye dukɔ adze si nye ŋkɔ;\nEsia ta woadze sii gbe ma gbe be nyee nye Ame si le nu ƒom.\nKpɔ ɖa! Nyee!”\n7 Du nyui xɔla ƒe afɔwo nya kpɔ le towo dzi loo,\nEya, ame si ɖea gbeƒã ŋutifafa,\nAme si hea nu si nyo wu ŋuti nya nyui vanɛ,\nAme si ɖea gbeƒã xɔname,\nAme si gblɔ na Zion be: “Wò Mawu zu Fia!”\n8 Se ɖa! Wò gbetakpɔlawo ƒe gbe de dzi.\nWo katã wokɔ woƒe gbewo dzi do dzidzɔɣli;\nElabena ne Afetɔ kplɔ Zion gbɔe la, woakpɔe kple woƒe ŋkuwo.\n9 Mi Yerusalem ƒe aƒedowo, mi katã mido dzidzɔɣli,\nElabena Afetɔ fa akɔ na eƒe dukɔ la; egbugbɔ Yerusalem ƒle.\n10 Afetɔ klo nu le eƒe alɔ kɔkɔe la ŋu le dukɔwo katã ŋkume;\nEye anyigba ƒe mlɔenuwo katã akpɔ mía Mawu ƒe xɔxɔdɔwo.\n11 Mite ɖa, mite ɖa, miʋu tso afi ma, migaka asi nu makɔmakɔ aɖeke ŋu o!\nMido go le eme, miwɔ mia ɖokui kɔkɔe,\nMi Afetɔ ƒe nutsɔlawo.\n12 Elabena miatsɔ dzitsitsi aʋu adzo o,\nEye menye sisi ge miala adzo o,\nElabena Afetɔ adze mia ŋgɔ,\nEye Israel ƒe Mawu la axe megbe na mi.\n13 Kpɔ ɖa! Nye dɔla awɔ nu le gɔmesese deto me.\nWoadoe ɖe dzi,\nWoado kɔkɔe, eye woado gãe.\n14 Ale si ame geɖewo ƒe nu ku le eŋuti la,\n—Elabena eƒe dzedzeme vloe wu ame bubuwo katã tɔ sãsãsã,\nEye eƒe kpɔkpɔme vloe wu amegbetɔviwo tɔ kura—\n15 Nenema kee wòado voɖi na dukɔ geɖewo.\nFiawo ƒe nu ade ga le eŋkume,\nElabena nu si ŋu nya womegblɔ na wo kpɔ o lae woakpɔ,\nEye nu si womese kpɔ o la ŋue woatrɔ susu ɖo.\n1 Ame kae xɔ nya si wose tso mía gbɔ la dzi se?\nEye ame kae woɖe Afetɔ ƒe alɔ fia?\n2 Adzè abe atilɔ fẽ ene le eŋkume, abe ke si dzè tso anyigba ƒuƒu me ene.\nMedze bubumee o, eye atsyɔ̃ hã medze le eŋu o;\nNe míekpɔe la, eƒe dzedzeme menaa eƒe nu nyoa mía ŋu o.\n3 Amewo do vloe, eye wogbee,\nEnye ŋutsu si to vevesese me eye wònya nu si dɔléle nye.\nEle ko abe ɖe woɣla eƒe ŋkume ɖe mí ene.\nWodo vloe, eye míebui ɖe naneke me o.\n4 Le nyateƒe me la, eyae de ta míaƒe dɔlélewo te,\nEye wòtsɔ míaƒe vevesesewo ɖo eɖokui dzi.\nKe míawo ya míebui abe ame si wowɔ fui, ame si Mawu ƒo, eye wòna wòkpe fu ene.\n5 Ke míaƒe dzidada tae woƒo nu ɖee ɖo;\nWogbãe gudugudu le míaƒe vodadawo ta.\nWohe to nɛ be míakpɔ ŋutifafa,\nEye eƒe abiwoe na woda gbe le mía ŋu.\n6 Mí katã míetra mɔ abe alẽwo ene,\nMía dometɔ ɖe sia ɖe lé eƒe mɔ tsɔ,\nKe Afetɔ na mí katã míaƒe vodada va edzi.\n7 Wotee ɖe anyi, eye wòɖe mɔ wowɔ fui,\nKe meke nu o.\nWokplɔe abe alẽ ene yi wuwuƒe;\nAbe ale si alẽnɔ zia ɖoɖoe le eƒe fukolawo ŋkume ene,\n8 Wozi edzi, eye wodrɔ̃ ʋɔnui hekplɔe yii;\nEye ame kae atsi dzi ɖe eƒe dzidzimeŋunyawo ŋu?\nElabena woɖee ɖa le agbagbeawo ƒe anyigba dzi;\nWoƒoe le nye dukɔ ƒe dzidada ta.\n9 Esi wòku la, woɖe yɔdo nɛ ɖe ame vɔ̃ɖiwo\nKple kesinɔtɔwo dome,\nEvɔ mewɔ nu gbegblẽ aɖeke o,\nEye beble aɖeke menɔ eƒe nu me o hafi.\n10 Ke enye Afetɔ ƒe lɔlɔ̃nu be yeagbãe gudugudu; eɖe mɔ wòkpe fu.\nMawu, ne àtsɔ eƒe agbe aɖo anyi abe fɔɖivɔsa ene la,\nAkpɔ eƒe dzidzimeviwo, ana eƒe ŋkekewo nadzi ɖe edzi,\nEye Afetɔ ƒe didi ava eme to edzi.\n11 Nu siwo wòakpɔ ana eƒe dzi nadze eme le eƒe fukpekpe ta.\nAme dzɔdzɔe, nye subɔla la ƒe sidzedze,\nAna tenɔnɔ dzɔdzɔe nasu ame geɖewo si,\nEye atsɔ woƒe vodadawo aɖo eɖokui dzi.\n12 Esia ta mana gomee ɖe ame geɖewo dome,\nEye wòama aboyonu kple kalẽtɔwo,\nElabena etsɔ eƒe agbe de ku me,\nEye wobui kpe ɖe vodalawo ŋu;\nEde ta ame geɖewo ƒe nu vɔ̃ te,\nEye wòxɔ nya ɖe vodalawo nu.\n1 “Wò konɔ si medzi vi o, tso aseye!\nWò nyɔnu si melé ku kpɔ o, tso aseye, nàgli kple dzidzɔ,\nElabena nyɔnu si wogblẽ ɖi la ƒe viwo sɔ gbɔ\nWu nyɔnu si gbɔ srɔ̃a le la ƒe viwo,” Afetɔ ye gblɔe.\n2 “Keke wò agbadɔ ƒe nɔƒe ɖe enu.\nKeke wò avɔgbadɔ gã la ƒe agbadɔvɔwo me.\nMègahe asi ɖe megbe o. Didi wò agbadɔkawo ɖe enu,\nEye nàƒo wò tsyotiwo ɖe to sesĩe.\n3 Elabena àkeke ɖe ɖusi kple mia me.\nWò dzidzimeviwo axɔ dukɔwo woazu wo tɔ,\nEye woanɔ du siwo zu aƒedo la me.\n4 Mègavɔ̃ o, elabena womado ŋukpe wò o;\nMègabu ɖokuiwò ame ɖigbɔe o, elabena màɖu ŋukpe o.\nElabena àŋlɔ wò ɖetugbuimeŋukpe la be,\nEye màgaɖo ŋku wò ahosinyenye ƒe ŋukpe la dzi azɔ o.”\n5 “Elabena Wɔwòla Gã la le abe srɔ̃wò ene,\nEŋkɔe nye aʋakɔwo ƒe Afetɔ,\nEye Israel ƒe Kɔkɔetɔ lae nye Ame si gbugbɔ wò ƒle.\nWoayɔe be anyigba blibo la katã ƒe Mawu.\n6 Elabena Afetɔ yɔ wò abe srɔ̃nyɔnu si wogblẽ ɖi, eye wòle nu xam ene\nAbe ame si ɖe srɔ̃ le ɖetugbuime eye wogbee la ene,” wò Mawu ye gblɔe.\n7 “Elabena megblẽ wò ɖi vie ko,\nKe matsɔ nublanuikpɔkpɔ gã aƒo nuwò ƒu ake.\n8 Esi nye dɔmedzoe nyra la, meɣla nye ŋkume ɖe wò vie,\nKe matsɔ lɔlɔ̃ si nu metsina o la akpɔ nublanui na wò,” Afetɔ, Ame si gbugbɔ wò ƒle, ye gblɔe.\n9 “Esia le nam abe Noa ƒe ŋkekeawo ene.\nAle si ko meka atam be Noa ƒe tsiɖɔɖɔa magaɖe anyigba azɔ o la,\nNenema kee meka atam be nyemagado dziku ɖe ŋuwò alo aka mo na wò azɔ o.\n10 Elabena ne woɖe towo ɖa,\nEye togbɛwo ʋã hã la,\nNye amenuveve mate ɖa le ŋuwò o,\nEye nye ŋutifafanubabla la maʋã o,” Afetɔ, Ame si kpɔ nublanui na wò, ye gblɔe.\n11 “Oo, nyɔnu si wowɔ fui, si ahom nyama, eye womefa akɔ nɛ o,\nKpɔ ɖa, matsɔ anyi sesẽ aɖo wò kpewo,\nEye matsɔ safir-kpewo aɖo gɔwòme anyi.\n12 Maɖo rubi-kpe xɔasiwo ɖe wò xɔtagliwo dzi,\nMatsɔ kpe keklẽwo awɔ wò agbowo,\nEye maɖo kpe xɔasiwo ɖe wò liƒowo katã dzi.\n13 Afetɔ afia nu viwòwo katã,\nEye viwòwo ƒe ŋutifafa asɔ gbɔ.\n14 Woatsɔ dzɔdzɔenyenye ali ke wò.\nÀnɔ adzɔge ʋĩi na teteɖeanyi,\nElabena màvɔ̃ na naneke o,\nEye naneke madzi ŋɔ na wò o.\n15 Ne ame aɖe dze dziwò la,\nManye nyee dɔe o.\nAme sia ame si adze dziwò la adze anyi le tawò.”\n16 “Kpɔ ɖa! Nyee wɔ gbede,\nAme si yɔa ʋu ɖe akadzo te,\nEye wòtua lãnu.\nNye kee wɔ nugblẽla, ne wòagblẽ nu.\n17 Lãnu sia lãnu si woatu ɖe ŋuwò la madze edzi o,\nEye àbu fɔ aɖe sia aɖe si atso ɖe ŋuwò le ʋɔnu.\nEsiae nye Afetɔ subɔlawo ƒe domenyinu,\nEye woƒe dzɔdzɔenyenye tso gbɔnye,” Afetɔ ye gblɔe.\n1 Miva, mi tsikɔwuitɔwo katã, miva tsi gbɔ!\nMi ame siwo si ga mele o! Miva ƒle nu miaɖu!\nƐ̃, miva dze wain kple notsi, menye kple ga o, eye womedo asi aɖeke ɖe eŋu o.\n2 Nu ka tae miele fe xem ɖe nu si menye abolo o ta,\nEye miazã ga ɖe nu si meɖia ƒo o ŋu?\nMilé to ɖe ŋunye nyuie, ne miaɖu nu si nyo,\nEye miakpɔ dzidzɔ ɖe nu damiwo ŋu.\n3 Miƒu to anyi, eye miva gbɔnye.\nMiɖo to, ekema mianɔ agbe,\nEye mabla nu mavɔ kpli mi,\nLe ɖekawɔwɔ me kple lɔlɔ̃ mavɔ si ŋugbe medo na David, si ŋu kakaɖedzi le.\n4 Kpɔ ɖa! Metsɔe ɖo ɖasefo na dukɔwo,\nMetsɔe ɖo kplɔla kple dziɖula na dukɔwo.\n5 Kpɔ ɖa! Àyɔ dukɔ si mènya o la avɛ,\nEye dukɔ si menya wò o la me tɔwo anɔ du dzi ava gbɔwò\nLe Afetɔ wò Mawu kple Israel ƒe Kɔkɔetɔ la ta,\nElabena ade bubu ŋuwò.\n6 Midi Afetɔ, zi ale si miate ŋu ake ɖe eŋu.\nMiyɔe, zi ale si wòtsɔ kpuiƒe.\n7 Ame vɔ̃ɖi neɖe asi le eƒe mɔ ŋu,\nEye vɔ̃wɔla neɖe asi le eƒe susuwo ŋu;\nNetrɔ ɖe Afetɔ ame si akpɔ nublanui nɛ la ŋu,\nNetrɔ ɖe mía Mawu la ŋu, elabena atsɔ ake geɖe.\n8 “Elabena nye susuwo menye miaƒe susuwo o,\nEye nye mɔwo menye miaƒe mɔwo o,” Afetɔ ye gblɔe.\n9 “Elabena ale si dziƒowo kɔ boo wu anyigbae la,\nNenemae nye mɔwo kɔ wu miaƒe mɔwo,\nEye nye susuwo kɔ wu miaƒe susuwoe.\n10 Elabena ale si ko tsi kple sno dzana tso dziƒo,\nEye womegbugbɔna yina o, negbe ɖe wode tsi anyigba, na wòmie nu hewɔ nu,\nEye wona nuku nuƒãla kple abolo be woaɖu hafi la,\n11 Nenema kee nye nya si do tso nye nu me la anɔ.\nMagbugbɔ ava gbɔnye ƒuƒlu o,\nNegbe ɖeko wòawɔ nu si medi,\nEye wòawɔ nu si gbe meɖoe ɖo la ade goe hafi.\n12 Elabena miaʋu adzo kple dzidzɔ,\nEye woakplɔ mi agbɔe le ŋutifafa me.\nTowo kple togbɛwo akpɔ dzidzɔ ahatso aseye le mia ŋgɔ,\nEye gbemetiwo katã asi akpe.\n13 Sesewuwo amie ɖe ŋuvewo teƒe,\nGbemitiwo amie ɖe dzawo teƒe.\nEye wòana Afetɔ ƒe ŋkɔ nanyɔ,\nEye wòanye dzesi mavɔ si nu mayi akpɔ gbeɖe o.”\n“Milé nya dzɔdzɔe me ɖe asi, eye miwɔ nu dzɔdzɔe,\nElabena esusɔ vie ko nye xɔname nava,\nEye woaɖe nye dzɔdzɔenyenye afia.\n2 Dzidzɔtɔe nye ame si wɔa alea\nKple amegbetɔvi si léa eme ɖe asi goŋgoŋ,\nAme si léa Sabat la me ɖe asi eye megblẽa kɔ ɖo nɛ o,\nEye wòkpɔa eƒe asi dzi be wòagawɔ vɔ̃ aɖeke ƒomevi o.\n3 Amedzro si va wɔ ɖeka kple Afetɔ la megagblɔ be,\n‘Afetɔ aɖem ɖa le eƒe dukɔ la ŋu godoo’ o.\nEye ame tata hã megagblɔ be, ‘Kpɔ ɖa! Ati ƒuƒue menye’ o.”\n4 Elabena Afetɔ be, ame tata siwo léa nye sabatwo me ɖe asi, siwo tia nu si dzea ŋunye, eye woléa nye nubabla me ɖe asi goŋgoŋ la:\n5 “Mana ŋkuɖodzinu kple ŋkɔ wo ɖe nye aƒe kple nye gliwo me,\nSi nyo wu viŋutsuwo kple vinyɔnuwo.\nŊkɔ mavɔ si matsrɔ̃ o,\nSi nu mayi o.\n6 Amedzro siwo va wɔ ɖeka kple Afetɔ be yewoasubɔe,\nBe yewoalɔ̃ Afetɔ ƒe ŋkɔ la,\nNe yewoazu esubɔlawo,\nAme siwo katã léa Sabat la me ɖe asi eye womegblẽa kɔ ɖo nɛ o,\nEye woléa nye nubabla me ɖe asi goŋgoŋ la,\n7 Nye hã makplɔ wo ava nye to kɔkɔe la gbɔ,\nEye mana woakpɔ dzidzɔ le nye gbedoxɔ la me.\nWoƒe numevɔsawo kple vɔsa bubuwo adze ŋunye le nye vɔsamlekpui la dzi.\nElabena woayɔ nye aƒe la be dukɔwo katã ƒe gbedoɖaƒe.”\n8 Ale Aƒetɔ Dziɖulagã Afetɔ, ame si le Israel ƒe ame siwo ka hlẽ nu ƒom ƒu la, gblɔe nye esi:\n“Magaƒo ame bubuwo nu ƒu ɖe eŋu kpe ɖe eƒe ame siwo nu woƒo ƒu xoxo la ŋu.”\n9 Mi gbemelãwo katã\nMi avemelãwo katã miva ɖu nu.\n10 Eƒe gbetakpɔlawo nye ŋkuagbãtɔwo, wo dometɔ aɖeke medea dzesi nu o.\nWo katã wonye avu aɖetututɔwo, wometea ŋu wóna o.\nWole gbɔgbɔm fuxefuxe, womlɔ anyi ɖi; wolɔ̃a akɔlɔ̃edɔdɔ.\n11 Wonye avu siwo dzroa nu vevie;\nWomeɖia ƒo gbeɖe o.\nWonye lãkplɔvi siwo mesea nu gɔme o.\nWo katã wolé woƒe mɔ tsɔ;\nEye wo dometɔ ɖe sia ɖe dia eya ŋutɔ ƒe viɖe ƒoɖi gblɔna be:\n12 “Miva, ne maku wain vɛ,\nEye míano aha muame wòaɖi kɔ na mí.\nEtsɔ hã anɔ abe egbe ene, eye anyo wui sãa!”\n1 Ame dzɔdzɔe nu yi,\nKe medea dzi gbɔ na ame aɖeke o.\nWoɖea nuteƒewɔlawo ɖa,\nKe ame aɖeke medze sii be woɖe ame dzɔdzɔe ɖa\nLe vɔ̃ la ta o.\n2 Eyi ɖe ŋutifafa me.\nAme siwo katã ƒe zɔzɔme ŋu fɔɖiɖi mele o la ɖina ɖe eme le woƒe abawo dzi.\n3 “Mi nyɔnu afakala ƒe viwo,\nMi ahasitɔ kple gbolo ƒe viwo,\nMite va afii:\n4 Ame ka ŋue miele fefem le?\nAme ka ŋue mieke nu ɖo baa, eye miedo aɖe ɖa biɖaa ɖo?\nÐe menye vodalawo\nKple aʋatsokalawo ƒe viwo,\n5 Ame siwo ƒe lãme le fiefiẽm ɖe legbawo ŋu le ati gãwo te,\nLe ati dama ɖe sia ɖe te,\nAme siwo wua ɖeviwo le baliwo me\nLe agakpetowo te lae mienye oa?\n6 Ètia balimekpe zɔzrɔ̃ewo na ɖokuiwò.\nWoawoe nye tɔwò gome.\nÈƒoa aha ɖi na wo, eye nènaa nu wo gɔ̃ hã.\nÐe nu siawo adze ŋunyea?\n7 Èɖo wò aba ɖe to si kɔ bobobo la dzi.\nEye nèyi afi ma ɖasa vɔ le edzi.\n8 Ètsɔ wò ŋkuɖodzinu ɖo wò ʋɔtru kple ʋɔtruti godo.\nÈdzo le gbɔnye yi ɖaklo nu le ɖokuiwò ŋu,\nÈyi ɖakeke wò aba ɖe nu.\nEye nèbla nu kpli wo.\nWoƒe aba dzi mɔmlɔ dze ŋuwò.\nEye nèkpɔ woƒe ŋutsu.\n9 Ètsɔ ami yi Melek gbɔ,\nHekpe ɖe ami ʋeʋĩ gbogbo aɖe ŋu.\nÈɖo wò ame dɔdɔwo ɖe didiƒe ke,\nAle wɔ nèɖi yi Tsiẽƒe.\n10 Èdagba le wò mɔ gbogboawo dzi.\nGake mègblɔ be, ‘Dɔ vloe!’ o.\nŊusẽ yeye gaɖo ŋuwò.\nEsia tae mèna ta o.\n11 Ame kae le ŋɔ dzim na wò, eye ame ka vɔ̃m nèle\nSi ta nèle alakpa dam?\nMèɖo ŋku dzinye o.\nNaneke mede dzi gbɔ na wò o.\nÐe nyemezi kpi hehe ɖe megbe oa?\nEya ta nègbem vɔvɔ̃ ɖo.\n12 Maɖe wò ‘dzɔdzɔenyenye’ kple wò dɔwɔwɔwo ɖe go,\nKe womaɖe vi na wò o.\n13 Ne èdo ɣli be woakpe ɖe ye ŋu la,\nLegba siwo nèli kɔ ɖi la maɖe wò o.\nYa akplɔ wo katã adzoe,\nŊɔtimegbɔgbɔ dzro akplɔ wo adzoe,\nKe ame si sim tso la anyi anyigba la dome,\nEye wòaxɔ nye to kɔkɔe la wòazu etɔ.\n14 Woagblɔ be, ‘Mido mɔ, mido mɔ! Midzra mɔa dzi ɖo!\nMiɖe nukikliwo katã ɖa le mɔ me na nye dukɔ.’”\n15 Elabena ale Ame si kɔ heƒo nuwo katã ta, eye wòli tegbee,\nAme si ƒe ŋkɔ le kɔkɔe la, gblɔe nye esi:\n“Mele teƒe kɔkɔ kple kɔkɔeƒe,\nGake meli kple ame siwo wogbã gudugudu kple ɖokuibɔbɔlawo,\nNe magbɔ agbe ɖokuibɔbɔlawo\nKple ame siwo wogbã gudugudu la ƒe dzi.\n16 Elabena nyematsi tsitre ɖe wo ŋu tegbee o,\nEye nyemado dɔmedzoe ɖaa o;\nElabena nu ate ame ƒe gbɔgbɔ ŋu le tanye,\nNu ate nu siwo mewɔ siwo me agbegbɔgbɔ le la gɔ̃ hã ŋu.\n17 Medo dziku ɖe eƒe viɖe ƒoɖi yome titi vɔ̃ɖitɔe ta,\nEya ta meƒoe, meɣla nye ŋkume, eye medo dɔmedzoe.\nKe edze go helé eƒe dzi ƒe mɔ tsɔ.\n18 Mekpɔ eƒe mɔwo,\nGake mada gbe le eŋu, akplɔe,\nEye magbugbɔ afa akɔ na eya kple eƒe konyifalawo.”\n19 “Matsɔ kafukafu ade nu na amewo.\nŊutifafa anɔ anyi ɖaa na ame si le didiƒe kple ame si le kpuiƒe,\nEye mada gbe le eŋu,” Afetɔ ye gblɔe.\n20 “Ke ame vɔ̃ɖiwo le abe atsiaƒu dzeagbo, si mate ŋu anɔ anyi kpoo o,\nEye eme tsiwo ɖea ƒumegbe kple ba ɖe go la ene.\n21 Nye Mawu be, Ŋutifafa aɖeke meli na ame vɔ̃ɖiwo o.”\n1 “He vekati nàdo ɣli; mègadzudzɔ o!\nWò gbe nede dzi abe kpẽ ene,\nEye nàgblɔ nye dukɔ ƒe aglãdzedze nɛ,\nGblɔ Yakob ƒe aƒe la ƒe nu vɔ̃wo nɛ.\n2 Wole diyem gbe sia gbe,\nEye wowɔa nu abe ɖe wodi be yewoanya nye mɔwo\nAbe dukɔ si wɔa nu dzɔdzɔe,\nEye womegblẽ woƒe Mawu ƒe ʋɔnu dzɔdzɔe dɔdrɔ̃ ɖi o ene.\nWobiaa ʋɔnu dzɔdzɔe dɔdrɔ̃ tso asinye,\nEye wokpɔa dzidzɔ be yewoate ɖe Mawu ŋu.”\n3 Wobia be: “‘Nu ka tae míetsi nu dɔ, eye mèkpɔe o?\nEye míewɔ fu mía ɖokuiwo gake mède dzesii o?’\nElabena miewɔa nu si dzea miawo ŋutɔwo mia ŋu le gbe si gbe mietsi nu dɔ,\nEye mietea miaƒe dɔwɔlawo ɖe to.\n4 Miaƒe nutsitsidɔ la wua enu kple dzrewɔwɔ kpakple avuwɔwɔ\nEye mietua kɔ ame tagbɔsesẽtɔe.\nMiate ŋu atsi nu adɔ abe ale si miele ewɔm egbea ene eye woase miaƒe gbe le dziƒo o.\n5 Ðe nutsitsidɔ si dzea ŋunye la,\nAnye ŋkeke si dzi ame awɔ fu eɖokui,\nAbɔbɔ ta ɖe anyi abe keti ene,\nAhamlɔ akpanya dzi kple dzofi me laa?\nEsia yɔmee miele be nutsitsidɔ kple ŋkeke si dzea Afetɔ ŋua?\n6 Ao, nutsitsidɔ si dzea ŋunyee nye esi:\nBe woaɖe vɔ̃ɖinyenye ƒe kunyowuwo ɖa,\nWoatu kɔkuti ƒe kawo,\nWoana ablɔɖe ame siwo wote ɖe anyi,\nEye woaŋe kɔkuti ɖe sia ɖe ɖe eve;\n7 Be nàma wò abolo kple dɔwuitɔ,\nEye nàkplɔ hiãtɔ kple aƒemanɔsitɔ ava aƒewò me\nEye ne èkpɔ ame aɖe wòle amama la, nàdo awu nɛ,\nEye nàgaɣla ɖokuiwò ɖe nɔviwò o.\n8 Ekema wò kekeli adze abe agudzedze ene,\nEye àhaya kaba.\nWò dzɔdzɔenyenye adze ŋgɔwò,\nEye Afetɔ ƒe ŋutikɔkɔe axe megbe na wò.\n9 Ekema àyɔ Afetɔ, eye wòatɔ na wò,\nÀdo ɣli be wòakpe ɖe ye ŋu, eye wòagblɔ be, ‘Nyee nye esi!’\nNe èɖe kɔkuti la ɖa le dowòme,\nEye nèdzudzɔ asifiafia ame kple ameŋugblẽnyawo gbɔgblɔ,\n10 Ne ètsɔ nu si dzroa wò la na dɔwuitɔ,\nEye nèkpɔ ame siwo wole fu wɔmee ƒe hiahiã gbɔ na wo la,\nEkema wò kekeli aklẽ le viviti me gɔ̃ hã,\nEye wò blukɔ anɔ abe ŋdɔkutsu dzatsɛ ene.\n11 Afetɔ akplɔ wò ɖaa,\nAna nu si nèhiã la wò le kuɖiɖinyigba dzi;\nAna ŋusẽ nagaɖo wò ƒuwo ŋu,\nEye àzu abe abɔ si wode tsii nyuie ene,\nAbe tsidzɔƒe si ƒe tsiwo memiena gbeɖe o ene.\n12 Woagbugbɔ atso blemaƒedowo le tawò,\nEye àgbugbɔ aɖo dzidzime siwo va yi la ƒe gɔmeɖokpewo.\nWoayɔ wò be gli gbagbãwo ɖɔɖola,\nMɔtata siwo to woatso aƒewo ɖo anɔ wo me la dzraɖola.\n13 Nenye be le Sabat la ta mèti wò ŋutɔ wò didiwo yome le nye ŋkeke kɔkɔe la dzi o,\nEye nèyɔ Sabat la be dzidzɔ gbago, Afetɔ ƒe ŋkeke kɔkɔe si ŋu wode bubui,\nEye nède bubu eŋu, mèlé wò ŋutɔ wò mɔ tsɔ o, eye mèdi nu si dzea wò ŋutɔ ŋuwò hegblɔ nya dzodzro aɖeke o la,\n14 Ekema àkpɔ dzidzɔ ɖe Afetɔ ŋu,\nEye mana nàde anyigba ƒe kɔkɔƒewo.\nMana nàɖu tɔgbuiwò Yakob ƒe domenyinu,\n1 Kpɔ ɖa! Afetɔ ƒe alɔ meto ɖe eme be mate ŋu axɔ na ame o,\nEye eƒe to meku be mate ŋu ase nu o.\n2 Ke boŋ miaƒe vodadawoe ma mia kple mia Mawu dome.\nMiaƒe nu vɔ̃woe na wòɣla ŋkume ɖe mi,\nEye wògbe toɖoɖo mi.\n3 Elabena miaƒe asiwo ƒo ʋu,\nEye vodada le miaƒe asibidɛwo ŋu.\nMiaƒe nuyiwo daa alakpa, eye miaƒe aɖewo gblɔa nya tovowo.\n4 Ame aɖeke meli si biaa dzɔdzɔenyenye ta sena o,\nEye ame aɖeke metoa nyateƒe le ʋɔnu o.\nWoɖoa ŋu ɖe nu dzodzrowo ŋu, eye wogblɔa nya siwo meɖea vi aɖeke o.\nWofɔa fuɖename ƒe fu, eye wodzia nu vɔ̃ɖi.\n5 Woƒoa da vɔ̃ɖi ƒe azi,\nEye wolɔ̃a yiyiɖɔ.\nAme sia ame si ɖu da la ƒe azi la aku,\nEye dzakpata ado tso azi si wogbã la me.\n6 Woƒe yiyiɖɔ la mazu avɔ o,\nEye womate ŋu atsyɔ nu si wowɔ la o.\nWoƒe dɔwɔwɔwo vɔ̃ɖi,\nEye wotsɔa woƒe asiwo wɔa ŋutasẽnuwo.\n7 Woƒe afɔwo tsɔna ɖe nu vɔ̃ɖi wɔwɔ ŋu,\nEye wole abla ɖem be yewoakɔ ʋu maɖifɔ ɖi.\nWoƒe susuwo nye susu vɔ̃ɖiwo;\nGbegblẽ kple xaxa le woƒe mɔwo dzi.\n8 Womenya ŋutifafamɔ la o,\nEye nu dzɔdzɔe wɔwɔ aɖeke mele wo toƒe o.\nWona woƒe mɔwo glɔ̃;\nAme siwo toa wo dzi la dometɔ aɖeke manya ŋutifafa o.\n9 Esia tae ʋɔnu dzɔdzɔe dɔdrɔ̃ le adzɔge na mí,\nEye nu dzɔdzɔe wɔwɔ megogo mí o.\nMíele mɔ kpɔm na kekeli, ke kpɔ ɖa, vivitie li;\nMíele mɔ kpɔm na keklẽ, ke blukɔ me ko zɔm míele.\n10 Míele asi tsam le gli ŋu abe ŋkuagbãtɔwo ene,\nMíele asi tsam abe ame siwo ƒe ŋku tsi ene.\nMíekli nu le ŋdɔkutsu dzatsɛ abe zã me ene;\nMíele ko abe ame kukuwo ene le ame kakowo dome.\n11 Mí katã míele gbe tem abe sisiblisiwo ene,\nEye míele xɔxlɔ̃m nublanuitɔe abe ahɔnɛwo ene.\nMíele mɔ kpɔm na ʋɔnu dzɔdzɔe dɔdrɔ̃, ke ɖeke meli o;\nMíele mɔ kpɔm na xɔname, ke ele adzɔge ʋĩi tso mía gbɔ.\n12 Elabena míaƒe aglãdzedzewo sɔ gbɔ le ŋkuwòme;\nEye míaƒe nu vɔ̃wo dometɔ ɖe sia ɖe le ɖase ɖim le mía ŋu.\nElabena míedze si míaƒe aglãdzedzewo,\nEye míaƒe vodadawo la, míenya wo keŋ.\n13 Míeda vo, eye míegbe nu le Afetɔ gbɔ;\nMíetrɔ megbe de mía Mawu la,\nMíegblɔ teteɖeanyi kple aglãdzedze ŋu nya,\nMíefɔ aʋatso ƒe fu, eye míegblɔ alakpanya tso dzi me.\n14 Wonya ʋɔnu dzɔdzɔe dɔdrɔ̃ ɖo ɖe megbe,\nEye nu dzɔdzɔe wɔwɔ le adzɔge ʋĩi ke;\nElabena nyateƒe kli nu le ablɔ me,\nEye nu dzɔdzɔe wɔwɔ mete ŋu ge ɖe eme o.\n15 Nyateƒe bu,\nEye woha ame sia ame si trɔ ɖa le nu vɔ̃ɖi wɔwɔ ŋu.\nAfetɔ kpɔ esia eye medzɔ dzi nɛ o.\nElabeba ʋɔnu dzɔdzɔe dɔdrɔ̃ meli o.\n16 Ekpɔe be ame aɖeke meli o,\nEwɔ nuku nɛ be avuléla aɖeke meli o,\nEya ta eƒe alɔ xɔ nɛ,\nEye eya ŋutɔ ƒe dzɔdzɔenyenye kpe ɖe eŋu.\n17 Ale wòdo dzɔdzɔenyenye abe gawu ene,\nEye wòɖɔ xɔxɔ ƒe gakuku ɖe ta.\nEdo hlɔ̃biabia abe awu ene\nEye wòdo dzonɔameme abe awudziwui ene.\n18 Aɖo eteƒe na wo ɖe woƒe nuwɔnawo nu:\nDɔmedzoe ava eƒe ketɔwo dzi, eye wòaɖo eteƒe na eƒe futɔwo.\nAxe nu si ƒukpowo dze na la ŋuti fe na wo.\n19 Woade asi Afetɔ ƒe ŋkɔ la vɔvɔ̃ me tso ɣetoɖoƒe\nKple eƒe ŋutikɔkɔe vɔvɔ̃ me tso ɣedzeƒe,\nElabena ava do abe tɔ si le sisim sesĩe,\nSi Afetɔ ƒe gbɔgbɔ lɔ ɖe nu ene.\n20 “Gbugbɔƒlela ava Zion,\nAgbugbɔ ame siwo trɔ tso woƒe dzidadawo me le Yakob la aƒle,” Afetɔ ye gblɔe.\n21 “Ke esiae nye nye nu, si mebla kpli wo,” Afetɔ ye gblɔe. “Womaɖe nye gbɔgbɔ si le dziwò kple nye nya siwo mede nuwò la ɖa le wò nu me, alo le viwòwo ƒe nu me loo alo tɔgbuiyɔviwòwo ƒe nu me o, tso fifia yi mavɔmavɔ me,” Afetɔ ye gblɔe.\n1 “Oo nyɔnu, tso nàklẽ, elabena wò kekeli do,\nAfetɔ ƒe ŋutikɔkɔe klẽ ɖe dziwò.\n2 Elabena kpɔ ɖa, viviti axɔ anyigba dzi,\nEye blukɔ tsiɖitsiɖi atsyɔ dukɔwo;\nKe wò la, Afetɔ aklẽ ɖe dziwò,\nEye woakpɔ eƒe ŋutikɔkɔe le dziwò.\n3 Dukɔwo ava wò kekeli la gbɔ,\nEye fiawo ava wò atsyɔ̃ ƒe keklẽ la gbɔ.\n4 Fɔ mo dzi nàtsa ŋku godoo!\nWoƒo wo katã nu ƒu; wogbɔna gbɔwò.\nViwòŋutsuwo tso didiƒe gbɔna\nEye wokɔ viwònyɔnuwo ɖe axadame.\n5 Ɣemaɣi la, àkpɔe, eye dzi adzɔ wò,\nWò dzi ati kpo, eye wòakpɔ dzidzɔ,\nElabena woatsɔ atsiaƒumekesinɔnuwo ava gbɔwò;\nDukɔwo ƒe nu xɔasiwo ava na wò.\n6 Kposɔwo ƒe hawo axɔ wò anyigba dzi,\nMidian kple Efa ƒe kposɔtsuiwo.\nAme siwo katã tso Seba la ava;\nWoatsɔ sika kple lifi ɖe asi avɛ.\nEye woaɖe gbeƒã Afetɔ ƒe kafukafu.\n7 Woakplɔ Kedar ƒe lãhawo katã vɛ na wò.\nNebayot ƒe agbowo asubɔ wò.\nWoava nye vɔsamlekpui la dzi ahadze ŋunye,\nEye maɖo atsyɔ̃ na nye aƒe dzeani la.\n8 Ame kawoe nye esiawo dzo va yina abe alilikpowo ene,\nAbe ahɔnɛwoe yina woƒe kpowo gbɔ ene?\n9 Elabena nyee ƒukpowo le mɔ kpɔm na;\nTarsis tɔdziʋuwo anɔ ŋgɔ\nBe wòakplɔ viwòŋutsuwo tso didiƒe,\nTsɔ kpe ɖe woƒe klosalo kple sika ŋu,\nVɛ na Afetɔ wò Mawu ƒe ŋkɔ kple Israel ƒe Kɔkɔetɔ la,\n10 Amedzrowo aɖo wò gliwo,\nEye woƒe fiawo asubɔ wò,\nElabena meƒo wò le nye dziku me,\nKe makpɔ nublanui na wò le nye amenuveve me.\n11 Wò agbowo anɔ ʋuʋu ɖaa;\nWomado wo le ŋkeke me alo le zã me o,\nNe woatsɔ dukɔwo ƒe kesinɔnuwo avɛ na wò,\nEye woƒe fiawo anɔ ŋgɔ na wo.\n12 Elabena dukɔ sia dukɔ kple fiaɖuƒe sia fiaɖuƒe si masubɔ wò o la nu ayi,\nEye woatsrɔ̃ dukɔ mawo gbidigbidi.\n13 Woatsɔ Lebanon ƒe ŋutikɔkɔe,\nSiwo nye sesewu, fɔfɔli kple kpomi siaa avɛ,\nNe woaɖo atsyɔ̃ na nye kɔkɔeƒe ƒe nɔƒe la;\nEye made bubu nye afɔnɔƒe la ŋu.\n14 Ame siwo te wò ɖe to la ƒe viwo ava bɔbɔ ɖe ŋkuwòme,\nAme siwo katã le vlo dom wò la abɔbɔ ɖe wò afɔnu\nEye woayɔ wò be Afetɔ ƒe du,\nIsrael ƒe Kɔkɔetɔ la ƒe Zion.\n15 Togbɔ be wogblẽ wò ɖi helé fu wò, eye ame aɖeke megatoa mewò yina o hã la,\nMatsɔ wò awɔ adegbeƒonu tegbee,\nKple aseyetsotso tso dzidzime yi dzidzime.\n16 Àno dukɔwo ƒe notsi,\nEye àno fiawo ƒe no;\nEye àdze sii be nye, Afetɔe nye wò Xɔnametɔ,\nEye Yakob ƒe Ŋusẽtɔ lae nye Ame si gbugbɔ wò ƒle.\n17 Mahe sika vɛ ɖe akɔbli teƒe,\nEye mahe klosalo vɛ ɖe gayibɔ teƒe,\nAkɔbli ɖe ati teƒe\nKple gayibɔ ɖe kpewo teƒe;\nMaɖo ŋutifafa dzikpɔlae na wò,\nEye matsɔ dzɔdzɔenyenye aɖo wò dɔdzikpɔlae.\n18 Womagase ŋutasesẽ ŋkɔ le wò anyigba dzi azɔ o,\nEye womagase gbegblẽ kple tsɔtsrɔ̃ ŋkɔ le wò liƒowo dzi o.\nÀyɔ wò gliwo be Xɔname kple wò agbowo be Kafukafu.\n19 Ɣe maganye kekeli na wò le ŋkeke me azɔ o,\nEye ɣleti magaɖi be xexea me nakɔ na wò o,\nElabena Afetɔ azu kekeli mavɔ na wò,\nEye wò Mawu anye wò atsyɔ̃.\n20 Wò ɣe magaɖo to azɔ o,\nEye wò dzinu magaɖo xɔ azɔ o,\nEye wò konyifaŋkekewo awu enu.\n21 Wò dukɔ la me tɔwo katã anye ame dzɔdzɔewo;\nWoawoe anyi anyigba la dome tegbee.\nWoawoe nye nu miemie si meƒã,\nNye asinudɔwɔwɔ, ne woaɖo atsyɔ̃ nam.\n22 Ame ʋɛwo azu akpe,\nEye ame suewo azu dukɔ sesẽ.\nNye Afetɔ ŋutɔ, mado tsɔtsɔe le ewɔɣi.”\n1 Aƒetɔ Dziɖulagã Afetɔ ƒe gbɔgbɔ le dzinye,\nElabena Afetɔ si ami nam be magblɔ nya nyui na ame fafawo.\nEdɔm be mada gbe le ame siwo ƒe dzi gbã la ŋu,\nNe maɖe gbeƒã ablɔɖe na ame siwo woɖe aboyoe\nEye maʋu ŋku na gamenɔlawo,\n2 Ne maɖe gbeƒã Afetɔ ƒe amenuveƒe\nKple mía Mawu ƒe hlɔ̃biaŋkeke la,\nNe mafa akɔ na konyifalawo katã,\n3 Ne mana nu ame siwo le konyi fam ɖe Zion ta,\nNe mana tatsyɔnu wo ɖe dzofi teƒe,\nDzidzɔmi ɖe konyifafa teƒe,\nKafukafuwu ɖe gbɔgbɔ si nu ti kɔ na teƒe.\nEye woayɔ wo be dzɔdzɔenyenye ƒe ati gãwo,\nAme siwo Afetɔ do be wòanye ŋutikɔkɔe nɛ.\n4 Woagbugbɔ blemaƒedowo atso;\nWoafɔ blemaglikpowo ɖe tsitrenu,\nEye woagbugbɔ du gbagbãwo atso,\nEye woawɔ teƒe siwo zu aƒedo tso dzidzime yi dzidzime la yeyee.\n5 “Du bubu me tɔwo atso akplɔ miaƒe lãhawo,\nEye amedzroviwo anye miaƒe agbledelawo kple waingbledelawo.\n6 Ke miawo la, woayɔ mi be Afetɔ ƒe nunɔlawo;\nWoayɔ mi be mía Mawu ƒe subɔlawo.\nMiaɖu dukɔwo ƒe nu xɔasiwo,\nEye miatsɔ woƒe bubu aƒo adegbe le mia ɖokui ŋu.\n7 Nye dukɔ axɔ gome teƒe eve nu ɖe woƒe ŋukpe la teƒe,\nEye woatso aseye le woƒe gome la ta ɖe vlododo teƒe.\nƐ̃, woaxɔ gome teƒe eve nu le woƒe anyigba dzi.\nDzidzɔ mavɔ anye wo tɔ gome.\n8 Elabena nye, Afetɔ, melɔ̃a nya dzɔdzɔe;\nMelé fu adzodada kple nu madzɔmadzɔ wɔwɔ.\nMatu woƒe dɔwɔwɔ ŋu fe na wo pɛpɛpɛ,\nEye mabla nu mavɔ kpli wo.\n9 Woanya wo viwo le dukɔwo dome\nKple woƒe dzidzimeviwo le dukɔwo dome.\nAme siwo katã kpɔ wo la adze si wo be\nDzidzimevi siwo Afetɔ yrae wonye.”\n10 Matso aseye ɖe Afetɔ ŋu.\nNye ameti bliboa akpɔ dzidzɔ ɖe nye Mawu ŋu.\nElabena edo xɔname ƒe awuwo nam;\nEdo dzɔdzɔenyenye ƒe awu ʋlaya nam,\nAbe ale si ŋugbetɔsrɔ̃ blaa ta wòɖia nunɔla tɔ ene,\nAbe ŋugbetɔ si tsɔ atsyɔ̃ɖonuwo wɔa leke na eɖokui ene.\n11 Elabena ale si anyigba la miea nu,\nEye abɔ nana nu siwo woƒã ɖe eme la miena la,\nNenemae Aƒetɔ Dziɖulagã Afetɔ\nAna dzɔdzɔenyenye kple kafukafu namie le dukɔwo katã ŋkume.\n1 Nyemazi ɖoɖoe o le Zion ta,\nEye nyemazi kpi o le Yerusalem ta,\nVa se ɖe esime eƒe dzɔdzɔenyenye naklẽ abe kekeli ene,\nEye eƒe xɔname nabi abe akakati ene.\n2 “Oo nyɔnu, dukɔwo akpɔ wò dzɔdzɔenyenye,\nEye fiawo akpɔ wò ŋutikɔkɔe.\nEye woayɔ ŋkɔ yeye,\nSi Afetɔ ŋutɔ ƒe nu ayɔ la, na wò.\n3 Ànye atsyɔ̃fiakuku le Afetɔ si me\nKple fia ƒe tablanu le wò Mawu si me.\n4 Womagayɔ wò azɔ be nyɔnu si wogblẽ ɖi o,\nEye womagayɔ wò anyigba azɔ be gbegbe o.\nKe boŋ woayɔ wò be Nye Dzidzɔ Le Eme,\nEye woayɔ wò anyigba be Srɔ̃tɔ.\nElabena Afetɔ akpɔ dzidzɔ ɖe ŋuwò,\nEye wò anyigba anɔ abe srɔ̃tɔ ene.\n5 Elabena ale si ko ɖekakpui ɖea ɖetugbui leaƒe la,\nNenemae viwòwo aɖe wò.\nAle si ŋugbetɔsrɔ̃ tsoa aseye ɖe ŋugbetɔ ŋui la,\nNenemae wò Mawu atso aseye ɖe ŋuwò.\n6 Oo Yerusalem, meɖo dzɔlawo wò gliwo dzi.\nWomazi ɖoɖoe ŋkeke blibo kple zã blibo akpɔ o.\nMi ame siwo yɔa Afetɔ ŋkɔ,\nMigagbɔ ɖe eme o,\n7 Eye migana gbɔdzɔe eya amea o, va se ɖe esime wòɖo Yerusalem gɔme anyi,\nƐ̃, va se ɖe esime wòtsɔe wɔ kafukafui ɖe anyigba dzi.”\n8 Afetɔ tsɔ eƒe nuɖusi, eƒe alɔ sesẽ la, ka atam be:\n“Nyemagatsɔ wò agblemenuku ana wò futɔwo woaɖu azɔ o,\nEye amedzroviwo magano wò wain yeye si ŋu nèku kutri ɖo la azɔ o.\n9 Ke boŋ ame siwo xa nukuawo la, woawoe aɖui, eye woakafu Afetɔ;\nEye ame siwo xa wain la anoe le nye xɔxɔnu kɔkɔewo.”\n10 Mito agboawo me, mito wo me.\nMidzra mɔ dzi ɖo na dukɔ la.\nMido mɔ, mido mɔ gã la.\nMiɖe kpewo ɖa le edzi.\nMikɔ dzesiti dzi na dukɔwo.\n11 Afetɔ ɖe gbeƒã wòde anyigba ƒe mlɔenuwo be:\n“Migblɔ na Zion vinyɔnu la be,\n‘Kpɔ ɖa! Wò xɔname gbɔna.\nEye fetu si wòxena la le eŋgɔ.’”\n12 Woayɔ wo be dukɔ kɔkɔe, ame siwo Afetɔ gbugbɔ ƒle,\nEye woayɔ wò be Du Si Wodina Vevie, Du Si Womegblẽ Ði O.\n1 Ame kae nye esia gbɔna tso Edom,\nEye wòle awu siwo ƒe amadede dze nyuie me tso Bozra,\nAme si le atsyɔ̃wu me,\nEye wòle yiyim le eƒe ŋusẽ geɖe la me?\n“Nye, Ame si ƒoa nu le dzɔdzɔenyenye me,\nAme si si ŋusẽ geɖe le be wòaxɔ na ame lae.”\n2 Nu ka ŋuti wò awuwo biã ale,\nEye wò awuwo le abe ame si le wain fanyam le wainfiãnu me la tɔ ene?\n3 “Nye ɖekae fanya waintsetse le wainfiãnu me,\nAme aɖeke metso dukɔwo me va kpe ɖe ŋunye o.\nMefanya wo le nye dziku me,\nEye metu afɔ wo dzi le nye dɔmedzoe me.\nWoƒe ʋu hlẽ ɖe nye awuwo ŋu,\nEye nye nudodowo katã me gblẽ.\n4 Elabena meɖo hlɔ̃biaŋkeke le nye dzi me,\nEye ƒe si magbugbɔ nye amewo aƒle la ɖo.\n5 Metsa ŋku, ke kpeɖeŋutɔ aɖeke meli o;\nNye mo wɔ yaa be ame aɖeke meli ana kpekpeɖeŋum o.\nEya ta nye alɔ xɔ nam,\nEye nye dɔmedzoe kpe ɖe ŋunye.\n6 Mefanya dukɔwo le nye dziku me,\nMena wono nye dɔmedzoe mu,\nEye mekɔ woƒe ʋu ɖe anyigba.”\n7 Maƒo nu tso Afetɔ ƒe amenuvedɔwo ŋu,\nAfetɔ ƒe dɔ siwo dze na kafukafu,\nLe nu siwo katã Afetɔ wɔ na mí la ta,\nNyui gbogbo siwo wòwɔ na Israel ƒe aƒe la\nLe eƒe nublanuikpɔkpɔ kple eƒe amenuveve geɖeawo nu.\n8 Elabena egblɔ be: “Vavã, nye dukɔe wonye, vi siwo magbe nuteƒewɔwɔ o lae wonye.”\nAle wòzu Xɔnametɔ na wo.\n9 Le woƒe vevesesewo katã me la, eya hã se veve.\nEye eya ŋutɔ ƒe dɔla xɔ na wo.\nEya ŋutɔ gbugbɔ wo ƒle le eƒe lɔlɔ̃ kple eƒe dɔmetɔtrɔ me,\nEye wòde asi wo te hekɔ wo le blemaŋkekewo katã me.\n10 Ke wodze aglã, eye wodo nuxaxa na eƒe gbɔgbɔ kɔkɔe la.\nAle wòtrɔ zu woƒe futɔ;\nEye wòwɔ aʋa kpli wo.\n11 Ale woɖo ŋku blemaŋkekewo dzi,\nEƒe subɔla Mose ƒe ŋkekeawo dzi hebia be:\n“Afi kae ame si kplɔ wo to atsiaƒu la me kple eƒe alẽha la ƒe kplɔlawo le?\nAfi kae Ame si tsɔ eƒe gbɔgbɔ kɔkɔe de eya amea me,\n12 Ame si na eƒe ŋutikɔkɔe ƒe abɔ la nɔ kple Mose ƒe nuɖusi,\nAme si ma tsiwo me le wo ŋgɔ,\nNe wòawɔ ŋkɔ mavɔ na eɖokui,\n13 Ame si na wozɔ to tsi dzeagbowo me,\nWomekli nu o,\nAbe sɔ le gbadzaƒe ene la le?\n14 Afetɔ ƒe gbɔgbɔ na wogbɔ ɖe eme\nAbe ale si ko lãhawo yia bali mee ene.”\nAleae nèkplɔ wò dukɔ la,\nAle be nàwɔ ŋkɔ gã na ɖokuiwò.\n15 Do ŋku ɖa tso dziƒo ne nàkpɔ nu,\nTso wò bubuteƒe kɔkɔ si le kɔkɔe la.\nAfi kae wò dzonɔameme, wò ŋusẽ geɖe,\nWò dɔmetɔtrɔ kple wò nublanuikpɔkpɔ le?\nWote ɖa le ŋunye.\n16 Elabena wòe nye mía Fofo;\nTogbɔ be Abraham menya mí o,\nEye Israel mekpɔ mí dze si o hã la,\nAfetɔ, wòe nye mía Fofo.\nŊkɔwòe nye mía Gbugbɔƒlela tso gbe aɖe gbe ke.\n17 Oo Afetɔ, nu ka tae nèna míele tatram le wò mɔwo dzi?\nNu ka tae nèna míaƒe dzi me sẽ be míevɔ̃a wò o?\nGatrɔ va le wò subɔlawo ta,\nLe to siwo nye wò domenyinu ta.\n18 Ɣeyiɣi vi aɖe koe anyigba la nɔ wò dukɔ kɔkɔe la si me.\nMíaƒe ketɔwo nya avuzi le wò kɔkɔeƒe la dzi.\n19 Elabena ɣeyiɣi didi aɖee nye esia míezu abe ame siwo dzi mèɖu kpɔ o\nKple ame siwo ŋu womeyɔ wò ŋkɔ ɖo kpɔ o la ene.\n1 Oo ne ɖe nàdze dziƒowo ahaɖi ɖe anyi,\nAle be towo nadzo kpekpekpe le tawò,\n2 Abe ale si dzo bia nake wuwluiwo,\nEye dzoa nana tsi fiẽna ene ɖe,\nEkema wò ketɔwo adze si wò ŋkɔ,\nEye dukɔwo adzo nyanyanya le ŋkuwòme!\n3 Esime nèwɔ nu dziŋɔ siwo míekpɔ mɔ na o la,\nÈɖi ɖe anyi, eye towo dzo kpekpekpe le ŋkuwòme.\n4 Tso gbe aɖe gbe ke ame aɖeke mesee o, eye mede to me na ame aɖeke o,\nEye ŋku aɖeke mekpɔ Mawu aɖeke o, negbe wò,\nAme si kpena ɖe ame siwo le mɔ kpɔm nɛ la ŋu.\n5 Èdo go ame si wɔa nu dzɔdzɔe dzidzɔtɔe,\nAme siwo ɖoa ŋku dziwò hezɔa wò mɔwo dzi.\nKpɔ ɖa! Èdo dziku, esime míenɔ nu vɔ̃ wɔm atraɖii,\nMíewɔe eteƒe didi.\nÐe woaɖe mía?\n6 Mí katã míezu abe ame makɔmakɔwo ene,\nEye nu dzɔdzɔe siwo katã míewɔna la le abe gbelégodui ene.\nMí katã míayrɔ abe aŋgba ene,\nEye míaƒe vodadawo alɔ mí ɖe nu abe ya ene.\n7 Ame aɖeke meli, si yɔa wò ŋkɔ o,\nAme aɖeke metsia dzi be yeaku ɖe ŋuwò o,\nElabena èɣla wò ŋkume ɖe mí,\nEye nèna míevɔ le míaƒe vodadawo ta.\n8 Azɔ Afetɔ, wòe nye mía Fofo.\nMíawo la, tsu míenye, eye wòe nye mía Mèla;\nWò asinudɔwɔwɔ mí katã míenye.\n9 Oo Afetɔ, mègado dziku akpa o,\nEye mègaɖo ŋku míaƒe vodada la dzi tegbee o.\nKpɔ mí ɖa, míeɖe kuku, wò dukɔ mí katã míenye.\n10 Wò du kɔkɔeawo zu gbegbe.\nZion zu gbegbe,\nEye Yerusalem tsi anyi aƒedoe.\n11 Wotɔ dzo\nMíaƒe kɔkɔenyenye kple bubu ƒe aƒe\nSi me mía tɔgbuiwo kafu wò le la;\nEye nu siwo ŋu míedea asixɔxɔe la katã dome gblẽ.\n12 Oo Afetɔ, ɖe nàzi kpi anɔ nu siawo katã kpɔma?\nÐe nàzi kpi ahaɖe mɔ woawɔ fu mí vevie alea gbegbea?\n1 “Mena ame siwo mebia tanye se o la dim;\nMena ame siwo medim o la ke ɖe ŋunye.\nMegblɔ na dukɔ si meyɔa nye ŋkɔ o la be, ‘Nyee nye esi, nyee nye esi!’\n2 Meke nye abɔwo me ŋkeke bliboa katã ɖo ɖe dukɔ sẽto,\nAme siwo le zɔzɔm le mɔ manyomanyo dzi,\nEye wodze woawo ŋutɔwo ƒe susuwo yome;\n3 Dukɔ si me tɔwo le dziku dom nam le ŋkunyeme ɖaa,\nEye wosaa vɔ le abɔwo me hedoa dzudzɔ le anyikpewo dzi.\n4 Ame siwo bɔbɔ nɔa ameɖiƒewo,\nEye wotsia teƒe ɣaɣlawo dɔna,\nEye nu makɔmakɔwo ƒe detsi hã le woƒe zewo me.\n5 Wole gbɔgblɔm be, ‘Nɔ adzɔge; Mègate ɖe ŋunye o,\nElabena mele kɔkɔe wu wò.’\nAme siawoe nye dzudzɔ le ŋɔti me nam, dzo si le bibim ŋkeke blibo la katã.\n6 Kpɔ ɖa! Woŋlɔe ɖi le ŋkunyeme;\nNyemazi kpi o,\nKe boŋ maɖo eteƒe na wo,\nMaɖo eteƒe na wo wòasu wo nyuie\n7 Le woawo ŋutɔwo kple wo tɔgbuiwo siaa ƒe vodadawo ta.\nElabena wodo dzudzɔ le towo dzi,\nEye wodo vlom le togbɛwo dzi,\nGbã la, madzidze woƒe fetu na wo bliboe,” Afetɔ ye gblɔe.\n“Ale si ko wokpɔa wain yeye le waintsetsekpo me,\nEye wogblɔna be, ‘Mègagblẽ edome o, elabena nu nyui aɖe le eme’ la,\nNenemae mawɔ le nye subɔlawo ta;\nNyematsrɔ̃ wo katã o.\n9 Mana dzidzimevi aɖe nado tso Yakob me,\nEye nye towo ƒe domenyila nado tso Yuda me;\nNye ame tiatiawo anyi tonyigba la dome,\nEye nye subɔlawo anɔ afi ma.\n10 Saron azu gbeɖuƒe na alẽwo,\nEye Akor Bali la azu nyiwo ƒe gbɔɖemeƒe\nNa nye dukɔ si adim.\n11 Ke miawo la, miele ame siwo gblẽ Afetɔ ɖi la dome,\nAme siwo ŋlɔ nye to kɔkɔe la be,\nAme siwo ɖoa kplɔ̃ na Aklama,\nKple ame siwo kua wain si wotɔtɔ kplu banaa na Dzɔgbese.\n12 Eya ta matsɔ mi ade asi na yi,\nEye mi katã miado dɔgɔ̃e woawu,\nElabena meyɔ mi, ke mietɔ o,\nMeƒo nu na mi, ke miesee o,\nMiewɔa nu si nye vɔ̃ le ŋkunyeme,\nEye nu si medzea ŋunye o lae mietia.”\n13 Eya ta ale Aƒetɔ Dziɖulagã Afetɔ gblɔe nye esi:\n“Kpɔ ɖa! Nye subɔlawo aɖu nu, ke miawo la, dɔ awu mi.\nKpɔ ɖa! Nye subɔlawo ano nu, ke miawo la, tsikɔ awu mi.\nKpɔ ɖa! Nye subɔlawo akpɔ dzidzɔ, ke miawo la, ŋu akpe mi.\n14 Kpɔ ɖa! Nye subɔlawo atso aseye le dzi ƒe dzidzɔkpɔkpɔ ta,\nKe miawo la, miado ɣli le dzi ƒe vevesese ta,\nEye miado konyifaɣli le gbɔgbɔ ƒe teteɖeanyi ta.\n15 Ŋkɔ si miagblẽ ɖi la anye esi nye ame tiatiawo azã atsɔ ado ɖiŋu na ame,\nEye Aƒetɔ Dziɖulagã Afetɔ awu mia dometɔ ɖe sia ɖe,\nKe ayɔ ŋkɔ bubu na eƒe subɔlawo ya;\n16 Ale be ame sia ame si di be woayra ye le anyigba dzi la,\nNyateƒe Mawu la ayrae,\nEye ame sia ame si ka atam le anyigba dzi la,\nAtsɔ nyateƒe Mawu la aka atam.\nElabena woaŋlɔ gbe aɖe gbe xaxawo be;\nWoaɣla ɖe nye ŋkuwo.\n17 Kpɔ ɖa, mele dziƒo yeye kple anyigba yeye wɔm;\nEye tsãnuwo magava susu me na ame,\nAlo ava ame ƒe dzi me o.\n18 Eya ta mitso aseye, eye mikpɔ dzidzɔ tegbee ɖe nu si wɔm mele la ŋu.\nElabena kpɔ ɖa, mele Yerusalem wɔm hena aseyetsotso,\nEye eƒe dukɔ la hena dzidzɔkpɔkpɔ.\n19 Matso aseye ɖe Yerusalem ŋu, eye makpɔ dzidzɔ ɖe nye dukɔ ŋu;\nWomagase avifafa alo konyifafa le eme azɔ o.”\n20 “Vidzĩ aɖeke maganɔ afi ma si anɔ agbe ŋkeke ʋɛ aɖewo ko o,\nEye ame tsitsi si ƒe ŋkekewo mede o hã maganɔe o;\nElabena woabu ame si xɔ ƒe alafa ɖeka hafi ku la ŋutsuvi dzaa ko;\nEye ne nu vɔ̃ wɔla xɔ ƒe alafa ɖeka hã la, fiƒode ava edzi.\n21 Woatu xɔ anɔ eme,\nEye woade waingble aɖu eme kutsetse.\n22 Womatu xɔ ame bubu nanɔ eme o,\nWomaƒã nu ame bubu naɖu o.\nElabena ale si ati tsinae la, nenemae nye amewo ƒe agbemeŋkekewo anɔ,\nEye nye ame tiatiawo ase vivi na woawo ŋutɔwo ƒe asinudɔwɔwɔwo bliboe.\n23 Womadze agbagba dzodzro o,\nEye womadzi vi vɔ̃ nadzɔ ɖe edzi o,\nElabena Afetɔ ƒe ame yayrawo ƒe dzidzimeviwo wonye,\nEye wo viwo le wo ŋu.\n24 Matɔ hafi woayɔm;\nNe wogale nuƒoƒo dzi la, masee.\n25 Amegãxi kple alẽvi aɖu gbe le wo nɔewo gbɔ,\nDzata aɖu gbe abe nyi ene,\nEye da ƒe nuɖuɖu anye kewɔ.\nWomawɔ vɔ̃ aɖeke o, eye womahe gbegblẽ aɖeke ava nye to kɔkɔe blibo la dzi o,” Afetɔ ye gblɔe.\n“Dziƒowo nye nye fiazikpui, eye anyigba nye nye afɔɖodzinu.\nEkema xɔ ka ƒomevie miate ŋu atu nam,\nEye teƒe kae anye gbɔɖemeƒe nam?”\n2 Afetɔ be: “Nye ŋutɔ nye asie wɔ nu siawo katã,\nAle be nu siawo katã li.\nKe malé ŋku ɖe ame si\nNye ɖokuibɔbɔla, ame si ƒe gbɔgbɔ dzi nu te ɖo, eye wòdzona nyanyanya ɖe nye nya ŋu la ŋuti.\n3 Ame si wu nyitsu la sɔ kple ame si wu ame.\nAme si tsɔ alẽ sa vɔe la sɔ kple ame si ŋe kɔ le avu nu.\nAme si sa nunavɔ la sɔ kple ame si tsɔ haʋu sa vɔe.\nAme si tsɔ ŋkuɖodzilifi do dzudzɔe la sɔ kple ame si wɔ akunya tsɔ yra ame.\nWoawo ŋutɔwo tia woƒe mɔ,\nEye ŋunyɔnuwo doa dzidzɔ na wo.\n4 Eya ta madi mɔ siwo dzi mato ahe to na wo,\nEye mahe nu siwo dzia ŋɔ na wo la ava wo dzi;\nElabena esi meyɔ ame la, ame aɖeke metɔ o;\nEsi meƒo nu la, ame aɖeke meɖo to o;\nWowɔ nu si nye vɔ̃ le ŋkunyeme ɖaa,\nEye nu si medzea ŋunye o lae wotia be yewoawɔ.”\n5 Mi ame siwo le dzodzom nyanyanya ɖe Afetɔ ƒe nya ŋu, mise eƒe gbe:\n“Mia nɔvi siwo léa fu mi, eye woɖea mi ɖe aga le nye ŋkɔ ta la, gblɔ be, ‘Woakafu Afetɔ!’\nKe Mawu ado na mi, eye wòahe dzidzɔ vɛ na mi,\nGake woawo ya woaɖu ŋukpe.”\n6 Hoowɔwɔ le ɖiɖim tso dua me, eye gbe aɖe le ɖiɖim tso gbedoxɔa me!\nAfetɔ, ame si le to si eƒe futɔwo dze na la hem na wo la, ƒe gbee.\n7 Edzi vi hafi va lé ku.\nEdzi ŋutsuvi hafi fu va ɖui gɔ̃ hã.\n8 Ame kae se nu sia tɔgbi kpɔ?\nAme kae kpɔ nu siawo tɔgbi kpɔ?\nÐe woadzi anyigba aɖe le ŋkeke ɖeka dzia?\nAlo ɖe woadzi dukɔ aɖe zi ɖeka kpoyia?\nGake esi Zion ya lé ku ko la, edzi viawo zi ɖeka kpoyi.\n9 Afetɔ be: “Ðe maʋu vidzidɔ nu, evɔ nyemana woadzi via oa?”\nWò Mawu la be: “Alo ɖe mana vi nado gbɔna, evɔ maxe mɔa?”\n10 Mi ame siwo katã lɔ̃ Yerusalem la, mikpɔ dzidzɔ eye mitso aseye kplii.\nMi ame siwo katã faa konyi ɖe eta, mitso aseye kplii,\n11 Elabena miano eƒe akɔfafa ƒe no wòaɖi kɔ na mi;\nMianoe nyuie eye miase vivi le eƒe ŋutikɔkɔe geɖe la me.\n12 Elabena ale Afetɔ gblɔe nye esi:\n“Kpɔ ɖa, mana ŋutifafa naɖo egbɔ abe tɔsisi ene,\nEye dukɔwo ƒe ŋutikɔkɔe ava nɛ abe tɔʋu si gba go ene,\nMiano eƒe no, eye wòakɔ mi ɖe axadame,\nEye wòakɔ mi ɖe ata ta.\n13 Ale si vidada faa akɔ na via la,\nNenemae manɔ akɔ fam na mi;\nEye woafa akɔ na mi le Yerusalem ta.\n14 Miakpɔe, eye miaƒe dzi atso aseye,\nŊusẽ aɖo miaƒe ƒuwo ŋu abe gbe dama ene.\nAfetɔ aɖe eƒe asi afia esubɔlawo,\nKe abu fɔ eƒe futɔwo.”\n15 “Elabena Afetɔ gbɔna abe dzo ene,\nEye eƒe tasiaɖamwo le abe ahom ene,\nNe wòaɖo eteƒe na wo le dɔmedzoe me,\nEye wòaka mo na wo le dzoƒaɖe me.\n16 Elabena Afetɔ atsɔ dzo adrɔ̃ ʋɔnui,\nAtsɔ eƒe yi ɖe ŋutilãwo katã ŋu,\nEye ame siwo Afetɔ awu la asɔ gbɔ.\n17 “Ame siwo kɔa wo ɖokuiwo ŋu, eye wowɔa wo ɖokui dzadzɛ, be yewoage ɖe abɔwo me, eye wokplɔa nu si le eƒe titina la ɖo, ame siwo ɖua halã, ŋunyɔnuwo kple afiwo la katã nu ayi,” Afetɔ ye gblɔe.\n18 “Esi menya woƒe dɔwɔwɔwo kple woƒe tamesusuwo ta la, megbɔna be maƒo dukɔwo kple gbegbɔgblɔwo katã nu ƒu; eye woava kpɔ nye ŋutikɔkɔe.”\n19 “Maɖo dzesi aɖe ɖe wo dome, eye madɔ ame siwo si la dometɔ aɖewo ɖe dukɔwo, ɖe Tarsis, Pul kple Lud, siwo nye aŋutrɔdalawo, Tubal kple Yavan, ɖe ƒukpo siwo le didiƒe, ame siwo mese ŋunye nya alo kpɔ nye ŋutikɔkɔe kpɔ o; eye woaɖe gbeƒã nye ŋutikɔkɔe le dukɔwo dome.\n20 Woakplɔ nɔviwòwo katã tso dukɔwo katã dome, eye woanɔ sɔwo dzi, woanɔ tasiaɖamwo kple tasiaɖam siwo tame wogba la me, eye woanɔ tedzisɔwo kple kposɔ ɖeablɛwo dzi, ava nye to kɔkɔe la dzi, ava Yerusalem, wòanye nunana na Afetɔ, abe ale si Israel-viwo tsɔa nunana ɖe nu dzadzɛwo me vaa Afetɔ ƒe mee ene,” Afetɔ ye gblɔe.\n21 “Eye matsɔ wo dometɔ aɖewo aɖo nunɔlawo kple Lewi viwo,” Afetɔ ye gblɔe.\n22 “Elabena ale si ko dziƒo yeye kple anyigba yeye siwo wɔm mele la anɔ anyi le ŋkunyemee la, nenemae miaƒe dzidzimeviwo kple miaƒe ŋkɔ hã anɔ anyi ɖaa,” Afetɔ ye gblɔe.\n23 “Eye wòava eme be, le dzinu yeye sia dzinu yeye kple sabat sia sabat dzi la,\nŊutilãwo katã ava de ta agu ɖe ŋkunyeme,” Afetɔ ye gblɔe.\n24 “Eye woado ayi aɖakpɔ ame siwo da vo ɖe ŋunye la ƒe kukuawo;\nElabena woƒe nyéwo maku o,\nEye woƒe dzo la matsi o,\nEye woazu ŋunyɔnu na amegbetɔwo katã.”\nPrevHawo Fe Ha